Israel fuluhun Agsa miskithuge thereah tear gas jahaifi\nއިޒްރޭލު ފުލުހުން އަގްސާ މިސްކިތް ތެރެއަށް ޓިއާ ގޭސް ޖަހަނީ-\nއިޒްރޭލު ފުލުހުން އަގްސާ މިސްކިތް ތެރެއަށް ޓިއާ ގޭސް ޖަހައިފި\n21 މޭ 2021 - 18:15:42\nރޭގެ ވަގުތެއްގައި އިޒްރޭލާއި ހަމާސް އާއި ދެމެދު ހަމަލާތައް ބަދަލުކުރުން ހުއްޓާލަން އެއްބަސްވުމަކަށް އައިސްފައިވާ ދަނޑިވަޅެއްގައި އިޒްރޭލު ފުލުހުން އަލް އަގްސާ މިސްކިތަށް ވަދެ ކަރުނަ ގޭސް ޖަހައިފި އެވެ.\nހަމާސްއިން ފުރަތަމަ އިޒްރޭލަށް ރޮކެޓް ހަމަލާތައް ދޭންފެށީވެސް އިޒްރޭލު ފުލުހުން އަގްސާ މިސްކިތަށް ދާ މީހުންނަށް އަނިޔާކޮށް ޓިއާގޭސް ޖަހައި މިސްކިތުގެ ހުރުމަތް ކަނޑާލައިި، ޔަހޫދީން ޝޭހް ޖައްރާހްގައި ދިރިއުޅޭ ފަލަސްތީނު އާއިލާތައް އެމީހުންގެ ގެއިން ނެރެމުން ދިއުމާ ގުޅިގެންނެވެ.\nހަމާސް އިން ވަނީ އެ ހަމަލާތައް ދިނުމުގެ ކުރިން އިޒްރޭލުން ކުރިއަށްގެންދާ ލާއިންސާނީ އަމަލުތައް ހުއްޓަން ސުންގަޑިއެއް ވެސް ދީފައެވެ. ނަމަވެސް އިޒްރޭލުން އެމީހުން ކުރަމުންދިޔަ ކަންތައް ނުހުއްޓުމުން ނަތީއްޖާއަކަށްވީ ހަމާސް އިން އެތައް ހާސް ރޮކެޓެއް އިޒްރޭލުގެ ސިޓީތަކަށް ފޮނުވާލުމެވެ.\n11 ދުވަހަށް ފަހު ހަމަލާދިނުން ހުއްޓާލައިފައި ވަނިކޮށް އިޒްރޭލު ފުލުހުން އަގްސާ މިސްކިތުގެ ހުރުމަތް ކަނޑާލުމަކީ އަނެއްކާވެސް ހަމަނުޖެހުން އުފެއްދުމަށް އިޒްރޭލުން ހިންގި އަމަލެއް ގޮތުގައި ބެލެވެއެވެ.\nއެގާރަ ދުވަސްވަންދެން ދިން ހަމަލާތަކުގައި، މިހާތަނަށް ފަލަސްތީނުގެ 232 މީހުން ޝަހީދުވެފަވާއިރު އޭގެތެރޭގައި 65 ކުޑަކުދިން ހިމެނެ އެވެ.\nހަމަލާތަކުގައި އިޒްރޭލުގެ 12 މީހުން މަރުވިއިރު އޭގެތެރޭގައި ހިމެނެނީ ދެ ކުޑަކުދިންނެވެ. އިޒްރާއީލުގެ ރަހުމެއް ނެތް ހަމަލާތަކުގައި ފަލަސްތީނުގެ ކުށެއް ނެތް އެތައް ބަޔަކު ވަނީ ޒަހަމުވެ، އެތައް ބައެއްގެ ގެދޮރު ނެތި ގޮސް، މަގުމަތިވެފަ އެވެ.\nރަމަޟާން މަހުގެ ފަހު ދިހައިގެ ދުވަސްތަކުގެ ތެރޭގައި ދޭން ފެށި ހަމަލާތައް އީދު ދުވަހު ވެސް ކުރިއަށް ދިޔައެވެ. އެހެން އަހަރުތަކުގައި އެގައުމުގައި ކުލަގަދަކޮށް ފާހަގަކުރަމުން އަންނަ އީދު ދުވަސް، މިއަހަރު ދިޔައީ ބިރުވެރި އަދި ހިތާމާވެރި ދުވަހެއްގެ ގޮތުގައެވެ.\nހަމަލާ ދިނުން ހުއްޓާލުމުން އެތައް ހާސް ބައެއް ވަނީ ގައްޒާގެ މަގުތަކަށް ނިކުމެ އުފާ ފާޅުކޮށްފައެވެ.


ހިމަންދޫ ސްކޫލް، އ.އ. ހިމަންދޫ\n(ހިމަންދޫ ސްކޫލް، އއ. ހި،މަންދޫ)\n19. ކޮންޓެކްޓް ގަޑީގެ ގޮތުގައި މަދުވެގެން ހަފްތާއަކު 35 މިނިޓްގެ 25 އާ 30 އާ ދެމެދުގެ ގަޑި ނުވަތަ 45 މިނިޓްގެ 20 އާ ދެމެދުގެ ގަޑި ނެގުނ\n- ސެޕެޝަލް އެޑިޔުކޭޝަން\n- ޓީޗިން ސަރވިސް\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ (5 އޮގަސްޓް 2021) ގެ (13:00) ގެ ކުރިން، (ހިމަންދޫ ސްކޫލް) އަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް ([email protected]) މެދުވެރިކޮށް ވެސް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، (7 އޮގަސްޓް 2021) އާއި (9 އޮގަސްޓް 2021) އާ ދެމެދު، (ހިމަންދޫ ސްކޫލް) ގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ (6660842) އަށެވެ. އީ-މެއިލް ކުރާނީ ([email protected]) އަށެވެ.\n(22 ޒުލްހިއްޖާ 1443)\n(1 އޮގަސްޓް 2021)\nސުންގަޑި: 05 އޮގަސްޓް 2021 14:00


Jameel, Naibu Raees ah: Tharahgee akah fennanee corruption, ekamah rayyithun huras alhaane - One Online\n18 އޮކްޓޫބަރ 2020، މާލެ، ޕީޕީއެމް ޕީއެންސީ ކޯލިޝަނުގެ ގައުމީދުވަހުގެ ހާއްސަ ޖަލްސާގެ ތެރެއިން ކުރީގެ ނައިބު ރައީސް ޑރ. މުހައްމަދު ޖަމީލު އަހުމަދު ވާހަކަދައްކަވަނީ -- ވަން ފޮޓޯ: މުހައްމަދު ހައްޔާން\nޖަމީލް، ނައިބު ރައީސަށް: ތަރައްގީއަކަށް ފެންނަނީ ކޮރަޕްޝަން، އެކަމަށް ރައްޔިތުން ހުރަސްއަޅާނެ\nމި ސަރުކާރުން ތަރައްގީ ކަމަށް ދައްކުވައިގެން ހިންގަނީ ކޮރަޕްޝަންގެ އަމަލުތައް ކަމަށާއި ކިތަންމެ ވަރަކަށް ނުރުހުނަސް އެކަމަށް ރައްޔިތުން ހުރަސް އަޅާނެ ކަމަށް ވިދާޅުވެ ނައިބު ރައީސް ފައިސަލް ނަސީމަށް ކުރީގެ ނައިބު ރައީސް އަދި ޕީޕީއެމްގެ އެޑްވައިޒަރު ޑރ. މުހައްމަދު ޖަމީލު ރައްދުދެއްވައިފިއެވެ.\nޖަމީލް މިގޮތަށް ވިދާޅުވީ ހިޔާލު ތަފާތުވި ކަމުގައިވީ ނަމަވެސް ތަރައްގީއަށް ހުރަސް އަޅައިގެން ނުވާނެ ކަމަށް ގައުމީ އެއްބައިވަންތަކަމުގެ ދުވަހުގެ މުނާސަބަތުގައި ގއ. ވިލިނގިލީގައި ބޭއްވި ޖަލްސާގައި ނައިބު ރައީސް ވިދާޅުވުމާ ގުޅިގެނެވެ.\nޖަމީލް ވިދާޅުވީ ރައްޔިތުންނަށް ފެންނަން ހުރި ކަންތައްތަކުގައި އޮޅުވާނުލުމަށާއި އެއްވެސް ބަޔަކު ބްރިޖު ކައިރީގައި ގަސްޖަހަން ދެކޮޅު ނުހަދާ ކަމަށެވެ. އަދި އެސްޓީއޯ އިމާރާތެއްގެ ނަން ބަދަލުކުރުމުން އިހުތިޖާޖު ނުކުރާ ކަމަށާއި ޒުވާނުންނަށް އަމިއްލަ ބޭންކު ކާޑުން ވިޔަފާރި ނުކުރެވޭއިރުވެސް ހުރަސް ނާޅާ ކަމަށެވެ.\n"އިތުރު ތަރައްގީއަކަށް ފެންނަނީ ކޮރަޕްޝަން. އެކަމަށް ކިތަންމެ ނުރުހުނު ކަމަށްވިޔަސް ރައްޔިތުން ހުރަސްއަޅާނެ،" ޖަމީލް ވިދާޅުވިއެވެ.\nއެ ޖަލްސާގައި ނައިބު ރައީސް އިތުރަށް ވިދާޅުވެފައިވަނީ ހިޔާލު ތަފާތުވާން ޖެހޭނީ ބޭނުމެއް އޮވެގެން ކަމަށާއި އެއީ އެނޫން މޮޅު ގޮތެއް ހޯދުމުގެ ނިޔަތުގައި ކަމަށެވެ. ބަހުސް ކުރަން ޖެހެނީ މޮޅު ގޮތްތަކެއް ހޯދަން ކަމަށެވެ. ނަމަވެސް ރަށާއި އަތޮޅާއި ގައުމަށް ކުރެވޭ ކޮންމެ ރަނގަޅު ކަމެއްގައި ދެކޮޅު ހެދުމަކީވެސް ކޮށްގެންވާނެ ކަމެއް ނޫން ކަމަށް ނައިބު ރައީސް ވިދާޅުވިއެވެ.\n"ހެޔޮ ކަންތައް ކުރުމުގައި، ރަނގަޅު މަގުން ދިއުމުގައި އަޅުގަނޑުމެން އެންމެން އެކުގައި މަސައްކަތް ކުރަމާ ހިނގާ. ވަކި ހިޔާލެއް ހުރީތީވެ، ރަށަށް އަންނަ ކުރިއެރުން، ގައުމަށް އަންނަ ހަމަޖެހުމަށް ހުރަސްއަޅާ ބަޔަކަށް އެއްވެސް ބަޔަކު ނުވަމާ ހިނގާ. އަޅުގަނޑުމެންނަށް ކުރެވުނު ހުރިހާ މަސައްކަތެއްކޮށް ކުރިއަށް އަންނަން އޮތް ޖީލުތަކަށް ރަނގަޅު މުސްތަގުބަލެއް ހޯދައިދިނުމަށްޓަކައި އަޅުގަނޑުމެން އެމަސައްކަތް ކުރަމާ ހިނގާ،" ނައިބު ރައީސް ވިދާޅުވެފައިވެއެވެ.\nމި ސަރުކާރުގެ ތަރައްގީގެ ކަންކަން ކުރިއަށްދަނީ ރައްޔިތުންގެ އަޑު އަހައި، ރައްޔިތުންނާ ގާތުން ދެވޭ ހިދުމަތްތަކެއްގެ ގޮތުގައި ކަމަށެވެ. އެއްވެސް މީހަކު އެއްވެސް ބަޔަކު ބާކީ ކޮށްލުމަކީ މިއަދުގެ ސަރުކާރުގެ ސިޔާސަތެއް ނޫން ކަމަށެވެ. އަބަދުވެސް އެކުގައި މަސައްކަތްކޮށް ނަތީޖާ ހާސިލުކުރުމަކީ ރައީސް އިބްރާހިމް މުހައްމަދު ސޯލިހު އެންމެ ބޮޑު އަހަންމިއްޔަތުކަމެއް ދެއްވާ އެއް ކަންތައް ކަމަށް ނައިބު ރައީސް ވިދާޅުވެފައިވެއެވެ.\nގުޅޭ ޓެގު ރައީސް އިބްރާހިމް މުހައްމަދު ސޯލިހު ޑރ. މުހައްމަދު ޖަމީލް އަހްމަދު\nމިސްކިތެއްގައި ހުރި އުމުރުން ދުވަސްވީ މީހަކާ މާރާމާރީ ހިންގައިގެން އިންޑިއާ މީހަކު ހައްޔަރުކޮށްފި\nލ. ގަމާއި ފޮނަދޫ އާންމު ހާލަތަށް ގެނެސްފި\nހުޅުމާލޭ ފޭސް 2ގައި މޫދަށް އެރި އުޅުނު އުމުރުން ދުވަސްވީ މީހަކު މަރުވެއްޖެ


SunOnline: HPAge ''Madhiri HoHo'' campaign ifthithaahukohfi\nމުހައްމަދު ޔަމީން 21 May 2022, 20:02\nމަދިރި ހޯހޯ ކެމްޕޭން އިފްތިތާހުކުރުުމުގެ ރަސްމިއްޔާތުގެ ތެރެއިން --- ފޮޓޯ/ މާލެ ސިޓީ ކައުންސިލް\nމާލެ ސަރަހައްދުގައި މަދިރި މަދުކުރުމަށް "މަދިރި ހޯހޯ"ގެ ނަމުގައި އެޗްޕީއޭއިން ޚާއްސަ ކެމްޕޭނެއް ފަށައިފިއެވެ.\nމާލޭ ސިޓީ ކައުންސިލާ ގުޅިގެން ހިންގާ އެ ކެމްޕޭނު މިއަދު އިފްތިތާހުކޮށްދެއްވީ މޭޔަރު ޑރ. މުޙައްމަދު މުޢިއްޒުއެވެ.\nއެކަމަށް ހާއްސަކޮށް ހުޅުމާލޭ ރުއްގަނޑު އެކެއްގައި ބޭއްވި ހަފްލާގައި ވާހަކަދައްކަވަމުން ޑރ. މުއިއްޒު ވިދާޅުވީ މަދިރި އާލާވާ މިންވަރު މަދުކުރުމަށް ޓަކައި ފަރުދީ ޒިންމާ ނެގުމަކީ މުހިއްމު ކަމެއް ކަމަށެވެ.\n"ސަރުކާރުގެ މުއައްސަސާތައް ނޫނީ ސްކޫލުތަކުގެ ކުދިން ނޫނީ އެމްއެންޑީއެފް، ޕޮލިސް، މި ތަންތަނުން އެކަނި ނުކުމެ މިހެން ނުކުމެ ފާހަގަކޮށްލެވޭ ދުވަހެއްގެ ވަގުތުކޮޅެއްގަ ސާފުކޮށްލަމަކުން މިކަމެއް ހައްލެއް ނުވާނެ" މޭޔަރު ވިދާޅުވިއެވެ.\nމޭޔަރު ވިދާޅުވީ އެފަދަ ޕްރޮގުރާމްތަކުގެ މަގްސަދު ހާސިލުވާނީ އަމިއްލަ ފަރުދީ ޒިންމާ ނެގުމަށް މަސައްކަތްކުރަން ފެށިއްޖެއްޔާ ކަމަށެވެ.\nމީގެ އިތުރުން އޭނާ ވަނީ ކޮންސްޓްރަކްޝަން ދާއިރާގައި މަސައްކަތް ކުރައްވާ ފަރާތްތަކުން، އެފަދަ ސައިޓުތަކުގައި ހުންނަ ފެން ހަރުލާ ކަހަލަ ތަންތަން ސާފުކުރުމަށް ހާއްސަ ސަމާލުކަމެއް ދޭން ޖެހޭ ކަމަށެވެ.\n"ކޮންސްޓްރަކްޝަން އިންޑަސްޓްރީގައި އުޅުއްވާ ހުރިހާ ފަރާތްތަކެއް، އޭގެ ތެރޭގައި ކޮންސްޓްރަކްޝަން މަސައްކަތްތައް ކުރާ ތަންތަނުގެ ވެރިން ވެސް ޒިންމާވާގޮތަށް އެބަޖެހޭ މިކަމުގައި ސީރިއަސް، އޯގަނައިޒްޑް މަސައްކަތްތަކެއް ކުރަން" ޑރ. މުއިއްޒު ވިދާޅުވިއެވެ.\nމީގެ އިތުރުން މާލޭ ސިޓީ ކައުންސިލުގެ އެކްޝަން ޕްލޭންގައި ހިމެނޭ "ޗާލު މާލެ ސިޓީ" އަމާޒަށް ވާސިލުވުމަށް އެންމެން ގުޅިގެން މަސައްކަތް ކުރުމަށް ވެސް މުއިއްޒު އިލްތިމާސް ކުރެއްވިއެވެ.\n"ކޮންމެ މީހަކު ވެސް ގެއިން ނެރޭ ކޮތަޅު މަގުމަތީ ބެހެއްޓީމަ އެކަމުން އަދި މި ކަމެއް ހާސިލެއް ނުވޭ" އޭނާ ވިދާޅުވިއެވެ.\nކޮންމެ އަހަރެއްގެ ވެސް ދެ މޫސުން ބަދަލުވާ ދުވަސްކޮޅަކީ މަދިރި ގިނަވެ، އޭގެ ޒަރީއާއިން ޖެހޭ ބަލިތައް އިތުރުވާ ދުވަސްކޮޅެކެވެ. މަދިރިން ރައްކާތެރިވުމަށް ފެން ހަރުލާނެހެން ގޭގޭގައި ހުންނަ ތަންތަން ސާފުކުރުމަށާއި ރައްކާތެރިކަމުގެ އެހެނިހެން ފިޔަވަޅުތައް އެޅުމަށް އެޗްޕީއޭއިން އިލްތިމާސް ކުރެއެވެ.


City Katuvaalai Real Final Ah – adduLIVE\nސިޓީ ކަޓުވާލައި ރެއާލް ފައިނަލަށް\nMay 05, 2022, 03:21 ހަސަން ރަޝީދު\nޗެމްޕިއަންސް ލީގުގެ ސެމީފައިނަލްގެ ދެވަނަ ލެގުގައި މިރޭ މެންޗެސްޓާ ސިޓީ 3-1 އިން ބަލިކޮށް މުބާރާތުގެ ފައިނަލަށް ރެއާލް މެޑްރިޑް ދަތުރުކޮށްފި އެވެ.\nމި ދެ ޓީމު ސިޓީގެ ދަނޑުގައި ބައްދަލުކުރި ފުރަތަމަ ލެގުގެ މެޗު 4-3 އިން ކާމިޔާބުކުރީ ސިޓީންނެވެ. ރެއާލް ފައިނަލަށް ދަތުރުކުރީ 6-5 ގެ އެގްރިގޭޓް ނަތީޖާ އިން ކުރި ހޯދައިގެންނެވެ.\nފައިނަލްގައި ރެއާލް ބައްދަލުކުރާނީ ލިވަޕޫލްއާ އެވެ. ފްރާންސްގެ ވެރިރަށް ޕެރިހުގައި ކުޅޭ ފައިނަލް މެޗު އޮންނާނީ މި މަހުގެ 28 ވަނަ ދުވަހު އެވެ.\nރެއާލްގެ ދަނޑުގައި މިރޭ ކުޅުނު މެޗުގެ ފުރަތަމަ ހާފްގައި ގޯލެއް ފެނިގެން ގޮސްފައި ނުވާއިރު މެޗުގެ ފުރަތަމަ ގޯލު ކާމިޔާބުކޮށް ލީޑު ނެގީ ސިޓީންނެވެ. އެގޮތުން ބަނާޑޯ ސިލްވާ ދިން ޕާހަކުން މި ގޯލު މެޗުގެ 73 ވަނަ މިނެޓްގައި ސިޓީ އަށް ކާމިޔާބުކޮށްދިނީ ރިޔާދް މަހްރޭޒް އެވެ. މަހްރޭޒް މި ގޯލު ކާމިޔާބުކުރީ ރެއާލްގެ ޕެނަލްޓީއޭރިއާގެ އަރިމަތީގައި ހުރެ ފޮނުވާލި ބާރު ހަމަލާއަކުންނެވެ.\nމި ގޯލަށްފަހު ލީޑު ފުޅާކޮށްލަން ސިޓީގެ ޖެކް ގްރީލިޝް އަށް ރަނގަޅު ދެ ފުރުސަތު ލިބިފައިވެ އެވެ. އެގޮތުން އޭނާ ފޮނުވާލި އެއް ހަމަލާ ގޯލުގެ ހުރަސް ރޮގުމަތިން ރެއާލްގެ ޑިފެންޑަރު ފާލަންޑް މެންޑީ ދިފާއުކުރިއިރު އަނެއް ހަމަލާ ދިފާއުކުރީ މި މެޗުގައި މޮޅު ކުޅުމެއް ދެއްކި ރެއާލްގެ ކީޕަރު ތިބޯ ކޯޓުއާ އެވެ.\nމި ނަތީޖާއާއެކު ސިޓީ މޮޅުވާން ދަނިކޮށް މެޗުގެ 90 ވަނަ މިނެޓްގައި ރޮޑްރިގޯ ވަނީ ރެއާލް އަށް ނަތީޖާ އެއްވަރުކޮށްދީފަ އެވެ. އަދި އޭގެ މިނެޓެއްފަހުން ދެވަނަ ހާފްގައި ކުޅެން އެރި ރޮޑްރިގޯ ވަނީ އިތުރު ގޯލެއް ކާމިޔާބުކޮށް ރެއާލަށް ލީޑު ނަގާދީފަ އެވެ. މި ގޯލާއެކު ދެ ޓީމު ވެސް އެގްރިގޭޓް ނަތީޖާ އިން އެއްވަރުވެފައި އޮތުމުން ދެން ކުޅުނީ 15 މިނެޓްގެ ދެ ހާފްގެ ކުޅުމެވެ.\nއެގޮތުން ރެއާލް އިން މެޗުގެ ލީޑު ނެގީ 15 މިނެޓްގެ ފުރަތަމަ ހާފްގަައި ލިބުނު ޕެނަލްޓީއަކުންނެވެ. މި ޕެނަލްޓީ ރެއާލަށް ކާމިޔާބުކޮށްދިނީ އިތުބާރު ފޯވާޑް ކަރީމް ބެންޒެމާ އެވެ. މި ޕެނަލްޓީ އަކީ ބެންޒެމާ އަށް ސިޓީގެ ޑިފެންޑަރު ރުބެން ޑިއާސް ކުރި ފައުލަކާ ގުޅިގެންނެވެ.\nމި ގޯލަށްފަހު ރެއާލް އިން ވަރަށް ރަނގަޅު ޑިފެންސިވް ކުޅުމެއް ކުޅުނުއިރު ސިޓީ އަށް ވަނީ އިތުރު ގޯލެއް ކާމިޔާބު ކުރެވޭ ގޮތް ނުވެ މުބާރާތާއި އަލްވަދާއު ކިޔަން ޖެހިފަ އެވެ.


Dhivehi Filmee Tharin Eid Show Dhinumah MIfaharu Huvadhoo Atoll Ah ދިވެހި ފިލްމީ ތަރިން ޢީދު ޝޯވް ދިނުމަށް މިފަހަރު ހުވަދު އަތޮޅަށް – Huvadhoo News Dhivehi Filmee Tharin Eid Show Dhinumah MIfaharu Huvadhoo Atoll Ah Huvadhoo News\nދިވެހި ފިލްމީ ތަރިން ޢީދު ޝޯވް ދިނުމަށް މިފަހަރު ހުވަދު އަތޮޅަށް\nޢީދު ޝޯވްގައި ބައިވެރިވާ ފަންނާނުން\nއަންނަ ފިތުރު އީދު ފާހަގަ ކުރުމުގެ ގޮތުން ރާއްޖޭގެ އެކި ރަށްތަކަށް ކުރާ ދަތުރުތަކުގައިި ދިވެހި ފިލްމީ ތަރިން މިފަހަރު މިސްރާބު ހުރީ ހުވަދު އަތޮޅަށް ކަމުގައި ޢީދު ޝޯވް ތަކަށް ތައްޔާރު ވަމުންދާ ދިވެހި ފިލްމީ ތަރިން ބުނެފިއެވެ.\nޢީދު ޝޯވް ތަކާ ބެހޭގޮތުން ‘ހުވަދޫ ނިއުސް’ އަށް މައުލޫމާތު ދެމުން ރާއްޖޭގެ އެކި ކަންކޮޅުގައި ގިނަ ޝޯވް ތަކެއް ދީފައިވާ ޖާދުއްﷲ އިސްލާމީ (ޖާދު) ބުނީ މީގެ ކުރިން ޢީދު ފާހަގަ ކުރުމަށް މުޅިންވެސް ދަތުރު ކޮއްފައިވަނީ ރާއްޖޭގެ އުތުރާއި މެދުރާއްޖެ އަދި އައްޑޫ އާއި ފުވައްމުލަކަށް ކަމަށާއި އެހެންކަމުން މިފަހަރު ވަރަށް ގިނަ ފިލްމީ ތަރިނާއި ނެށުންތެރިންގެ ވިސްނުންހުރީ ހުވަދު އަތޮޅަށް ކަމަށެވެ. ޖާދު ބުނީ މި ފަހަރުގެ ޢީދުގައި ހުވަދޫ އަށް އިސްކަމެއް ދިން ކަމުގައި ވިޔަސް މުޅި ރާއްޖެއަށްވެސް ފުރުސަތު އެބަ އޮތް ކަމަށާއި ޖާގަ ތަން ދޭ އެންމެ އަވަސް މިނެއްގައި އެރަށަކަށް ދާނެ ކަމަށެވެ.\nޖާދު ބުނީ މިފަހަރު ޢީދު ޝޯވތައް ދިނުމުގައި ވިސްނުން ހުރީ ޢީދުގެ އުފަލާއެކު,ކޮވިޑް-19ގެ ޙާލަތުން އަރައިގަނެވި އޮތް ވަޤުތުގައި ރައްޔިތުންގެ މެދުގައި އިޖްތިމާޢީ ރޫޙު ދިރުވައި އެކުވެރިކަމުގެ މާހައުލެއް އުފެއްދުން ކަމަށާއި އެގޮތުން މިހާރު މިވަނީ ހުވަދޫ އަށް އަމާޒު ކޮށް ޚާއްޞަ ގުރޫޕެއް އެކުލަވާލާފަެއި ކަމަށެވެ.\nހުވަދު އަތޮޅުގެ ރަށްތަކަށް ޢީދު ޝޯވް ދިނުމަށް ތައްޔާރު ވަމުންދާ ގުރޫޕްގައި ހިމެނެނީ ނެށުމުގެ ދާއިރާ ގައިވެސް ހަރަކާތްތެރިވާ ދިވެހި ފިލްމީ ތަރިންނެވެ. އެގޮތުން ޖާދުއްﷲ އިސްމާއިލް ގެ އިތުރުން ޢާއިޝަތު އަމްނާ (ނާ), މުޙައްމަދު ވިޝާލް (ރޯމަން), އާމިނަތު ސަމުއާ (ޝާމް), އަންޝާމް މުހައްމަދު (އަންޝު), އަލީ އާޒިމް ( ދޮން އައްޔަ), ފާތުމަތު ޝަރާ އާދަމް (ޝަރާ), މަރިޔަމް މިޝްޔާ އާސިފް (މިޝީ) އަދި ޢާއިޝަތު ލަހުފާ (ލަހޫ) އެވެ.\nމި ފަންނާނުގެ ފަރާތުން ވާހަކަ ދައްކަމުން މީގެ އިރުކޮޅެއް ކުރިން ޖާދު ބުނީ ހުވަދޫ އަށް ކުރުމަށް ތައްޔާރު ވަމުންދާ ދަތުރުގައި މިއަދުން ފެށިގެން ވަނީ އީދު ފާހަގަ ކުރުމަށް ބާއްވާ ޝޯވ ތަކުގައި ބައިވެރި ކުރުމަށް ނުވަތަ ޝޯވް ދިނުމަށް ބޭނުންވާ ރަށް ތަކުން ނަން ނޯޓު ކުރުމަށް ރަސްމީ ކޮށް ހުޅުވާލާފައި ކަމަށާއި އިސްކަން ދޭނީ ތަރުތީބުން ކަމަޝެވެ.\nމިހާރު ޖަމިއްޔާ ތައް ބައެއް ފަރާތްތަކުން ގުޅައިގެން މަޢުލޫމާތު ހޯދަމުން ދަނީ. ރަނގަޅު ޝޯވް ތަކެއް ގއ އާއި ގދ ގައި ދެވޭނެ ކަމަށް މި ބަލަނީ” ޖާދު ބުންޏެވެ.\nގިނަ ފަންނާނުން އެކުވެގެން ކުރުމަށް ހަމަޖެހިފައިވާ އީދު ޝޯވ ހުވަދޫ ދަތުރާ ބެހޭގޮތުން މައުލޫމާތު ހޯދުމަށް ގުޅާނެ ނަންބަރު ތަކަކީ 7734533 އަދި 9934925 އެވެ.\nގިނަ ދުވަސް ތަކަކަށް ފަހު ފަހު ކުލަގަދަކޮށް އީދު ފާހަގަ ކުރުމަށް ދިވެހި ފިލްމީ ތަރިނާއި ފަންނާނުން ހުޅުވާލާފައިވާ މި ފުރުސަތުގެ ބޭނުން ހިފުމަށް ހުވަދު އަތޮޅުގެ ބައެއް ރަށްރަށުގެ ޖަމްޢިއްޔާ ތަކާއި ކައުންސިލް އަދި އަންހެނުންގެ ތަރައްޤީއަށް މަސައްކަތްކުރާ ކޮމެޓީ ތަކުން ދަނީ މަޝްވަރާކުރަން ފަށާފައެވެ.


ތިބާއަށް ކުރިން އެނގިފައިނުވާ "ކޫލް" އެތައް ކަމެއް ގޫގުލް އިން ކުރެވިދާނެ! — Ihavandhoo.com\nތިބާއަށް ކުރިން އެނގިފައިނުވާ "ކޫލް" އެތައް ކަމެއް ގޫގުލް އިން ކުރެވިދާނެ!\n27 ޑިސެމްބަރު 20153މުޙައްމަދު އަދުހަމް\nގޫގުލް އަކީ އިންޓަރނެޓޭ ބުނުމުން މިއަދު ގޯހެއް ނުވާނެއެވެ. އެހެނީ އަހަރުމެން ހުރިހާ އެންމެން އިންޓަރނެޓަށް ވަދެ އެންމެ ގިނައިން ބޭނުންކުރެވޭ އެއް ވެބްސައިޓަކީ ގޫގުލް ކަމަށް ވާތީއެވެ. އަހުރެމެން އިންޓަރނެޓުން ހޯދަން ބޭނުންވާ މަޢުލޫމާތުތައް ފަސޭހަ ކަމާއިއެކު ގޫގުލްގެ އެހީގައި ހޯދެއެވެ.\nމިހާ ގިނަ ޢަދަދެއްގެ ބަޔަކު ގޫގުލްގެ އެކި އުފެއްދުންތައް ބޭނުންކުރާ އިރު ގޫގުލްގެ މި އުފެއްދުންތަކުން "ކޫލް" އެތައް ކަމެއް ކުރެވިދާނެ ކަން އިނގެނީ ކިތައް މީހުންނަށް ބާވައެވެ؟ ގޫގުލް މެދުވެރިކޮށް މޮޅެތި ކިތަންމެ ކަމެއް ކުރެވިދާނެވެ. މިއީ ގޫގުލް ގައި ފޮރުވިފައިވާ "ޓުރިކްސް" ތަކަކެވެ. ނުވަތަ "ފިޗާސް" ތަކަކެވެ. މީގެ ތެރެއިން ބައެއް "ފީޗާސް" ތަކަކީ ގޫގުލް ޑިވެލޮޕަރުން އެއްވެސް ބޭނުމެއްނެތި، ހަމަ "މަޖަލަށް" ހިމަނައިފައިވާ "ފީޗާސް" ތަކެއް ކަމަށް ޤަބޫލު ކުރެވެއެވެ.\nއެހެންކަމުން ގޫގުލްގައި ފޮރުވިފައިވާ މިވާ "ޓުރިކްސް" ތައް ހާމަ ކޮށްލަމާ ތޯއެވެ؟\nމުހިއްމު ނޯޓް: ގޫގުލްގެ ބައެއް "ޓްރިކްސް" ތައް ކޮންމެ ކޮންމެ ބުރައުޒާއަކަށް "ސަޕޯޓް" ނުކުރުމަކީ އެކަށީގެންވާ ކަމެކެވެ. އަޅުގަނޑުގެ ތަޖުރިބާގައި މި "ޓްރިކްސް" ތައް އެންމެ ރަނގަޅަށް ބަލާލެވެނީ "ގޫގުލް ކްރޯމް" އިންނެވެ.\n360 ޑިގުރީ އަށް ގޫގުލް އަނބުރާލާ!\nގޫގުލް ސާޗް ކުރާ ސަފުހާގައި "doabarrel roll" މިހެން ޖައްސަވާ ސާޗް ކުރަށްވާށެވެ. ދެން އެއަށްފަހު ގޫގުލްގެ ސަފުހާ އަށް ވާގޮތް ބައްލަވާށެވެ. 360 ޑިގުރީ އަށް ސަފުހާ އެނބުރޭނެއެވެ.\nއާރްކޭޑް ގޭމް ކުޅެލާ!\n"ގޫގުލް އިމޭޖްސް" އަށް ވެންނެވުމަށް ފަހު "Atari Breakout" މިހެން ޖައްސަވާ ސާޗް ކުރަށްވާށެވެ. އިރުކޮޅަކުން ހުރިހާ ފޮޓޯތަކެއް "ބުލޮކް" ތަކަކަށް ބަދަލުވެ "އަރްކޭޑް" ގޭމެއް ކުޅެވޭނެއެވެ.\nގޫގުލް ގައި "Askew" މިހެން ޖައްސަވާ ސާޗް ކުރަށްވާށެވެ. އޭރުން ގުގޫލްގެ ސަފުހާ ކުޑޮކޮށް އޮރި ވާނެއެވެ.\n"ޒާރގް ރަޝް" – ގޫގުލް "އޯ" ގޭމް\nގޫގުލް ގައި "zerg rush" މިހެން ޖައްސަވާ ސާޗް ކުރަށްވާށެވެ. އިރުކޮޅަކުން ގޫގުލް ސަފުހާގެ މަތިން "އޯ" ތަކެއް ތިރިއަށް ފައިބެ ގޫގުލް ސަފުހާގައި ހުރި އެއްޗެހި ހަލާކުކޮށް ނެތި ކުރަން ފަށާނެއެވެ. މިއިން "އޯ" އެއްގައި ތަކުރާރުކޮށް "ޑަބަލް ކްލިކް" ކުރެއްވުމުން އެ "އޯ" ނެތިގެން ދާނެއެވެ.\n"ގޫގުލް ސްކައި" – ޖައްވުގައި އުދުހެލާ!\nގޫގުލް ސްކައި މެދުވެރިކޮށް ޖައްވުގައި އުދުހެލާ އެކި ގެލެކްސީތައް ބަލާލެވޭނެއެވެ. ތަރިތަކާއި ޖައްވުގައިވާ އެކިކަހަލަ ހިލަތަކާއި ގުރަހަތައް (ޕުލެނެޓްތައް) ބަލާލެވޭނެއެވެ.\nwww.elgoog.im ވެބްސައިޓުން ގޫގުލް އެކޮޅުކޮޅުން ބޭނުން ކުރެއްވޭނެއެވެ. މިއީ އެކޮޅުކޮޅުން އަނބުރާލައިފައިވާ "ގޫގުލް ޓްރިކްސް" ތަކުގައި ހިމެނޭ ގޫގުލްގެ ވާޝަން އެކެވެ. އެކޮޅުކޮޅުން އަނބުރާލައިފައިވާ ވާޝަން އިން ސާޗްވެސް ކުރެވޭނެއެވެ.\nބިމައްދަމާ ބާރާއި ގޫގުލް (ގުރެވިޓީއާއި ގޫގުލް)\nގޫގުލް ގައި "google gravity" މިހެން ޖައްސަވާ ސާޗް ކުރެއްވުމަށް ފަހު "I’ m feeling lucky" ލިންކަށް ފިއްތާލާށެވެ. މި ލިންކަށް ފިއްތާލުމުން ފެންނަ ގޫގުލް ސަފުހާ ގައިވާ އެއްޗެހި ތިރިއަށް ވެއްޓިގެން ދާނެއެވެ. އެހެން ގޮތަކަށް ބުނަނީނަމަ ބިމައްދަމާ ބާރާއި އެއްގޮތަށް މަސައްކަތް ކުރާނެއެވެ.\nނޯޓް: މި "ޓްރިކް" ބޭނުންކުރުމުގައި އެއްވެސް މައްސަލައެއް އުޅޭނަމަ ތިރީގައިވާ ލިންކަށް ފިއްތާލާށެވެ.\nބާރގާ އެއްތަ؟ ނޫނީ ސޭންޑްވިޗެއްތަ؟\nގޫގުލް މެދުވެރިކޮށް ކާންބޭނުންވާ ތަކެތި އަޅާ ކިޔާލެވޭނެއެވެ. މިއަދު މެންދުރު ކެއުމަށް ކާނީ ބާރގާ އެއްތޯ ނޫނީ ސޭންޑްވިޗެއްތޯ ގޫގުލްގެ އެހީގައި އިޚްތިޔާރު ކުރެވިދާނެއެވެ. "burger vs sandwich" މިހެން ޖެއްސެވުމަށްފަހު ގޫގުލްގައި ސާޗް ކުރުމުން ދޭތިގައިވެސް ހިމެނޭ ކެލޮރީ އާއި އެހެނިހެން "ނިޔުޓިރަޝަނަލް" މަޢުލޫމާތު އަޅާކިޔާލެވޭނެއެވެ. ހަމަ މިގޮތަށް ބޭނުންވާ ކޮންމެ ބާވަތެއްވެސް އަޅާކިއިދާނެއެވެ. މިސާލަކަން "pizza vs spaghetti" ނުވަތަ "fried rice vs noodles" އަޅާކިއިދާނެއެވެ.\nގޫގުލްގައި "google sphere" މިހެން ޖެއްސެވުމަށްފަހު "I’ m feeling lucky" ލިންކަށް ފިއްތާލުމުން ގޫގުލް ސަފުހާގައި ހިމެނޭ ހުރިހާ އެއްޗެއް ވަށް ބޮޅަކަށް، ގުލޯބެއް ގޮތަށް ބަދަލުވާނެއެވެ. އަދި ސަފުހާގައި ހިމެނޭ އެއްޗެހި އަނބުރާވެސް ލެވޭނެއެވެ. މި އެނބުރުމުގައި އެނބުރޭ ކޮޅު އިޚްތިޔާރު ކުރާނީ "މައުސް" ގެ ތީރު ސްކުރީނުގައިވާ ކޮޅާ ދިމާވާގޮތައް ބަލާފައެވެ.\nޔޫޓިއުބް މިހާރު ނަށަންވެސް ފެށީ ...!\nމިއީ ގޫގުލްގެ ޔޫޓިއުބް "ޓްރިކް" އެކެވެ. ޔޫޓިއުބްގައި " Use the force, Luke" މިހެން ޖަހައި ސާޗް ކުރުމުން ޔޫޓިއުބްގެ ސަފުހާގައިވާ ހުރިހާ އެއްޗެހިތަކެއް ނަށަން ފަށައެވެ.\nގޫގުލް ނިވިދިއްލާލާ! (ބުލިންކް)\nގޫގުލް ގައި "Blink HTML" މިހެން ޖަހައި ސާޗް ކުރަށްވާށެވެ. ސަފުހާގައިވާ ހުރިހާ "HTML" ލިޔެފައިވާ ބަސްތައް ނިވިދިއްލެން (ބްލިންކްވާން) ފަށާނެއެވެ.\nއަންޒަމާނުގައި ގޫގުލް ހުންނަނީ ކިހިނެއްބާ؟\nގޫގުލް ގައި "Google in 1998" މިހެން ޖަހައި ސާޗް ކުރުމުން 1998 ގައި ގޫގުލް ހުރިގޮތަށް ލައިވްކޮށް ގޫގުލް ބޭނުން ކުރެވޭނެއެވެ.\nގޫގުލް ކްރޯމްގައި ފޮރުވިފައިވާ ޑައިނަސޯ ގޭމް\nގޫގުލް ކްރޯމްއަކީ ގޫގުލްއިން އުފައްދައިފައިވާ "ވެބް ބްރައުޒާ" އެކެވެ. މި ބްރައުޒާގައި ވަރަށް ގިނަ ބަޔަކަށް ނޭނގޭ ގޭމެއް ފޮރުވިފައިވެއެވެ. މި ގޭމް މަސައްކަތް ކުރަނީ އިންޓަރނެޓް ކަނެކްޝަނާއި ނުލައެވެ. އިންޓާރނެޓާއި ނުލައި ގޫގުލް ކްރޯމް ބޭނުންކުރާނީ ކާކު ހެއްޔެވެ؟ މި ސަބަބާއި ހުރެ ގިނަ ބަޔަކަށް މި ގޭމް ވާކަމެއްވެސް ނޭނގެއެވެ. މި ގޭމް ކުޅުމަށް އިންޓަރނެޓް ކަނެކްޝަން ނިއްވާލާށެވެ. (އޮފް ކޮށްލާށެވެ.) ދެން ގޫގުލް ކްރޯމް ހުޅުވާ ކޮންމެވެސް ސައިޓަކަށް ވަންނާށެވެ. އިރުކޮޅަކުން ގޫގުލް ކްރޯމްއިން "އެރާރް" މެސެޖްއެއް ފެންނާނެއެވެ. ދެން ކީބޯޑްއިން "ސްޕޭސް" އަށް ފިއްތާލާށެވެ. އިރުކޮޅަކުން "އެރާރް" މެސެޖުގައިވާ ޑައިނަސޯ ކުރިއަށް ހިނގަންފަށާނެއެވެ.\nމިއީ ގޫގުލްގެ އުފެދުންތައް މެދުވެރިކޮށް ކުރެވިދާނެ "ކޫލް" ބައެއް ކަންތައްތަކެވެ. މީގެ ތެރެއިން ތިބާއަށް އެންމެ މަޖަލީ ކޮން ކަމެއް ހެއްޔެވެ؟ އަދި އެންމެ "ކޫލް" އީ ކޮންމެ ކަމެއް ހެއްޔެވެ؟\nވަރަށް ހަބޭސް․ ކިހިނެއް މިހުރިހާ ސީކުރެޓުތަކެއް ހޯދީ\n– 28 ޑިސެމްބަރު 201530\n– 30 ޑިސެމްބަރު 201530\nއެންޑްރޮއިޑް ވަރޝަންގައި ވެސް ޑައިނަސޯ ގޭމް އެވައިލެބަލް\n– 28 ފެބުރުއަރީ 201600


ޑޯނިއާ ފްލައިޓް ދިނީ ޗައިނާގެ އުޅަނދުތަކަށް ފާރަވެރިވުމަށް - DhiDaily\nޑޯނިއާ ފްލައިޓް ދިނީ ޗައިނާގެ އުޅަނދުތަކަށް ފާރަވެރިވުމަށް\nރާއްޖެއަށް އިންޑިއާގެ ނޭވީން ހަދިޔާކުރި ޑޯނިއާ ފްލައިޓަކީ މި ސަރަހައްދުގައި ހަރަކާތްތެރިވާ ޗައިނާގެ އުޅަނދުތަކަށް ފާރަވެރިވެ އެ އުޅަނދުތަށް ބަލުމަށް ކަމަށް އިންޑިއާގެ މީޑިއާތަކުން ރިޕޯޓުކޮށްފިއެވެ.\nޑޯނިއާ ފްލައިޓާ ގުޅޭ މަޢުލޫމާތު އިނގޭ ފަރާތްތަކާއި ހަވާލާވީ އިންޑިއާގެ ”ހިންދުސްތާން ޓައިމްސް“ ގައި ވަނީ މި ފްލައިޓު މެދުވެރިކޮށް އިންޑިއާ ކަނޑުގެ ސަރަހައްދުގައި އުޅޭ ޗައިނާގެ އުޅަނދުތަކުގެ ހަރަކާތްތައް ގާތުން ބަލައި މޮނީޓާ ކުރާނެ ކުރުމާއެކު އެ އުޅަނދުތަކަށް ފާރަވެރިވާނެ ކަމުގައެވެ.\n”މި ފްލައިޓު އެހީތެރިވެދޭނެ މި ސަރަހައްދުގައި އުޅޭ ޗައިނާގެ ކަނޑުގެ އުޅަނދުތައް މޮނީޓާ ކުރުމަށް ވެސް“ އޮފިޝަލް ވިދާޅުވިއެވެ.\nރާއްޖޭގެ ކަނޑުގެ ސަރަޙައްދު ބެލެހެއްޓުމަށާއި މަސްކަނޑުތަކުން ޤަވާޢިދާ ޚިލާފަށް މަސްވެރިކަންކުރާ ފަރާތްތައް މޮނިޓަރ ކުރުމައެކު ކަނޑުގެ ސަރަޙައްދު ބޭނުންކޮށްގެން ކުރެވޭ ޑްރަގްސްއާއި މަނާ އެހެނިހެން ތަކެތީގެ ވިޔަފާރިއާއި އިންސާނީ ވަގުފާރި ހުއްޓުވުމުގެ އޮޕަރޭޝަންތަކުގައި ވެސް މި ބޯޓު ބޭނުންކުރާނެ ކަމަށް އެ ނޫހުން ހަމަކޮށްފައިވެއެވެ.\nމި ބޯޓު އޮޕަރޭޓް ކުރާނީ އެމްއެންޑީއެފުން ކަމަށާއި އެގޮތުން އެމްއެންޑީއެފްގެ ޕައިލެޓުންނާއި އެއާ އޮބްޒާވަރުންނާއި އިންޖނިއަރުން ތަމްރީނުކޮށްފައިވަނީ އިންޑިއާގެ ނޭވީން ކަމަށްވެސް އެ ނޫހުގައި ހާމަކޮށްފައިވެއެވެ.\nބޮކްސް ޖެލީ ފިޝްގެ ވިހައިގައި ޖެހި ކުއްޖަކު މަރުވެއްޖެ\nބޭވަފާތެރިވި ކަމަށް ބުނެ އަންހެންމީހާ މަރާލަން އުޅެފި\nނިއުޒިލެންޑަށް ބާރުގަދަ ބިންހެލުމަކަށް ފަހު ސުނާމީގެ އިންޒާރު ނެރެފި\nގެއްލިގެން ހޯދަމުން ދިޔަ2މަހުގެ ކުއްޖާ ފެނުނީ މަރުވެފައި އޮއްވާ


Habeeb Ge Vaahaka Thakah Fahu EC Ge Viber Group Uvaalaifi - Vaguthu\nހަބީބުގެ ވާހަކަތަކަށްފަހު އީސީގެ ވައިބާ ގްރޫޕު އުވާލައިފި\nއިލެކްޝަންސް ކޮމިޝަންގެ މަޢުލުމާތު މީޑިއާތަކާއި ޙިއްސާ ކުރުމަށް ހަދާފައިވާ ރަސްމީ ވައިބާ ގުރޫޕުގެ ތެރޭގައި، އެ ކޮމިޝަންގެ މެމްބަރު އިސްމާއިލް ހަބީބު އަންހެން ނޫސްވެރިޔަކަށް ފުރައްސާރަކުރި މައްސަލަ ހޫނުވެފައި ވަނިކޮށް، އެ ގްރޫޕު އުވާލައިފިއެވެ.\nމި ވައިބާ ގްރޫޕު އުވާލާފައި ވަނީ، މިރޭ ކޮލަމްބޯއަށް ވަޑައިގެން އީސީގެ މެމްބަރު އަންހެން ނޫސްވެރިޔަކަށް ފުރައްސާރަކުރި މައްސަލަ ހޫނުވެ އެ ކޮމިޝަނާއި ދެކޮޅަށް ގްރޫޕުގައި އަޑު އުފުލަން ފެށުމުންނެވެ.\nހަބީބުގެ ވާހަކަތަކަށް ފަހު އީސީއަށް ވައިބާ ގުރޫޕުގެ ކޮންޓްރޯލް ގެއްލި، ގއެކި ޕާޓީތަކުގެ އެކްޓިވިސްޓުން ވަނީ ގުރޫޕުގައި ޝުޢޫރު ފާޅުކޮށްފައެވެ. މިކަމުގެ ތެރެއިން އެ ގުރޫޕުގެ ނަން "ޕޮލިޓިކްސް" އަށްވެސް ބަދަލުކޮށްފައި ވެއެވެ.\nގިނަ ދުވަސްތަކެއް ވަންދެން ވައިބާ ގްރޫޕުގައި އެއްވެސް ވާހަކަފުޅެއް ނުދައްކަވައި، ނޫސްވެރިންގެ ސުވާލުތަކަށް ޖަވާބު ނުދެއްވުމާއި އެކު މައުލޫމާތު ސާފު ކުރުމަށް ނޫސްވެރިން ގުޅުމުން ފޯނަށް ޖަވާބު ނުދެއްވައި ހުންނެވުމަށްފަހު ކޮލަމްބޯއަށް މިއަދު ވަޑައިގެން ވައިބާ ގްރޫޕުގައި ވާހަކަދައްކަވަމުން އަންހެން ނޫސްވެރިޔާއަށް ފުރައްސާރަކުރަން ފެށުމުން ހަބީބަށް ވަނީ ވަރަށް ބޮޑަށް ފާޑުކިއުން އަމާޒުވެފައެވެ.\nމިރޭ އީސީ ވައިބާ ގުރޫޕު އުވާލުމާއި ގުޅިގެން އާ ގުރޫޕެއް އެ ކޮމިޝަނުން މީޑިއާއަސް ޚާއްސަކޮށްގެން ހަދާފައިވާ ކަމަށް މަޢުލޫމާތު ލިބެއެވެ. ސަބަބުތަކަށްޓަކައި އެ ގުރޫޕަށް ވައްދާނީ ކޮންމެ މީޑިއާއަކުން ވެސް ދެ ނޫސްވެރިޔެއް ކަމަށް ވެއެވެ. އަދި އެ ގުރޫޕަށް ވަންނަ އެދޭ ނޫސްވެރިން އީސީގެ މީޑިއާ އޮފިސަރަށް ނަން ފޮނުވަން ޖެހެއެވެ.\nއޮކްޓޯބަރ 5, 2018 20:02\nރިޔާސީ އާ ދައުރުގައި ރާއްޖެއަށް އެހީތެރިކަން ފޯރުކޮށްދޭނެ ކަމަށް އިބޫ ބުނި ނަމަވެސް އެމެރިކާއިން ކޮންޓިނުއަސް ޕްރޮސެސް އެއްގެ ގޮތުގައި ޕާކިސްތާނަށް ދިން އަހަރަކު 1 ބިލިއަން ޑޮލަރު ގްރާންޓް އެސިސްޓެންޓެއް ގެ ގޮތުގައި 10 އަހަރު ވަން ދެން ޕާކިސްތާނަށް އައި ކުރިއެރުމެއް ޔޫއެސް އެއިޑް ގައި އެފައިސާ ޑިސްޕާރސް ކުރަން ތިބޭ މީހުން މަހުޖަނުންނަށް ވެފައި ހުރީ ރާއްޖޭގައި ސުނާމީގައި ޔޫއެސްއެއިޑްގެ ދަށުން ގުރައިދޫގައި އެޅި ސިވަރޭޖް ސިސްޓަމް ފެއިލްވީ އިޓްސް މޭކިންގް ދިސް ކަންޓްރީ ވޯސް އިޓްސް ގޮނާ ސަކް ދޯ.\nއޮކްޓޯބަރ 5, 2018 20:30\nއެމެރިކާ އެކޮޅު ކޮޅުން ޖެހުނަސް މާލޭގައި ޖަޕާނުގެ ހިލޭއެހީގެ ދަށުން އަޅާފައިވާ ޕޯސްޓަލް ބިލްޑިންގް އަދި މާލޭގެ ބިމު އަޑީގައި އަޅާފައި އޮތް ޑިޖިޓަލް ނެޓްވާރކް ނޭޅޭނެއޭ އަޅަން ނުވެސް އިނގޭނެއޭ ކޮރަޕްޓް ކަމުން ދެން ޗައިނާގެ ހިލޭ އެހީ އާއި ލޯން އެހީގެ ދަށުން އިމާރާތް ކޮށްފައިވާ ބްރިޖް ފެންވަރުގެ ބްރިޖް އެއް އެމެރިކާ އުމުރު ހޭދަ ކުރިއަސް ނޭޅޭނެއޭ ޗައިނާ އެއީ މަމެންގެ ގައުމަށް އެންމެ ބޮޑަށް ބޭނުންވާ އެކުވެރި އަކީ ވެސް އަދި އެހީތެރިއަކީ ވެސް...\nއޮކްޓޯބަރ 5, 2018 22:02\nހަބީބަކީ ބޮޑު ވަގެއް


ތާރީހް: 07 އެޕްރީލް 2022 ނަންބަރު: IUL)MAI-109/MAI/2022/25)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2022 އެޕްރީލް 13 ވާ ބުދަ ދުވަހުގެ 13:45 ކުރިން، އަލްމަދަރުސަތުލް ޢަރަބިއްޔަތުލް އިސްލާމިއްޔާގެ އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމިމަގާމަށް މީހަކު ހޮވުމަށް އިންޓަރވިއުކުރުން އޮންނާނީ 2022 އެޕްރީލް 14 އާއި 2022 އެޕްރީލް 28 އާ ދެމެދު އަލްމަދަރުސަތުލް ޢަރަބިއްޔަތުލް އިސްލާމިއްޔާގައެވެ. ވުމާއެކު ވަޒީފާއަށް ކުރިމަތިލާ ފަރާތްތަކުން، މަތީގައިވާ ތާރީހްތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިއްބެވުން އެދެމެވެ.\n06 ރަމަޟާން 1443\n07 އޭޕްރިލް 2022\nޕަބްލިޝްކުރި ތާރީޚު: 07 އޭޕްރިލް 2022\nޕަބްލިޝްކުރި ގަޑި: 16:43\nސުންގަޑި: 13 އޭޕްރިލް 2022 13:45


ކޭބަލް ގަތުމާއި ގުޅޭ\nމި އިޢުލާނާއެކު ހިމަނާފައިވާ މަޢުލޫމާތު ކަރުދާހުގައިވާ މަޢުލޫމާތާ އެއްގޮތަށް މި ކުންފުންޏަށް ބޭނުންވާ ކޭބަލް ގަތުމަށް ބޭނުނެްވެއެވެ. މި މަސައްކަތަަށް އަގު ހުށަހެޅުއްވުމުގެ ފުރުޞަތު، ރާއްޖެއާއި ރާއްޖެއިން ބޭރުގެ ފަރާތްތަކަށް ހުޅުވާލަމެވެ.\n19 އިން 23 ޑިސެމްބަރ 2019\n21 ރަބީޢުލްއާޙިރު 1441


Shariathanfeez kurumuge sababun mujthamauthakah libifaivaa rakattherikan tharihugai vanee liyevigen gosfa: Sheikh Sameer | Dhiislam\nއިބްނު ނޫހު ފެބްރުއަރީ 6, 2014\nޝެއިޚް ސަމީރު | ފޮޓޯ: ދިއިސްލާމް\nއިސްލާމީ ޝަރީޢަތް ތަންފީޒު ކުރުމުގެ ސަބަބުން ދުނިޔޭގައި އިންސާނުންނަށް ލިބިފައިވާ ޞުލްޙަ މަސަލަސްކަމާއި އަމާން އޮމާންކަމާއި އަދި އިންސާނުންގެ މުޖްތަމަޢުތަކަށް ލިބިފައިވާ ރައްކާތެރިކަން ދުނިޔޭގެ ތާރީޚުގައިވަނީ ލިޔެވިގެން ގޮސްފައިކަމަށް އައްޝައިޚް އަޙްމަދު ސަމީރު ބިން އިބްރާހީމް ވިދާޅުވެއްޖެއެވެ.\nޖަމްޢިއްޔަތުއްސަލަފުގެ ހަފްތާ ނަޞޭޙަތުގެ 50 ވަނަ އަދަދުގައި ވާހަކަފުޅު ދައްކަވަމުން ޝައިޚް ވިދާޅުވީ ކުރީގެ އުއްމަތްތަކަށް އަޅުގަނޑުމެން ބަލާލައިފިކަމުގައިވާނަމަ އަޅުގަނޑުމެންނަށް ފެނިގެންދަނީ އެމީހުންގެ މައްޗަށް ﷲ ސުބުޙާނަހޫ ވަތަޢާލާ ބާވައިލެއްވި ޝަރީޢަތުގެ ޙުކުމްތައް ތަންފީޒު ނުކުރުމަށް އެބައިމީހުން ދައްކަމުންދިޔަ ބަހަނާތައްކަމަށާއި ﷲ ސުބުޙާނަހޫ ވަތަޢާލާގެ އަމުރުފުޅު ސާފުކޮށް ފެންނަން އޮތް ހިނދުގައިވެސް ތަފާތު ކޮޅުކޮޅަށް ދަމައި، އެމީހުންނަށް އެކަމުގައި ސާފު ނުވާކަމަށް ބުނެ ތަފާތު ބަހަނާތައް އެމީހުން ދައްކަމުން ދިޔަ މަންޒަރުކަމަށެވެ.\n"ﷲ ސުބުޙާނަހޫ ވަތަޢާލާ އަޅުގަނޑުމެންގެ އުއްމަތް ލައްވާފައިވަނީ ވަރަށް މާތް މަތިވެރި އުއްމަތެއްގެ ގޮތުގަ. ކުރީގެ އިސްވެ ގޮސްފައިވާ ބައެއް އުއްމަތްތަކުގެ އަހުލުވެރިން އެ އުއްމަތްތަކުގެ ރަސޫލުންނާއި މެދުގައި ކަންތައް ކޮށްފައިވާ ގޮތާއި ޚިލާފަށް އަޅުގަނޑުމެންގެ އުއްމަތުގެ މާތް މަތިވެރި އަޞްޙާބު ބޭކަލުން މާތް ނަބިއްޔާ صلى الله عليه وسلم އާއިމެދުގައި ކަންތައް ކޮށްފައިވަނީ" ޝައިޚް ވިދާޅުވިއެވެ.\nޖަމްޢިއްޔަތުއްސަލަފުގެ ފަރާތުން ކޮންމެ ބުރާސްފަތި ދުވަހެއްގައި ސަލަފްގެ ވެބްސައިޓުގައި ޝާއިޢު ކުރަމުންގެންދާ ހަފްތާ ނަޞޭޙަތުގެ މިއަދުގެ ޚާއްޞަ ބަސްކޮޅު ނިންމާލައްވަމުން ޝައިޚް ވިދާޅުވީ އީމާނުގެ އަހުލުވެރިންނަކީ އެއްވެސް ކަހަލަ ބަހަނާއެއް އަދި ފޫކެހުމެއްނެތި ﷲ ގެ އަމުރުފުޅު އައިގޮތުގެ މައްޗަށް ޙުކުމްފުޅު ތަންފީޒު ކުރާ މީހުންކަމަށާއި އަދި އެބައިމީހުންނަކީ ކާމިޔާބު ވާނޭ މީހުން ކަމަށެވެ.\n"އަޅުގަނޑުމެން އެންމެންވެސް ފަލާޙާއި ކާމިޔާބު ހޯދުމަށްޓަކައި ﷲ ސުބުޙާނަހޫ ވަތަޢާލާ އެންގެވި ގޮތުގެ މަތީގައި އިޚްލާޞްތެރިކަމާއި، ތެދުވެރިކަމާއި، ވަފާތެރިކަމާއި އެކުގައި ޢަމަލު ކުރުމަށް އަޅުގަނޑުގެ އަމިއްލަ ނަފްސަށާއި ތިޔަ އެންމެހައި ބޭފުޅުންނަށް ވަޞިއްޔަތް ކުރަން. ﷲ ސުބުޙާނަހޫ ވަތަޢާލާއީ އަޅުގަނޑުމެންގެ ހިތްތަކުގައި ފޮރުވާފައިވާ ސިއްރުތައް މޮޅަށް ދެނެވޮޑިގެންވާ އިލާހު"6މިނެޓުގެ މި ކުރު ވީޑިއޯކޮޅު ނިންމާލައްވަމުން ޝައިޚް ވިދާޅުވެފައިވެއެވެ.


ކްލެސިފިކޭޝަން: އޮފިސަރގްރޭޑް 2\nވަޒީފާ އަދާކުރާ ސެކްޝަނާއި ތަން: ބަޖެޓް / ހިރިލަންދޫ ސްކޫލް\n1- ސްކޫލަށް ލިބޭ ފައިސާއާއި އެ ފައިސާއާބެހޭ އެންމެހާ ލިޔެކިޔުންތައް ދައުލަތުގެ މާލިއްޔަތުގެ ޤާނޫނާއި ފައިސާއާބެހޭ ގަވާއިދުތަކާ އެއްގޮތްވާ ގޮތުގެ މަތިން ބެލެހެއްޓުން\n2- ސްކޫލަށް ހޯދަންޖެހޭ ތަކެތި ދައުލަތުގެ މާލިއްޔަތުގެ ޤާނޫނާއި ފައިސާއާބެހޭ ގަވާއިދުތަކާ އެއްގޮތްވާ ގޮތުގެ މަތިން ހޯދުމަށް ކުރަންޖެހޭ މަސައްކަތްތައް ކުރުން.\n3- ސްކޫލުން ހޯދާ ޚިދުމަތްތަކާއި ތަކެއްޗާ ގުޅިގެން އެކި ފަރާތްތަކަށް ދޭންޖެހޭ ފައިސާ ދައުލަތުގެ މާލިއްޔަތުގެ ޤާނޫނާއި ފައިސާއާބެހޭ ގަވާއިދުތަކާ އެއްގޮތްވާ ގޮތުގެ މަތިން ދައްކަމުން ގެންދިއުމާއި، އެކަމާގުޅޭ އެންމެހާ ލިޔެކިޔުންތައް ބެލެހެއްޓުން.\n1. އެކައުންޓިންގ/ފައިނޭންސް/ ބިޒްނަސް ނުވަތަ އިންފޮރމޭޝަން ޓެކްނޮލޮޖީގެ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުން.\n2. މަތީ ސާނަވީ އިމްތިޙާނަކުން2މާއްދާއިން ދަށްވެގެން 'އީ' ގްރޭޑް ލިބިފައި ވުމާއެކު، އޭގެ އިތުރުން ހަޔަރ ސެކަންޑަރީ ސްކޫލް ސެޓުފިކެޓު އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން\n3. ސާނަވީ އިމްތިޙާނަކުން2މާއްދާއިން ދަށްވެގެން 'ޑީ' ގްރޭޑް ލިބިފައި، އޭގެ އިތުރުން ސެކަންޑަރީ ސްކޫލް ސެޓުފިކެޓު އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުމާއެކު، މަޤާމުގެ މަސައްކަތުގެ ދާއިރާއެއްގައި މަދުވެގެން2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން.\n- އިންޓަރވިއު އިން ލިބޭ މާކްސް\nހ. މި މަޤާމަށް ކުރިމަތިލާ ފަރާތްތަކުގެ ތެރެއިން ޝަރުޠު ހަމަވާ ފަރާތްތަކުގެ އިންޓަރވިއު،7އޮކްޓޫބަރު 2015 އިން ފެށިގެން 12 އޮކްޓޫބަރު 2015 އާ ދޭތެރޭގެ ދުވަހެއްގައި ބޭއްވޭނެއެވެ.\nހ- ފުރިހަމަކޮށްފައިވާ އެޕްލިކޭޝަން ފޯމު (ފޯމު ލިބެން ހުންނާނީ، ހިރިލަންދޫ ސްކޫލުގެ އޮފީހުންނެވެ. އަދި www.csc.gov.mv މި ވެބްސައިޓުން ޑައުންލޯޑް ކުރެވެން ހުންނާނެއެވެ.)\nރ- ވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ ކާޑުގެ ދެފުށް ފެންނާނޭހެން، ލިޔެފައިވާ ލިޔުންތައް ކިޔަން އެނގޭ ފަދަ ސާފު ކޮޕީއެއް\n- ވަޒީފާއަށް އެދި ހުށަހަޅަންޖެހޭ ތަކެތި ހުށަހަޅުއްވާނީ ހިރިލަންދޫ ސްކޫލަށެވެ.\n- ތަކެތި ހުށަހެޅުމުގެ ސުންގަޑިއަކީ7އޮކްޓޫބަރު 2015 ވާ ބުދަ ދުވަހުގެ 13:00 ގެ ކުރިންނެވެ.\nމި އިޢުލާނާ ގުޅިގެން މި މަޤާމަށް ކުރިމަތިލާ ފަރާތްތަކުގެ ތެރެއިން ޝަރުޠު ހަމަވާ ފަރާތްތައް އިންޓަރވިއު ކުރުމަށްފަހު އެންމެ މަތީ މާކްސް ލިބޭ، އަދި އެންމެ ޤާބިލުކަމަށް ފެންނަ ފަރާތަކަށް މިވަޒީފާ ހަމަޖައްސައިދެވޭނެއެވެ. މި އިޢުލާނާ ގުޅިގެން އިތުރު މަޢުލޫމާތު ސާފުކުރައްވަން ބޭނުންފުޅުވެލައްވާ ފަރާތްތަކުން ހިރިލަންދޫ ސްކޫލުގެ ނަންބަރު 6780571 ފޯނަށް ގުޅުއްވުން އެދެމެވެ.\n16 ސެޕްޓެންބަރު 2015\nޕަބްލިޝްކުރި ގަޑި: 08:34\nސުންގަޑި: 07 އޮކްޓޫބަރު 2015 13:00


ރަޝްފޯޑުގެ ދެ ލަނޑާއެކު ޔުނައިޓެޑުން ލިވަޕޫލް ބަލިކޮށްފި – Atoll News\nރަޝްފޯޑުގެ ދެ ލަނޑާއެކު ޔުނައިޓެޑުން ލިވަޕޫލް ބަލިކޮށްފި\nޝާއިޢު ކުރީ: ޢަބްދުލް ޙަންނާން މާރޗް 10, 2018, 20:44\nމާކަސް ރަޝްފޯޑު ކާމިޔާބުކޮށްދިން ދެ ލަނޑާއި އެކު ޔުނައިޓެޑުން ލިވަޕޫލުގެ މައްޗަށް ކުރިހޯދައިފިއެވެ.\nޕްރިމިއަރ ލީގުގައި މިއަދު ކުޅުނު މި މެޗުން ޔުނައިޓެޑުން ލިވަޕޫލްގެ މައްޗަށް ކުރިހޯދީ 1-2 ގެ ނަތީޖާއިންނެވެ.\nޔުނައިޓެޑްގެ ދަނޑުގައި މިރޭ ކުޅުނު މި މެޗުގައި އެޓީމުގެ ފަރާތުން ރަނގަޅު ކުޅުމެއް ފެނިގެންދިޔައިރު، އެޓީމުން ވަނީ މެޗުގެ 14 ވަނަ މިނެޓްގައި ލަނޑުޖަހާ ލީޑުނަގާފައެވެ. މި ލަނޑު އެޓީމަށް ކާމިޔާބުކޮށްދިނީ މާކޮސް ރަޝްފޯޑްއެވެ. ރަޝްފޯޑް މި ގޯލު ކާމިޔާބުކުރީ ލިވަޕޫލްގެ ޕެނަލްޓީއޭރިއާ ތެރެއަށް ވަދެ ފޮނުވާލި ހަމަލާއަކުންނެވެ. މެޗުގެ 22 ވަނަ މިނެޓްގައި ނަތީޖާ އެއްވަރުކޮށްލަން ލިވަޕޫލް އަށް ރަނގަޅު ފުރުސަތެއް ލިބުނު ނަމަވެސް ވެންޑައިކް ފޮނުވާލި އެ ހަމަލާ ވަނީ ގޯލާ އަމާޒުވާ ގޮތް ނުވެފައެވެ.\nޔުނައިޓެޑުން އެޓީމުގެ ދެވަނަ ލަނޑު ޖަހާ ލީޑުފުޅާކުރީ މެޗުގެ 24 ވަނަ މިނެޓްގައެވެ. މި ލަނޑުވެސް އެޓީމަށް ޖަހައިދިނީ ފުރަތަމަ ލަނޑުވެސް ޖަހައިދިން ރަޝްފޯޑްއެވެ.\n-ޚިޔާލު ފާޅުކުރައްވާ!- "ރަޝްފޯޑުގެ ދެ ލަނޑާއެކު ޔުނައިޓެޑުން ލިވަޕޫލް ބަލިކޮށްފި"


SunOnline: Thailand ge princess boduvazeeru kamah vaadha kuravvaathee Rasgefaanuge nuruhun\nތައިލޭންޑުގެ ޕްރިންސެސް ބޮޑުވަޒީރު ކަމަށް ވާދަ ކުރައްވާތީ ރަސްގެފާނުގެ ނުރުހުން\nރުގިއްޔާ މުހައްމަދު މޫސާ 09 Feb 2019, 12:38\nތައިލޭންޑުގައި މާޗް މަހު ބާއްވާ އިންތިހާބުގައި ޕްރިންސެސް އުބޮންރާތްނާ މަހިދޮން ބޮޑުވަޒީރު ކަމަށް ވާދަ ކުރައްވާނެ -- ފޮޓޯ: އޭއެފްޕީ\nބޭންކޮކް (ފެބްރުއަރީ 9): ތައިލޭންޑުގެ ޕްރިންސެސް އުބޮންރާތުނާ މަހިދޮން ބޮޑުވަޒީރު ކަމަށް ވާދަ ކުރައްވާތީ އެކަމަނާގެ ކޮއްކޯފުޅު، ރަސްގެފާނު މަހާ ވަޖިރަލޮންކޯން ނުރުހުން ފާޅު ކުރައްވައިފި އެވެ.\nޕްރިންސެސް އުބޮންރާތު ބޮޑުވަޒީރު ކަމަށް ނޮމިނޭޓުކޮށްފައި ވަނީ ކުރީގެ ބޮޑުވަޒީރު ތަކްސިން ޝިނަވަތުރާއަށް ތާއިދު ކުރާ، ތައި ރަކްސާ ޗާޓް ޕާޓީންނެވެ. އެއީ ތައިލޭންޑުގެ ތާރީހުގައި ޝާހީ އާއިލާގެ މެމްބަރަކު ސިޔާސީ ދާއިރާއަށް ވަދެވަޑައިގެން އެފަދަ މަގާމަކަށް ވާދަ ކުރައްވާ ފުރަތަމަ ފަހަރެވެ.\nޕްރިންސެސް އުބޮންރާތުނާ ވަނީ 1972 ވަނަ އަހަރު އެމެރިކާ މީހަކާ ކައިވެނި ބައްލަވައިގެންނެވި އިރު ޝާހީ ހައިސިއްޔަތު ދޫކޮށްލައްވައިފަ އެވެ. އަދި އެ ކައިވެނި ރޫޅުނު ފަހުން އެކަމަނާއަށް ރަސްމީ ގޮތެއްގައި ޝާހީ ލަގަބެއް ދީފައި ނުވި ނަމަވެސް، ތައިލޭންޑުގެ ގިނަ މީހުން ދެކެނީ އެކަމަނާއަކީ އަދި ވެސް ޝާހީ ބޭކަނބަލެއްގެ ގޮތުގަ އެވެ.\nތައިލޭންޑުގެ ގަނޑުވަރުން ނެރުނު ބަޔާނެއްގައި ރަސްގެފާނު ވަނީ "ޕްރިންސެސް އުބޮންރާތުނާ ލިޔުމުން ޝާހީ ހައިސިއްޔަތު ދޫކޮށްލެއްވި ނަމަވެސް އެކަމަނާގެ ދަރަޖައަށް ބަދަލެއް ނާންނަ ކަމަށާއި އެކަމަނާއަކީ އަދި ވެސް ޗަކްރީ ދަރިކޮޅުގެ މެމްބަރެއް" ކަމަށް ވިދާޅުވެފަ އެވެ.\n"ޝާހީ އާއިލާގެ އިސް މެމްބަރަކު ސިޔާސީ މައިދާނުގައި އެއްވެސް ވަރަކަށް ބައިވެރިވުމަކީ ގައުމުގެ އާދަކާދަ އާއި ސަގާފަތާ ހިލާފުވާ ކަމެއް،" ރަސްގެފާނުގެ ބަޔާނުގައިވެ އެވެ.\nތައިލޭންޑުގެ ރަސްގެފާނު މަހާ ވަޖިރަލޮންކޯން -- ފޮޓޯ: އޭޕީ\nއަދި އެބަޔާނުގައި ވަނީ ޝާހީ އާއިލާއިން އޮންނަން ޖެހޭނީ ސިޔާސީ ގޮތުން ވަކި ފަރާތަކަށް ނުޖެހި ކަމަށް ގާނޫނު އަސާސީގައި ބުނާ މާއްދާއެއް ވެސް ހިމަނައިފަ އެވެ.\nނަމަވެސް ގަނޑުވަރުން އެބަޔާން ނެރުމުގެ ކުރިން ޕްރިންސެސް އުބޮންރާތުނާ ވަނީ އެކަމަނާ ބޮޑުވަޒީރު ކަމަށް ވާދަ ކުރެއްވުން ދިފާއު ކުރައްވައިފަ އެވެ. އަދި އެކަމަނާ ވަނީ މީގެ ކުރިން ޝާހީ ހައިސިއްޔަތު ދޫކޮށްލައްވާފައި ކަމަށާއި މިހާރު ދިރިއުޅުއްވަނީ އާއްމު ރައްޔިތެއްގެ ގޮތުގައި ކަމަށް ވިދާޅުވެފަ އެވެ. އެގޮތުން ބޮޑުވަޒީރު ކަމަށް ވާދަ ކުރެއްވުމަކީ އެކަމަނާއަށް ލިބިފައިވާ ހައްގެއް ކަމަށް ވެސް ވިދާޅުވެފަ އެވެ.\nޕަބްލިކް ހެލްތުގެ ރޮނގުން މާސްޓާޒް ޑިގްރީ ހާސިލުކުރައްވާފައިވާ އުމުރުން 67 އަހަރުފުޅުގެ އުބޮންރާތުނާއަކީ މީގެ ކުރިން ފިލްމީ ތަރިއެއް ވެސްމެ އެވެ.\nމީގެ އިތުރުން ޕްރިންސެސް އުބޮންރާތުނާއަކީ ޝިނަވަތުރާ އާއިލާގެ ދުވަސްވީ ރަހުމަތްތެރިއެކެވެ. އަދި މާޗް 24ގައި ބާއްވާ އާންމު އިންތިހާބަށް އެ އާއިލާގެ މެމްބަރަކު ވާދަ ނުކުރެއްވި ނަމަވެސް، އެއީ ނުފޫޒުގަދަ އާއިލާއެކެވެ.\nޕްރިންސެސް އުބޮންރާތުނާގެ އިތުރުން ތައިލޭންޑުގެ ބޮޑުވަޒީރު ޕްރަޔުތު ޗަންއޮޗާ ވެސް ވަނީ ބޮޑުވަޒީރު ކަމަށް ވާދަ ކުރައްވާނެ ކަމަށް ވިދާޅުވެފަ އެވެ. ބޮޑުވަޒީރު ޕްރަޔުތު ވެރިކަމަށް ވަޑައިގެންނެވީ 2014ވަނަ އަހަރު އަސްކަރީ ބަޣާވާތެއްގައި ޔިންގްލަކް ޝިނަވަތުރާގެ ވެރިކަން ވައްޓާލެއްވުމަށް ފަހުގަ އެވެ.\nޔިންގްލަކް ޝިނަވަތުރާ އާއި ބޭބޭފުޅު ތަކްސިން މިހާރު ދިރިއުޅުއްވަނީ އަމިއްލައަށް އަރުވާލެވިގެން ގައުމުން ބޭރުގަ އެވެ.


Ronaldo fit koh hurumakee Sarri ah hiyhamajehumeh | Mihaaru\nޔުވެންޓަސްގެ ފަރިތަކުރުންތަކެއްގެ ތެރެއިން ރޮނާލްޑޯ.-- ފޮޓޯ: އޭއެފްޕީ\n07 އޯގަސްޓް 2020 - 09:39\nޗެމްޕިއަންސް ލީގުގެ ކުއާޓާ ފައިނަލުން ފުރުސަތު ހޯދަން ޔުވެންޓަސް އިން މިރޭ އަމިއްލަ ދަނޑުގައި މޮޅުވުން މަޖުބޫރު މެޗަކަށް ނުކުންނާނީ ލިޔޯނާ ދެކޮޅަށެވެ. ފުރަތަމަ ލެގުގައި ޔުވެންޓަސް ވަނީ ލިޔޯން ދަނޑުގައި 1-0 އިން ބަލިވެފަ އެވެ. މިދިޔަ ސީޒަނުގެ ޗެމްޕިއަންސް ލީގުގައި ވެސް ޔުވެންޓަސް ފުރަތަމަ ލެގުން އެތުލެޓިކޯ މެޑްރިޑް އަތުން ފުރަތަމަ ލެގުގައި ބަލިވެފައި އޮއްވައި ރޮނާލްޑޯ ވަނީ ދެ ވަނަ ލެގުގައި ހެޓްރިކެއް ހަދައިފަ އެވެ.\nޗެމްޕިއަންސް ލީގުގެ ތަށި ފަސް ފަހަރެއްގެ މަތިން އުފުލާލާފައިވާ ރޮނާލްޑޯ ޔުވެންޓަސް އަށް ގެނައުމުގެ އެންމެ ބޮޑު އެއް ބޭނުމަކީ ވެސް 1996 ވަނަ އަހަރަށް ފަހު އެ ޓީމުން ޗެމްޕިއަންސް ލީގު ޗެމްޕިއަންކަން ހޯދަން ކުރާ މަސައްކަތުގައި ކާމިޔާބު ހޯދުމަށެވެ. ސާރީ ބުނީ ރޮނާލްޑޯގެ ކެރިއަރަށް ބެލިޔަސް އޭނާ އަކީ މުހިއްމު ވަގުތުތަކުގައި ތަފާތު ދައްކާފައިވާ ކުޅުންތެރިއެއް ކަމަށެވެ.\n"އަހަންނަށް ލިބޭ ވަރަށް ބޮޑު ހިތްހަމަ ޖެހުމެއް ރޮނާލްޑޯ މި މެޗަށް ފިޓްވުމަކީ. މިފަދަ ހާލަތްތަކުގައި ޕްރެޝަރު ވަގުތުތަކުގައި ރޮނާލްޑޯ ފަދަ ހުނަރުވެރި ކުޅުންތެރިން ތަފާތު ދައްކާނެ. ޕްރެކްޓިސްތަކަށް ބަލާލުމުން ވެސް ފެނޭ މި މެޗަށް ރޮނާލްޑޯ އަމިއްލަ އަށް ވެސް ތައްޔާރުވަމުން އަންނަ މިންވަރު. މިއީ އަހަރެން ކުޅުންތެރިންގެ ފަރާތުން ދެކެން ބޭނުންވާ ކަންތައްތަކަކީ،" ސާރީ ބުންޏެވެ.\nމެޗެއްގެ ތެރެއިން ސާރީ (ކ) އާއި ރޮނާލްޑޯ ވާހަކަ ދައްކަނީ.-- ފޮޓޯ: އޭއެފްޕީ\nމި ފަހަރުގެ އިޓާލިއަން ލީގުގެ ޗެމްޕިއަންކަން ޔުވެންޓަސް އިން ހޯދި ނަމަވެސް އެ ޓީމަށް ލިބުނު ޕޮއިންޓްގެ ޖުމްލަ އަދަދަށް ބަލާއިރު މިއީ ރަނގަޅު ސީޒަނެއް ނޫނެވެ. އަދި އެންމެ ފަހުން ޔުވެންޓަސް ކުޅުނު މެޗުތަކުން ނަތީޖާ ނެރުމުގައި ކާމިޔާބު ލިބިފައިނުވާތީ ޗެމްޕިއަންްސް ލީގުގައި އެކަށީގެންވާ ނަތީޖާތަކެއް ނުނެރެވިއްޖެނަމަ ސާރީ އަށް ޔުވެންޓަސްގައި ކުރިމަގެއް ނެތް ކަމަށް މީޑިއާގައި ވަނީ އަޑުފެތުރިފަ އެވެ.\n"އަހަރެން ގަބޫލެއް ނުކުރަން މި މެޗާ އަހަރެންގެ މުސްތަގުބަލު ގުޅިފައި އޮތް ކަމަށް. އަހަރެންގެ ވަޒީފާގެ ޔަގީންކަން އޮތީ ވަކި މުބާރާތަކަށް ބަލައިގެންކަން އެނގިފައެއް ނެތް. އަހަރެން މި މަސައްކަތްކުރަނީ މި ކްލަބަށް ހުރިހާ ގޮތަކުން ވެސް ކުރިއެރުން ހޯދައިދޭން،" މިދިޔަ ސީޒަނުގައި ޗެލްސީ އަށް ޔޫރޮޕާ ލީގުގެ ޗެމްޕިއަންކަން ހޯދައިދިނުމަށް ފަހު އެ ޓީމުން ވަކިވި ސާރީ ބުންޏެވެ.\nއިޓާލިއަން ލީގުގެ މޮޅު ކުޅުންތެރިޔާގެ މަގާމު ހޯދި ޔުވެންޓަސްގެ ޕައޮލޯ ޑިބާލާ މި ވަގުތު ހުރީ އަނިޔާގަ އެވެ. ސާރީ ބުނީ އެންމެ ފަހު ވަގުތާ ޖެހެންދެން ވެސް ޑިބާލާ އަށް މި މެޗުގައި ކުޅެވޭނެ ފުރުސަތެއް އޮތްތޯ ބަލަމުން އަންނަ ކަމަށާއި އެއްކޮށް ފިޓްނުވާނަމަ އޭނާ ބޭނުންނުކުރާނެ ކަމަށެވެ. ޔުވެންޓަސް ދަނޑުގައި ކުޅޭ މެޗު ފަށާނީ މިރޭ ރާއްޖެ ގަޑިން 00:00 ގަ އެވެ.\nއިތުރު ލިޔުންތައް ޗެމްޕިއަންސް ލީގު ކްރިސްޓިއާނޯ ރޮނާލްޑޯ ޔުވެންޓަސް


Park volley mubaaraiyy: Firihen champion kan bageechaa ah, Anhen champion kan Police ah - One Online\nމުބާރާތުގެ ފިރިހެން ޗެމްޕިއަންކަން ހޯދި ބަގީޗާ ޓީމު ޓްރޮފީއާއެކު --- ފޮޓޯ/ އެޗްޑީސީ\nހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ)ގެ ފަރާތުން އާންމުންނަށް ހުޅުވާލައިގެން ބޭއްވި ޕާކް ވޮލީ މުބާރާތުގެ ފިރިހެން ބައިގެ ޗެމްޕިއަންކަން ބަގީޗާ ހޯދިއިރު، އަންހެން ބައިގެ ތަށި ޕޮލިސް ކްލަބުން ހޯދައިފިއެވެ.\nއާދީއްތަ ދުވަހުގެ ރޭ، ހުޅުމާލޭ ޔޫތު ޕާކުގެ ބީޗްވޮލީބޯޅަ ކޯޓުގައި ކުރިއަށްދިޔަ މުބާރާތުގެ ފިރިހެން ބައިގެ ފައިނަލުގައި ބަގީޗާ އިން ދިވެހި ސިފައިންގެ ކްލަބްގެ މައްޗަށް ކުރި ހޯދީ ދެ ސެޓު އެއް ސެޓުންނެވެ. އެޓީމުން ތަޖުރިބާކާރު ކުޅުންތެރިން ކަމަށްވާ މުހައްމަދު ނަދީމް (ނަދީމްބެ) އާއި ފަތުހުﷲ ވަހީދު (ފައްލޯ)، އިބްރާހިމް އާދިލް (ކޮއްކޮ) އަދި އިސްމާއިލް ޝިހާބްގެ އިތުރުން އިސްމާއިލް ސާޖިދު (ކުޑަކާއްޓެ) ފާހަގަކޮށްލެވިފައިވާއިރު، ދިވެހި ސިފައިންގެ ކްލަބަށް ކުޅުނު ކުޅުންތެރިންގެ ތެރޭގައި ގައުމީ ބީޗްވޮލީބޯޅަ ޓީމުގެ ތަރި އާދަމް ނަސީމް (އެޑަމް) ހިމެނެ އެވެ. ދެން އެ ޓީމުގައި ހިމެނެނީ އަދުނާން އަބްދުލް ހަމީދު، ޖުނައިދު އަބްދުﷲ، ހުސެއިން ޝަރީފް އަދި މުހައްމަދު އަބްދުﷲ ނާސިރު އެވެ.\nއަންހެން ބައިގެ ޗެމްޕިއަންކަން ހޯދީ ދެ ސެޓުން ދި ފައިވް ބަލިކޮށް ޕޮލިހުންނެވެ. ތަށި އުފުލާލި ޕޮލިސް ޓީމުގައި ހިމެނެނީ ގައުމީ އަންހެން ވޮލީ ޓީމުގެ ކެޕްޓަން ހައްވާ ރާޝިދާ (ހައްވަ)، ފާތިމަތު ޒީނިޔާ، އައިމިނަތު ޝަހާ ޝާމިން، މަރިޔަމް ހަލީމް އަދި ފާތިމަތު ނުހާ އެވެ. ދި ފައިވް ޓީމުގައި ހިމެނެނީ އައިމިނަތު އަރީޝާ، އައިޝަތު ޝައްފަ، ނުހާ ވަހީދު (ނުއްޕު)، ހަމްނާ ހުސެއިން އަލި ދީދީ އަދި އައިޝަތު އިމްތިނާން އެވެ.\nމުބާރާތުގެ ފިރިހެން މޮޅު ކުޅުންތެރިއަކަށް ކުޑަކާއްޓޭ ހޮވިފައިވާއިރު، އަންހެން ބައިގެ މޮޅު ކުޅުންތެރިޔާގެ މަގާމު ހޯދި ޕޮލިސް ޓީމުގައި ހިމެނޭ ގައުމީ ބީޗްވޮލީބޯޅަ ޓީމުގެ ޒީނިޔާއެވެ.\nވީއޭއެމްގެ އެހީތެރިކަމާއެކު ކުރިއަށްދިޔަ މުބާރާތުގެ ތެރެއިން ޖެންޑަ މިނިސްޓްރީގެ ގެވެށި އަނިޔާއާ ދެކޮޅަށް ހިންގޭ ޕްރޮގްރާމް "ގެވެށި ގުޅުން" ޕްރޮމޯޓްކުރުން ވެސް ކުރިއަށް ގެންގޮސްފައިވެއެވެ.\n"މައި ހުޅުމާލެ ޕާކްވޮލީ ޗެމްޕިއަންޝިޕް" ގެ ނަމުގައި ބޭއްވި މި މުބާރާތުގެ ގަވާއިދު ބުނެފައިވާ ގޮތުން، ކޮންމެ ޓީމެއްގައި ފަސް ކުޅުންތެރިންގެ ނަން ޖެހޭ އިރު، ފިރިހެން ޓީމުތަކުގައި ކުޅުންތެރިން ހިމެނުމަށް ވަނީ ވަކި އުސޫލުތަކެއް ކަނޑައަޅައިފައެވެ. ފިރިހެން ޓީމުތަކުގައި 35 އަހަރުން ދަށުގެ އެއް ކުޅުންތެރިއަކާއި 45 އަހަރުން މަތީގެ އެއް ކުޅުންތެރިއަކު ޖަހަން މަޖުބޫރެވެ.\nކޮވިޑް 19އާއެކު ކުޅިވަރުގެ ހުރިހާ ކަމެއް ކަހަލަ ގޮތަކަށް މާލޭ ސަރަހައްދުގައި ހުއްޓިފައި އޮތުމަށްފަހު، މިހާރު އަންނަނީ އަނެއްކާވެސް މުބާރާތްތައް ބޭއްވުމަށް ތައްޔާރުވަމުންނެވެ. މުބާރާތްތަކަށް އެޗްޕީއޭއިންވެސް ހުއްދަ ދީފައިވާ އިރު، އެފަދަ ކަންކަން ކުރިއަށް ގެންދިއުމުގައި އަމަލު ކުރަން ޖެހޭ ހާއްސަ އުސޫލުތަކެއް އެޗްޕީއޭއިން ވަނީ ކަނޑައަޅައިފައެވެ.\nގުޅޭ ޓެގު ވޮލީ ބޯލް ވޮލީބޯޅަ އެސޯސިއޭޝަން ހުޅުމާލެ


Thaareekheee dhuvaheh, aa runway ah furathama boatu jassaifi | Mihaaru\nވެލާނާ އިންޓަނޭޝަނަލް އެއާޕޯޓުގެ އާ ރަންވޭއަށް އޭ380 މަރުކާގެ ބޯޓު ދެންމެ ޖައްސަނީ.---ފޮޓޯ: ނިޝާން އަލީ/މިހާރު\nތާރީޚީ ދުވަހެއް، އާ ރަންވޭއަށް ފުރަތަމަ ބޯޓު ޖައްސައިފި\n18 ސެޕްޓެމްބަރ 2018 - 15:49 47 comments\nމި ބޯޓު އާ ރަންވޭއަށް ޖެއްސީ އެއާޕޯޓުގައި މިހާރު ކުރިއަށް ގެންދާ ރަސްމިއްޔާތުގައި، ރައީސް އަބްދުﷲ ޔާމީން ހުއްދަ ދެއްވުމުންނެވެ.\nރާއްޖޭގެ އެއާޕޯޓެއްގައި ފުރަތަމަ ފަހަރަށް އޭ 380 މަރުކާގެ މަތިންދާބޯޓެއް ޖެއްސި މި ތާރީޚީ ދުވަހު، އާ ރަންވޭއަށް ޖެއްސީ ޔޫއޭއީގެ އިއްތިހާދު އެއާވޭސް އެއާބަސް އޭ 861-380 މަރުކާގެ ބޯޓެކެވެ. ބަންގްލަދޭޝްގައި ބޭއްވި ސާފް ސުޒުކީ ކަޕްގެ ޗެމްޕިއަންކަން ހޯދި ރާއްޖޭގެ ގައުމީ ފުޓުބޯޅަ ޓީމު ގޮވައިގެން އައި އެ ބޯޓުގެ ޕައިލެޓަކަށް ހުރީ ދިވެއްސެއް ކަމަށްވާ އަލީ އަހްސަން އެވެ. މި ބޯޓު އަބޫދާބީން ފުރީ މިއަދު ހެނދުނު 10:28 ގަ އެވެ.\nވެލާނާ އިންޓަނޭޝަނަލް އެއާޕޯޓުގެ އާ ރަންވޭއަށް ޖެއްސުމުގެ ކުރިން އިއްތިހާދު އެއާވޭސްގެ މަތިންދާބޯޓު މާލެ މަތިން ބުރެއް ޖަހާލަނީ.---ފޮޓޯ: ނިޝާން އަލީ/މިހާރު\nއިއްތިހާދު އެއާވޭސް އެ ބޯޓު އާ ރަންވޭއަށް ޖެއްސުމުގެ ކުރިން، އާއްމުންނަށް ދައްކައިލުމުގެ ގޮތުން މާލެ ވަށައިގެން 1،000 ފޫޓު މަތިން ބުރެއް ޖެހި އެވެ.\nދިގުމިނުގައި 3،400 މީޓަރު އަދި ފުޅާމިނުގައި 60 މީޓަރު ހުންނަ އެ ރަންވޭއަށް ބޯޓު 3:45 ހާއިރު ޖެއްސުމާއެކު އެއާޕޯޓުގެ ފަޔާ އެންޑް ރެސްކިއު އިން ވޯޓާ ސެލިއުޓެއް ނެގި އެވެ. އަދި ބޯޓު ޖެއްސުމަށްފަހު ޓީމުގެ ކުޅުންތެރިން ބޭލީ އޭޕްރަންގައި މަޑުކުރުމަށްފަހު އެވެ.\nއިއްތިހާދު އެއާވޭސް މަތިންދާބޯޓު ރާއްޖެ އައުމަށް މިއަދު ހެނދުނު އަބޫދާބީން ނައްޓާލަނީ.\nއެ ބޯޓު ބޯޓު ޖެއްސުމަށް ފަހު ޕެރަޝޫޓާ އެކު އެއާޕޯޓަށް ދިވެހި ސިފައިން ފުންމާލުމުގެ ހަރަކާތެއް ވެސް ބާއްވާނެ އެވެ. އެ ހަރަކާތަށް ފަހު ހަ ސީޕްލޭން 200 ފޫޓު ތިރިން މާލެ ވަށައި ބުރެއް ޖަހާނެ އެވެ. ސީޕްލޭންގެ ފްލައި ޕާސް ކުރިއަށް ގެންދާނީ ސިނަމާލެ ބްރިޖް ކައިރިންނެވެ.\nމި ހަރަކާތް ބަލައިލުމަށް ގިނަ އަދަދެއްގެ ބަޔަކު ސިނަމާލެ ބްރިޖް ކައިރިއަށް އެއްވެފައި އެބަތިއްބެވެ.\nއެ ބޯޓު މާލެއިން ފުރަން ހަމަޖެހިފައި ވަނީ މިއަދުގެ އިރުއޮއްސުމުގެ ކުރިންނެވެ.\nޗައިނާގެ ބެއިޖިން އާބަން ކޮންސްޓްރަކްޝަން ގްރޫޕް (ބީޔޫސީޖީ) އާ ހަވާލުކޮށްގެން ކުރިއަށް ގެންދާ މަޝްރޫއުގެ ދަށުން، އާ ރަންވޭ ހެދީ ޗައިނާގެ އެގްޒިމް ބޭންކުން 400 މިލިއަން ޑޮލަރުގެ ލޯނެއް ނަގައިގެންނެވެ. އެ މި ލޯނުގައި ރަންވޭގެ އިތުރުން 45 މިލިއަން ލީޓަރުގެ ތެޔޮ ރައްކާކުރެވޭނެ ފިއުލް ފާމަކާއި 80،000 ޓަނުގެ ކާގޯ ފެސިލީޓީއެއް ހެދުން ވެސް ހިމެނެ އެވެ.\nއިތުރު ލިޔުންތައް ވައިގެ ދަތުރުފަތުރު އެމްއޭސީއެލް ހުޅުލެ އިއްތިހާދު އެއާވޭސް ވީއައިއޭގެ އާ ރަންވޭގެ މަޝްރޫއު ވެލާނާ އިންޓަނޭޝަނަލް އެއާޕޯޓް


Faharehgai mi fahu furusath kamahves Vedhane! | Dhiislam\nފަހަރުގައި މިއީ ފަހު ފުރުޞަތުކަމަށްވެސް ވެދާނެ!\nޙަސަން ޒަހީނު މެއި 3, 2020\nނަޞީބުގެ މޫސުން ފެށުނީއެވެ. ލިބިގަތުމަށް އަވަސްވެގަންނާށެވެ. މިއީ ފުރުޞަތުގެ ފުރުޞަތެވެ. ދަނޑިވަޅުގެ ބޭނުންހިފުމަށް ފޫގަޅާލާށެވެ. ތިބާ ބޭނުންވަނީ ކޮންގޮތެއް ތޯއެވެ! ޙަޔާތުގައި ކުރެވިފައިވާ ކުށްފާފަތައް ފޮހެލަންތޯއެވެ! ތަޢުބާވެ މާތްﷲގެ މަގަށް އެބުރި ރުޖޫއަވާންތޯއެވެ! ކުރިމަތި މިލެވުނީ އެދުވަސްތަކާއެވެ. ފުރުޞަތުތައް ބައިވަރެވެ. ތިބާގެ ހިތްވަރާއި ކެރުންހުރި މިންވަރަކުން ލިބިގަތުމަށް އަވަސްވެގަންނާށެވެ. ތިބާ ހޯދަށް އެނދުނު މިންވަރަކަށް ލިބޭނެއެވެ. ބޭނުންވަނީ ތިބާގެ ހިތްވަރެވެ.\nބޭނުންވަނީ ކޮންކަމެއްތޯއެވެ! ނަރަކައިގެ ހޫނުން ތިބާގެ މޫނު 70 އަހަރުގެ ދުރުމިނަން ގެންދަންތޯއެވެ. އެފުރުޞަތުވެސް އެބައޮތެވެ. އެކަމަށް ތިބާ އެދޭނަމަ މި ބަރާކާތުގެ މޫސުން ރަނގަޅަށް ލިބިގެންނާށެވެ. ރޯދައިގެ ފައިދާ ހެޔޮގޮތުގައި ހޯދުމަށް ފޫގަޅާލާށެވެ. ރަމަޟާން މަހުގެ ހުރިހާ އަޅުކަމެއް އިޚްލާސްތެރިކަމާއެކު އަދާކުރާށެވެ. ހޭދަކުރުން އިތުރުކޮށް ދުލުން ހެޔޮބަސްބުނާށެވެ. ރޭއަޅުކަމާއި ޤުރުއާން ކިޔެވުން ގިނަކުރާށެވެ. އެގޮތުގައި އިޚްލާސްތެރިކަމާއެކު ރޯދަ ފުރިހަމަކުރާށެވެ. އޭރުން އެއީ މާބޮޑުކަމެއްނޫނެވެ. ތިބާގެ މޫނު ނަރަކަޔާ 70 އަހަރުގެ ދުރުމިނަށް ގެންދެވިދާނެއެވެ. ނަބިއްޔާ صلى الله عليه وسلم ޙަދީޘްކުރައްވާފައިވެއެވެ. “ مَنْ صَامَ يَوْمًا فِى سَبِيْلِ اللَّه بَاعَد اللّهُ وَجْهَهُ عَنِ النَّارِ سَبْعِيْنَ خَرِيْفًا “ (رواه البخاري ومسلم) މާނައީ ”މީހަކު އެންމެ ދުވަހަކު ވެސް ﷲ އަށްޓަކައި ރޯދައެއް ހިފައިފި ނަމަ، އެމީހެއްގެ މޫނު ނަރަކައާއި ހަތްދިހަ އަހަރުގެ ރާސްތާއަކަށް މާތްﷲ ދުރުކުރައްވާނެއެވެ.“\nދެންތިބާ ބޭނުންވަނީ ކޮންކަމެއްތޯއެވެ. މިއީ ފުރުޞަތުގެ މޫސުމެވެ. ތިބާބޭނުންނަމަ 83 އަހަރު ގަދައަޅާ މަސައްކަތްކޮށް ހޯދޭ ނިޢުމަތާއި ޘަވާބުވެސް ”އެއްބުރުން“ ހޯދިދާނެއެވެ. އެފުރުޞަތުވެސް އެބައޮތެވެ. އެކަމަށް ތިބާ އެދޭނަމަ ހިތްވަރަކާއެކު މަސައްކަތް ފަށާށެވެ. ބޭނުންވަނީ އެރޭ އަތުލުމެވެ. އެހެންނަމަވެސް އެއީ ސިއްރެކެވެ. ހަދިޔާގެ ބޮޑުކަމާއެކު ހޯދުމަށް ކުރަންޖެހޭ މަސައްކަތްވެސް ބޮޑުވާނެއެވެ. ތިބާ ރޯދަމަހުގެ އަޅުކަންތައް ފުރިހަމައަށް އަދާކުރާށެވެ. ރޯދަހިފުމާއެކު ޤުރުއާންކިޔަވައި ނަމާދުތައް ބަރާބަރަށް ކުރާށެވެ. ރޭއަޅުކަމުގައި ވަގުތައް ހޭދަކުރާށެވެ. ވަކިން ޚާއްޞަކޮށް ފަހުދިހައިގެ ރޭތަކެވެ. އޭރުން އެއީ ލިބިދާނެ ފުރުޞަތެކެވެ. އެހެންނަމަވެސް ހަނދާން ނައްތާނުލާށެވެ. އިޚްލާސްތެރިކަމާއެކު ރޯދަޔާއި އެހެނިހެން އަޅުކަންތައް ކުރުމަށެވެ. އެއީ މުހިންމު ކަމެކެވެ.\nއަދިވެސް ފުރުޞަތުތައް އެބަހުއްޓެވެ. މިއީ ރަނގަޅު މޫސުމެކެވެ. ގެއްލިއްޖެނަމަ އަބުރާ ލިބުމުގެ ފުރުޞަތު ފަހަރުގައި ދެން ތިބާއަށް ނުލިބިދާނެއެވެ. އެކަން ތިބާ ހަނދާންކުރާށެވެ. ތިބާ ބޭނުންވަނީ ތިބާގެ ވެރިރައްބާ ބައްދަލުވާ ދުވަހު ޚާއްޞަ ގޭޓަކުން ޝަރަފުވެރިކަމާއެކު ދާއިމީ ސުވަރުގެއަށް ވަނުމަންތޯއެވެ. އެފުރުޞަތުވެސް ލިބިދާނެވެ. ތިބާ މި ބަރަކާތްތެރި މަސްވަރުގެ ބޭނުން ހެޔޮގޮތުގައި ހިފާށެވެ. ފުރިހަމައަށް ރޯދަހިފާށެވެ. އޭރުން އައްރަޔާންގެ ނަންދީފައިވާ ޚާއްޞަ ދޮރުކޮޅުން ތިބާއަށްވެސް ސުވަރުގެ ވަނުމުގެ ނަޞީބު ލިބިދާނެއެވެ. ނަބިއްޔާ صلى الله عليه وسلم ޙަދީޘް ކުރައްވާފައިވަނީ މިފަދައިންނެވެ. “ إِنَّ فِى الْجَنَّةِ بَابًا يُقَالُ لَهُ الرَّيَّانُ يَدْخُلُ مِنْهُ الصَّائِمُوْنَ يَوْمَ الْقِيَامَةِ لاَ يَدْخُلُ مَعَهُمْ أَحَدً غَيْرُهُمْ يُقَالُ أَيْنَ الصَّائِمُوْنَ فَيَدْخُلُوْنَ مِنْهُ فَإِذَا دَخَلَ آخِرُهُمْ أَغْلِقْ فَلَمْ يَدُخُلْ مِنْهُ أَحَدٌ “ (رواه البخاري ومسلم) މާނައީ: ”ހަމަކަށަވަރުން ސުވަރުގޭގައި ދޮރުކޮޅެއް ވެއެވެ. އެދޮރުކޮޅަށް އައްރައްޔާން އޭ ކިޔެއެވެ. ޤިޔާމަތްދުވަހު އެދޮރުކޮޅުން ރޯދަވެރިން ފިޔަވައި އެހެން އެއްވެސް މީހަކު ނުވަންނަ ހުއްޓެވެ. ޤިޔާމަތް ދުވަހުން ގޮވާލެވޭނެއެވެ. ރޯދަވެރިން ކޮބައި ހެއްޔެވެ؟ ދެން އެމީހުން އެދޮރުކޮޅުން ވަންނާނެއެވެ. އެމީހުންގެ ތެރެއިން އެންމެފަހު މީހާ ވަނުމުން އެދޮރުކޮޅު ބަންދު ކުރެވޭނެއެވެ. ދެން އެކަކުވެސް އެދޮރުކޮޅުން ނުވަންނާނެއެވެ.“\nއިތުރުފުރުޞަތުތައް އަދިވެސް އެބަހުއްޓެވެ. ތިބާގެ ޙަޔާތުގައި ކުރެވިފައިވާ ކުށްފާފަތައް ފުހެލަށް ބޭނުންތޯއެވެ. އެހެންކަމަށްވާނަމަ މިއީ އެކަމަށް ލިބޭ އެންމެ ފައްކާ ފުރުޞަތެވެ. މިއަދު ތިބާއަށް ތިވަނީ އެނަޞީބު ލިބިފައެވެ. އަވަސްކުރާށެވެ. އެކަމަށް ތިމާ އެދޭނަމަ އިޚްލާސްތެރިކަމާއެކު މި މައްސަރުގެ އަޅުކަންތައް ފުރިހަމައަށް އަދާކުރާށެވެ. ނަބިއްޔާ صلى الله عليه وسلم ޙަދީޘް ކުރައްވާފައިވެއެވެ. ”ރޯދަވެރިން ރޯދަވީއްލައިފުމަށް ދާންދެން އެމީހުންގެ ފާފަފުއްސެވުން އެދި މަލާއިކަތުން ދުޢާކުރައް ވައެވެ.“ މިކަމަށް ތިބާ އެދޭނަމަ އޮތީ މާތްﷲ އެންގެވިގޮތަށް ރޯދަ ފުރިހަމަކުރުމެވެ. ޤުރުއާން ކިޔެވުން އިތުރުކުރުމާއި ދުޢާކުރުން ގިނަކުރުމެވެ. ޞަދަޤާތްދިނުމާއި ހޭދަކުރުން މެކުހަށް ޖެހުމެވެ. އެކަމަކު ހަނދާން ބަހައްޓަންޖެހޭ ކަމެއް އެބައޮތެވެ. ދެއްކުންތެރިކަން މިއިން އެއްވެސްކަމެއްގައި އިސްނުކުރުމެވެ.\nއަދިވެސް ބުނަންހެއްޔެވެ. ނަބިއްޔާ صلى الله عليه وسلم ޙަދީޘް ކުރައްވާފައިވެއެވެ. ”ރޯދަވެރިޔާގެ އަނގައިގެ ވަސް، ﷲގެ ޙަޟުރަތުގައި ގޮމަކަސްތޫރީގެ ވަހަށްވުރެ ފުރިހަމަވެގެން ވެއެވެ.“ ތިބާ އަޅެބުނެބަލާށެވެ. މިއީ ނަޞީބުވަޒަންކުރަންވީ ވަގުތެއް ނޫންތޯއެވެ. ނަޞީބުގެ މޫސުމެއް ނޫންތޯއެވެ. ތިބާގެ ޗާންސްގެ ބޭނުންކޮށްލުމަށް ލިބޭ ފުރުޞަތެއްނޫންތޯއެވެ. އަވަސްވެގަންނާށެވެ. ޙަޔާތުގައި ކުރެވިފައިވާ ކުށްފާފަތައް ފުހެލައި ތަޢުބާވުމަށެވެ. ތަޢުބާގެ ދޮރުތައްވަނީ ތިބާއަށްޓަކައި ހުޅުވިފައެވެ. މާޒީގައި ހެދިފައިވާ ގޯސްތަކާއި ކުރެވިފައިވާ ފާފަތައް ފުއްސަވާތޯ ދަންނަވާށެވެ.\nރޯދަވެރިންނަކީ ނަޞީބުން ފުރިގެންވާ ބައެކެވެ. ތިބާއަށް އެނގޭހެއްޔެވެ. ޤުރުއާން ބާވައިލެއްވީ މި މަސްވަރުގައެވެ. އެއީ ޙައްޤާއި ބާޠިލްވަކިކޮށްދިނުމަށްޓަކައެވެ. އެއްހާސްމަސްވަރުގެ ހެޔޮކަން ލެއްވީ މި މަހުގައެވެ. ބަރަކާތުން ފުރިގެންވާ ލައިލަތުލް ޤަދުރުވިލޭރޭ ލެއްވީވެސް ހަމަ މިމަހުގައެވެ. މަލާއިކަތުން މާތްﷲ އަމުރުފުޅައިގެން ބިމަން ފައިބައިވަޑައިގަންނަވަނީވެސް ހަމައެރޭގައެވެ. އެއީ އަމާންކަމުގެ ރެއެކެވެ. އެއީ ތިބާގެ ފާފަތައް ފުއްސަވާތޯ ދެންނެވުމަށް އޮތް އެންމެ ފަހިފުރުޞަތުގެ ރެއެކެވެ. މިފުރުޞަތު ނަގާނުލާށެވެ. ދެވަނަ ފުރުޞަތެއް ދެން ނުލިބިދާނެއެވެ. މިއީ އެކަމުގެ ވަގުތެވެ. ވަގުތު ތިބާއަކަށް އިންތިޒާރެއެއް ނުކުރާނެއެވެ. ތިބާ ވަގުތުގެ ބޭނުން ފުރިހަމަގޮތުގައި ހިފާށެވެ. ރޯދަމަހާ ބައްދަލުވީއެވެ. ހިތްނިޔަތް ޚާލިސްކޮށް އަޅުކަމާއި ކުރިމަތިލާށެވެ. ތިބާގެ ނަޞީބު ވަޒަންކޮށްލުމަށް ފަސްނުޖެހޭށެވެ. ފަހަރުގައި މިއީ ތިބާއަށް ލިބުނު ފުރުޞަތުކަމަށްވެސް ވެދާނެއެވެ.\nފާތިމަތު ކިފާޙު ޤުބާދު 8 މިނިޓު ކުރިން\nރ ކިނޮޅަހު ސްމައިލް ޖަމްޢިއްޔާއިން އިސްނަގައިގެން އެރަށުގެ ބިދޭސީ ފަރާތްތަކަށް މާސްކު ހަދިޔާ ކުރައްވައިފި\nޝެއިޚް މޫސާ އަންވަރު ހަސަން2ދުވަސް ކުރިން\nޢަލީ އަޙްސަން އިޙްސާން5ދުވަސް ކުރިން\nއައިޝަތު އަހުނާ6ދުވަސް ކުރިން


އެހީ ރިޕޯޓު: ހިތުގެ ތިން އޮޕަރޭޝަނެއް ކުރަން ޖެހިފައިވާ ޒާރާއަށް އެހީތެރިވަމާ!\nދަރިންނަށް ދުޅަހެޔޮ ރަނގަޅު ސިއްޙަތެއް ލިބި ހެޔޮގޮތް މެދުވެރިވުމަކީ ކޮންމެ މަޔަކުވެސް އަދި ބަފަޔަކު ދެކޭނެ އެންމެ ފޮނި ހުވަފެނެވެ.\nއެދަރީންނަށް ކުޑަނަމަވެސް ދެރައެއް، ވޭނެއް އަދި އުނދަގުލެއް ވާކަށް، ދަރީން ދެކެ ލޯބިވާ އެއްވެސް މަޔަކު ބަފަޔަކު ނޭދޭނެއެވެ. ދަރީން ދުނިޔެއަށް އެންމެ ފުރަތަމަ އުފަންވުމުގެ ކުރިން ވެސް އެކުދިންނާއިމެދު ނުހަނު ފޮނި ހުވަފެންތަކެއް މައިންބަފައިން ދެކެއެވެ.\nއެފަދަ ހުވަފެންތަކެއް ހ. ފެންތިލަގެ މަރިޔަމް ޒާރާ (10އ.) އާއިމެދު އޭނާގެ މައިންބަފައިން ވެސް ދެކެއެވެ. ދަރިފުޅު ނުހަނު ދުޅަހެޔޮ ސިއްޙަތެއްގައި ބޮޑުވެ މުސްތަޤުބަލު އުޖާލާވުމެވެ.\nޒާރާގެ ދިރިއުޅުން ތަފާތެވެ. އެކުޑަކުޑަ ކުއްޖާގެ ހިތުގެ މައްސަލަތަކެއް އުފެދިފައިވާކަން، އޭނާ އުފަންވުމުގެ ކުރިން ޑޮކްޓަރުން ޒާރާގެ މައިންބަފައިންނަށް ކިޔައިދީފައިވެއެވެ.\nޒާރާގެ ހިތުން ސިކުނޑިއަށް ލޭ ދައުރުކުރާ ނާރު އުފެދިފައެއް ނުވެއެވެ. އަދި އުފަންވީއިރު ވެސް އޭނާގެ ހިތުގެ އެހެން މައްސަލަތަކަކާއިއެކު، ލޯވަޅުތަކެއް ވެސް އުފެދިފައިވެއެވެ.\n"މިއަދުނޫހަށް" މައުލޫމާތު ދެމުން ޒާރާގެ މަންމަ ނަޝީދާ ބުނެފައިވަނީ ޒާރާގެ ހިތުގެ އެފަދަ މައްސަލަތަކެއް ހުރިކަމަށް، އެކުއްޖާ އުފަންވީއިރު ވެސް ޑޮކްޓަރުން ބުނި ކަމަށެވެ.\n"އުފަންވެގެން މާގިނަ ދުވަހެއް ނުވެ އަވަހަށް އިންޑިއާ އަށް ދިޔައީ ބޭސްކުރަން. އެއިރު އެމީހުން ބަލާފަ ބުނި އޮޕަރޭޝަން ކުރަން ޖެހޭ ވާހަކަ. ނަމަވެސް އެއިރު ޒާރާގެ އުމުރުން އެންމެ އަށް ދުވަސް ވީމަ، އެތަނުގެ ޤާނޫނު ބުނާ ގޮތުން ނުކުރެވޭ ތުއްތު ކުއްޖެގެ އޮޕަރޭޝަނެއް. އެއީ 2008 ވަނަ އަހަރު" ޒާރާގެ މަންމަ ކިޔާދިނެވެ.\nއޭގެ ފަހުން ޒާރާގެ އުމުރުން ހަތަރު މަހުގައި އަމިއްލަ ގޮތުން ޚަރަދު ކޮށްގެން ޒާރާ ގޮވައިގެން އިންޑިއާގެ ކޮޗިން އަށް އަނެއްކާވެސް ދިޔައެވެ. އަމްރިތާ ހޮސްޕިޓަލަށް ގޮސް ދެއްކުމުން އެތަނުން ބުނީ، ޒާރާގެ ހިތުގެ ތިން އޮޕަރޭޝަނެއް ކުރަން ޖެހޭ ކަމަށެވެ.\n"އެއިރު އާސަންދަ އެހީއެއް ނުލިބޭ. ޒާރާގެ ޓެސްޓުތައް ހަދާ، ހަމައެކަނި އެޑްމިޓު ކުރުމަށް ވެސް އެތަނުގެ ފައިސާއިން އެއް ލައްކަ 50،000 ރުޕީސް ބޭނުންވާނެ ކަމަށް ބުނި. އެވަރު ބޮޑު ތަނަވަސްކަމެއް ނެތުމުން އެނބުރި އައީ. ފަހުން މަދަނަ އެހީއާއި އާސަންދަ ތަޢާރަފްވުމުން ކޮންމެ އަހަރަކު ދެ ފަހަރު ޗެކަޕަށް ދަން އަމްރިތާ ހޮސްޕިޓަލަށް" ނަޝީދާ ކިޔާދިނެވެ.\nޒާރާގެ ތިން އޮޕަރޭޝަނެއް ކުރަން ޖެހޭއިރު، އެންމެ ފުރަތަމަ ކުރާނީ ދެ އޮޕަރޭޝަން ކަމާއި އެ ދެ އޮޕަރޭޝަން ކާމިޔާބު ވެއްޖެނަމަ އެންމެ ފަހުން ކުރާނީ ހިތުގައި އުފެދިފައިހުރި ލޯވަޅުތައް ބެއްދުމުގެ އޮޕަރޭޝަންކަމަށް ފަހުން ޑޮކްޓަރުން ބުނެފައިވެއެވެ. ނަމަވެސް އެ ދެ އޮޕަރޭޝަނަށް 35،000 އެމެރިކާ ޑޮލަރު ބޭނުންވެއެވެ.\nއެހެންކަމުން ރާއްޖޭގައި ޓްރީޓޮޕް ހޮސްޕިޓަލު ގާއިމު ކުރުމުން އެހޮސްޕިޓަލަށް ވެސް ޒާރާ ދެއްކިއެވެ. ނަމަވެސް އެތަނުން ޓެސްޓުތަކެއް ހެދުމަށްފަހު އެއޮޕަރޭޝަން ޓްރީޓޮޕް ހޮސްޕިޓަލުން ކުރެވެން ނެތްކަމަށް ބުނުމުން 23،000 ރުފިޔާގެ ބިލެއް ދެއްކުމަށްފަހު ޒާރާގެ މައިންބަފައިން ނިންމީ އިންޑިއާއަށް ފަރުވާއަށް ދެވޭތޯ މަސައްކަތް ކުރުމަށެވެ.\nއާއިލާގައި ޒާރާގެ އިތުރުން ތިން ކުދިން ތިބުމާއެކު އެފަދަ ތަނަވަސްކަމެއް ނެތުމުގެ ސަބަބުން، ބައެއް ގާތް އެކުވެރިންގެ އެހީގައި ފަންޑް ރެއިސިންގ އިވެންޓުތަކެއް ބާއްވާ، އެހެނިހެން ބައެއް ފަރާތްތަކުން ވެސް އެހީ ހޯދުމަށްފަހު، ކޮންމެވެސް ވަރަކަށް މިހާރު ހުރީ ފައިސާ އެއްވެފައެވެ.\nޒާރާއަށް ފަރުވާ ކުރުމަށް މިއަންނަ އަންގާރަ ދުވަހު އިންޑިއާއަށް ފުރުމަށް ހަމަޖެހިފައިވާއިރު، އޭނާގެ ބޭސްފަރުވާއަށް އާސަންދަ ހަމަޖެހިފައިވެއެވެ. ނަމަވެސް މިއީ ދިގު މުއްދަތަކަށް ކުރަންޖެހޭނެ ފަރުވާއެއްކަމުން، އެތަނުގައި ހުރުމާއި ކެއިން ބުއިމުގެ ޚަރަދުތައް ވެސް ދާނެތީ، އެކަމަށް ތިޔަ އެންމެހާ ފަރާތްތަކުގެ ދީލަތި އެހީ ޒާރާއާއި އޭނާގެ އާއިލާ ބޭނުންވެއެވެ.\nޒާރާއަށް އެހީތެރިވުމަށް ފައިސާ ޖަމާ ކުރައްވާނީ:\nބީއެމްއެކް އެކައުންޓް ނަންބަރު 7703158237102 (ނަޝީދާ ހަސަން)\nއިތުރު މައުލޫމާތު 7585530 ނަންބަރު ފޯނާއި ގުޅުއްވައިގެން އޮޅުން ފިލުވުން އެދެމެވެ.


Fathahaige Hurihaa Fihaara Akun Mihaaru Lansley Slimming Coffee Libeyne - Vaguthu\n8 މަސް ކުރިން ( ޖުލައި 26, 2020 )\nދިވެހިންގެ މެދުގައި މަގުބޫލް ލޭންސްލޭ ސްލިމިން ކޮފީ މާލޭގައި ހިންގަމުންދާ ފަތަހައިގެ ހުރިހާ ފިހާރައަކުން ލިބޭނެ ކަމަށް ފަތަހައިން ބުނެފިއެވެ.\nއޮންލައިންކޮށް މުދާ ވިއްކުމުގައި އާއްމުންގެ އިތުބާރު ހޯދާފައިވާ "ލިބޭ" އިން ވިއްކަމުން ގެންދާ މި ކޮފީ މީގެ ކުރިން ވިއްކަމުން ދިޔަ ދިޔައީ އެ ފަތަހަ މޯލްއިން އެކަންޏެވެ. ނަމަވެސް މިހާރު ފަހަތައިގެ ހަތަރު އައުޓްލެޓުންވެސް މި ކޮފީ ލިބޭނެއެވެ.\nއެގޮތުން ފަރީދީ މަގުގައި ހުންނަ ފަތަހަ ސުންބުލިންނާއި، މަޖީދީ މަގު ހެންވޭރުގައި ހުންނަ ފަތަހަ ސްކައިގެ އިތުރުން، މަޖިދީ މަގުގައި ހުންނަ ފަތަހަ އިމްޕްރޫވްމެންޓުގެ އިތުރުން، ފަތަހަ މޯލްއިން މިހާރު ލަންސޭ ކޮފީ ލިބޭނެއެވެ.\nގިނަ އަދަދެއްގެ ދިވެހިންގެ މެދުގައި ލޭންސްލޭ ކޮފީ ވަނީ މަދު ދުވަސްކޮޅެއްގެ ތެރޭގައި މަޤުބޫލުކަން ހޯދާފައެވެ.\nމި ކޮފީއަކީ ބަނޑު ހިންދުމުގެ އިތުރުން ބައްޓަން ރީތިކޮށް ޒުވާންކަން ދެމެހެއްޓުމަށް އެހީވެދޭ ކޮފީއެކެވެ.\nލޭންސްލޭ ސްލިމިން ކޮފީ އަކީ ބަނޑު ހިންދާލައި ޒުވާންކަން ދެމެހެއްޓުމުގެ އިތުރުންވެސް އިތުރު އެތައް ބޭނުމެއް ހިފޭގޮތަށް ތައްޔާރުކޮށްފައިވާ އިތުބާރުހުރި ކޮފީއެކެވެ. އެގޮތުން މީހާ އިތުރަށް "ފިޓް" ކޮށްލާ ހަށިގަނޑުގައި ހަކަތަ އިތުރު ކޮށްދިނުމުގައިވެސް މި ކޮފީގައި ހިމެނޭ ބައިތައް މުޙިންމު ރޯލެއް އަދާކުރެއެވެ.\nލޭންސްލޭ ސްލިމިން ކޮފީ ބައްލަވައި ގަންނަވާ ފަރާތްތަކަށް އެއްލައްކަ ރުފިޔާ ލިބޭ ޕްރޮމޯޝަނެއް ވެސް މިހާރު ކުރިއަށް އެބަގެންދެއެވެ. ޕްރޮމޯޝަން ކުރިއަށް ގެންދާނީ ސެޕްޓެމްބަރ މަހުގެ 15 ވަނަ ދުވަހާއި ހަމައަށެވެ. ޕްރޮމޯޝަންގައި ބައިވެރިވުމަށް ކޫޕަނެއް ފުރިހަމަ ކުރުމަށް ފަހު "ލިބޭ" އާއި ހަވާލު ކުރަން ޖެހޭނެއެވެ.\n"ލިބޭ"ގެ ޕްރޮޑަކްޓުތައް މާލެއިން ބައްލަވައިގަތުމާއި އިތުރު މަޢުލޫމާތު ސާފުކުރެއްވުމަށް، ގުޅާނީ 9759452 ނަމްބަރަަށެވެ. މީގެ އިތުރުން ލިބޭ"ގެ ފޭސްބުކް ޕޭޖަށް މެސެޖުކޮށްގެން ވެސް އޯޑަރު ކުރެވޭނެ އެވެ.


China ge Sinopharm ge covid vaccine Egypt ga beynun kurumuge hudhdha dheefi - vNews.mv\nމިސްރު ސަރުކާރުގެ ހެލްތު މިނިސްޓަރ ހާލާ ޒައިދު:\nޗައިނާގެ ސިނޮފާރމްގެ ކޮވިޑްވެކްސިން މިސްރުގައި ބޭނުންކުރުމުގެ ހުއްދަދީފި\nސައިފް އަޒްހަރު 03 January 2021, 21:36\nޗައިނާގެ ސިނޮފާރމްއިން އުފެއްދި ކޮވިޑް ވެކްސިން އިމަޖެންސީ ބޭނުންތަކުގައި މިސްރުގައި ބޭނުން ކުރުމުގެ ހުއްދަ އެގައުމުން ދީފިއެވެ.\nމިކަން އިޢްލާން ކުރެއްވީ މިސްރު ސަރުކާރުގެ ހެލްތު މިނިސްޓަރ ހާލާ ޒައިދެވެ.\nމިސްރުގެ އެމްބީސީ މަސްރް ޓީވީއަށް ދެއްވި އިންޓަރވިއުއެއްގައި ހެލްތު މިނިސްޓަރ ހާލާ ޒައިދު ވިދާޅުވީ، ސިނޮފާރމް ވެކްސިން މިސްރުގައި ބޭނުން ކުރުމުގެ ހުއްދަ ކަމާބެހޭ އިދާރާއިން ދިނީ އިއްޔެ ކަމަށެވެ.\nމިސްރު ސަރުކާރުން މިހާރު ތައްޔާރުވަމުން ގެންދަނީ، މި ޖެނުއަރީ މަހުގެ ފަހުކޮޅު އެގައުމުގެ ރައްޔިތުންނަށް ވެކްސިން ދޭން ފެށުމަށެވެ.\nހެލްތު މިނިސްޓަރ ހާލާ ޒައިދު ވިދާޅުވީ، ޗައިނާގެ ކުންފުނިން އުފެއްދި ކޮވިޑް ވެކްސިންގެ ފުރަތަމަ ޝިޕްމަންޓް މިދިޔަ ޑިސެމްބަރުމަހު މިސްރަށް އެތެރެކޮށްފައިވާ ކަމަށެވެ.\nއަދި ދެވަނަ ޝިޕްމަންޓް ޖެނުއަރީމަހުގެ ދެވަނަ ނުވަތަ ތިންވަނަ ހަފްތާ ތެރޭގައި މިސްރަށް ލިބޭނެ ކަމަށްވެސް ހެލްތު މިނިސްޓަރ ވިދާޅުވިއެވެ.\nމިސްރަށް އެތެރެކުރާ ކޮންމެ ޝިޕްމަންޓެއްގައި 50،000 ޑޯޒްގެ ވެކްސިން ހިމެނެއެވެ.\nހެލްތު މިނިސްޓަރ ވިދާޅުވީ، ސިނޮފާރމްގެ 40 މިލިއަން ޑޯޒްގެ ވެކްސިން މިސްރަށް ގަތުމަށް ހަމަޖެހިފައިވާ ކަމަށެވެ.\nމިސްރުން ނިންމާފައިވަނީ، އެންމެ ފުރަތަމަ ސިއްހީ ޚިދުމަތްތެރިންނަށް ވެކްސިން ދިނުމަށެވެ.\nމިސްރަކީ އަރަބި ގައުމުތަކުގެ ތެރެއިން އެންމެ އާބާދީބޮޑު ގައުމެކެވެ.\nއާބާދީގައި ގާތްގަނޑަކަށް 100 މިލިއަން މީހުން ހިމެނޭއިރު، އެގައުމުން މިހާތަނަށް 140،000 އަށްވުރެ ގިނަ މީހުންނަށް ބަލި ޖެހިފައިވާއިރު، ބަލީގައި 7،800 މީހުން މަރުވެފައި ވެއެވެ.\nމިބަލިމަޑުކަމުން އަރައިގަތުމަށް މިސްރުން ޗައިނާގެ ސިނޮފާރމްގެ ކޮވިޑް ވެކްސިން އެތެރެކުރަން ފަށާފައި ވާއިރު، ސިނޮފާރމްއިން އުފެއްދި ކޮވިޑް-19 ވެކްސިން އާންމުކޮށް ބޭނުން ކުރުމުގެ ހުއްދަ ޗައިނާގެ ނޭޝަނަލް މެޑިކަލް ޕްރޮޑަކްޓްސް އެޑްމިނިސްޓްރޭޝަނުން ރަސްމީގޮތުން ދީފައިވަނީ މިދިޔަ ޑިސެމްބަރުމަހުގެ 31 ވަނަ ދުވަހުއެވެ.\nއެކަމަކު، އޭގެކުރިންވެސް ސިނޮފާރމްގެ ވެކްސިން ޔޫއޭއީގައި އާންމުކޮށް ބޭނުން ކުރުމުގެ ހުއްދަ އެގައުމުގެ ކަމާބެހޭ އިދާރާތަކުން ޑިސެމްބަރުމަހުގެ ތެރޭގައިވަނީ ދީފައެވެ.\nސިނޮފާރމްގެ ވެކްސިންގެ ކްލިނިކަލް ޓްރައިލްސް 79.34 އިންސައްތަ އިފެކްޓިވް ކަމަށް އެ ކުންފުނިން ބުނެފައި ވެއެވެ.\nމީގެތެރެއިން ޗައިނާ ނޭޝަނަލް ބަޔޯޓެކް ގްރޫޕުން އުފެއްދި2ވެކްސިނާއި، ސިނޮވެކް ބަޔޯޓެކް ގްރޫޕުން އުފެއްދި ވެކްސިން، ބައެއް މަސައްކަތްތެރިންނާއި، ހައިރިސްކް ގްރޫޕްތަކުގެ މީހުންނަށް މިއަހަރުގެ ޖުލައިމަހުން ފެށިގެން ދޭން ފަށާފައިވެއެވެ.\nއެގޮތުން، މިދިޔަ ޑިސެމްބަރުމަހުގެ 15 ވަނަ ދުވަހުގެ ނިޔަލަށް 4.5 މިލިއަން މީހުންނަށް ވެކްސިން ދީފައިވާ ކަމަށް ޗައިނާގެ ކަމާބެހޭ އިދާރާތަކުން ބުނެއެވެ.\nކޮރޯނާވައިރަސް ސިއްހަތު ދުނިޔެ މިސްރު


Hama haqeeqathuga ves WHO fasjehenee tha? - vNews.mv\nހާލަތު ރަނގަޅީތަ؟ ނުވަތަ ހަމަ ހަގީގަތުގައިވެސް ޑަބްލިޔޫއެޗްއޯ ފަސްޖެހެނީތަ؟\nސައިފް އަޒްހަރު 08 March 2020, 18:27\nއިޓަލީއާއި، އީރާނާއި، ދެކުނު ކޮރެއާއާއި އެމެރިކާގެ އިތުރުން، ދުނިޔޭގެ އެހެން ބައެއް ގައުމުތަކުގައިވެސް "ކޮވިޑް-19" ނުވަތަ ކޮރޯނާވައިރަސް ދަނީ ހަލުވިކަމާއެކު ފެތުރެމުންނެވެ. ޗައިނާގެ މެދުތެރޭ ސިޓީއެއް ކަމަށްވާ ވުހާންއިން މިދިޔަ އަހަރުގެ ޑިސެމްބަރުމަހުގެ ތެރޭގައި އެންމެ ފުރަތަމަ ފެނުނު މި ވައިރަސް މިހާރުވަނީ ޗައިނާއިން ބޭރުވެ، ދުނިޔޭގެ 92 ގައުމާއި ޓެރިޓަރީއަށް ފެތުރިގެން ގޮސްފައެވެ.\nކޮރޯނާވައިރަސް ޗައިނާއިން ބޭރުވެ އެހެން ގައުމުތަކަށް ފެތުރޭން ފެށުމާއި، މިވައިރަސް ގައިންގަޔަށް އަރާކަން ހާމަވުމާ ގުޅިގެން، މިއީ، ދުނިޔޭގެ އާންމު ސިއްހަތަށް ނުރައްކާވެފައިވާ ކުއްލި ހާލަތެއް ކަމަށް ކަނޑައަޅައި، ދުނިޔޭގެ ސިއްހަތު ޖަމްޢިއްޔާ، ޑަބްލިޔޫއެޗްއޯއިން ދުނިޔޭގައި ސިއްހީ ކުއްލި ހާލަތު އިޢްލާންކުރީ މިއަހަރުގެ ޖެނުއަރީމަހުގެ 31 ވަނަ ދުވަހުއެވެ. އެކަން އެގޮތަށް ކަނޑައެޅީ، ޑަބްލިޔޫއެޗްއޯގެ ބެލުމުގެ ދަށުގައި އޮންނަ ބައިނަލްއަގްވާމީ ސިއްހީ ތަޖުރިބާކާރުން ހިމެނޭ އިންޓަރނޭޝަނަލް ހެލްތު ރެގިއުލޭޝަންސް އިމަޖެންސީ ކޮމިޓީން ދިން ލަފާގެމަތިންނެވެ.\nސިއްހީ ކުއްލި ހާލަތު ޑަބްލިޔޫއެޗްއޯއިން އިޢްލާންކުރިތާ މިއަދަށް ބަރާބަރު 37 ދުވަސް ވެގެންދިޔައިރު، ދުނިޔޭގެ އެކި ކަންކޮޅުތަކުން ކޮރޯނާވައިރަސްގައި މިހާތަނަށް މަރުވި މީހުންގެ އަދަދު މިހާރުވަނީ 3،381 އަށް އަރާފައެވެ. އަދި ވައިރަސްއަށް ޕޮޒިޓިވްވި މީހުންގެ އަދަދުވަނީ އެއްލައްކަ ތިންހާހަށްވުރެ މައްޗަށް ގޮސްފައެވެ.\nމުޅި ދުނިޔެ ބަލިމަޑުހާލަތަކަށް ހިނގައްޖެކަމަށް ބަލަނީ، ދުނިޔޭގެ ހުރިހާ ބިތެއްގައި ބަލިފެތުރި ގިނަ އަދަދަކަށް އިންސާނުން މަރުވާންފެށުމުންނެވެ. ނަމަވެސް އެފަދަ ހާލަތެއް އޮތްކަމަށް ގަބޫލުކުރަން ދުނިޔޭގެ ސިއްހަތު ޖަމްޢިއްޔާއިން، ޑަބްލިޔޫއެޗްއޯ އަދި ތައްޔާރެއް ނޫނެވެ.\nކޮރޯނާވައިރަސްގެ ކަންކަން މިހާރު ގޮސްފައިވާ ހާލަތަށް ބަލާއިރު، ދުނިޔެ ބޮޑު ބަލިމަޑުހާލަތަކަށް ވެއްޓިއްޖެކަން ކަނޑައަޅައި އިޢްލާންކުރަން ޑަބްލިޔޫއެޗްއޯ ފަސްޖެހެމުންދާ މައްސަލާގައި ވަރަށް ގިނަ ސައިންސްވެރިން ސުވާލު އުފައްދަމުން އެބަގެންދެއެވެ. ސައިންސްވެރިން ބުނަނީ، މުޅި ދުނިޔެ ބަލިމަޑުހާލަތެއްގެ ތުންފަތްމައްޗަށް ވެއްޓިފައިވާކަމީ ހަގީގަތެއް ކަމަށެވެ.\nދުނިޔޭގެ ސިއްހަތު ޖަމްޢިއްޔާއިން ބުނަމުންދަނީ، މުޅި ދުނިޔޭގައި ބަލިމަޑުކަމެއް ފެތުރިއްޖެކަމަށް ކަނޑައަޅައިފިނަމަ ވައިރަސް ކޮންޓްރޯލްކޮށް ހުއްޓުވުމުގެ އުންމީދު ބައެއް ގައުމުތަކަށް ނެތިގެން ހިނގައިދާނެ ކަމަށެވެ. ދުނިޔެއަށް އިތުރު ނުތަނަވަސްކަމެއް ކުރިމަތިވާނޭ ކަމަށެވެ.\n"މިއީ، ކޮންޓްރޯލުން ނެއްޓި، ދުނިޔޭގައި ފެތުރެމުންދާ ބައްޔެއްކަން އަޅުގަނޑުމެންނަށް ޔަގީންނުވާހާހިނދަކު، މިއީ ބަލިމަޑުކަމެކޭ ބުނަންވީ ކީއްވެ؟"\nޑަބްލިޔޫއެޗްއޯގެ ޑިރެކްޓަރ ޖެނެރަލް ޓެޑްރޯސް އަދަނޮމް\nއެހެން ނަމަވެސް، އެފަދަ ބަލިމަޑުހާލަތަކަށް ދުނިޔެ ހިނގައިދާނެކަމަށް، ބަލައި، އެފަދަ ހާލަތަކާ ކުރިމަތިލުމަށްޓަކައި ތައްޔާރީ ފިޔަވަޅުތައް އަޅައިގެން ތިބުމަށް ޑަބްލިޔޫއެޗްއޯއިން ފެބްރުއަރީމަހުގެ ފަހުކޮޅު ދުނިޔޭގެ ގައުމުތަކަށް ގޮވާލާފައި ވެއެވެ.\n"ކޮރޯނާވައިރަސް ކޮންޓްރޯލު ނުކުރެވި ފެތުރިގެންދާތަނެއް މިވަގުތު އަޅުގަނޑުމެންނަކަށް ނުފެނޭ. އަދި ވައިރަސްގެ ސަބަބުން ދުނިޔޭގައި ބޮޑު ބަލިމަޑުކަމެއް ފެތުރި، ގިނަމީހުން މަރުވަމުންދާތަނެއްވެސް އަދި ނުފެނޭ"\nޓެޑްރޯސް (25 ފެބްރުއަރީ)\nއެހެން ނަމަވެސް، މިމާޗްމަހުގެ4ވަނަ ދުވަހު ޑަބްލިޔޫއެޗްއޯއިންވަނީ ހާލަތު ވަރަސް ގޯސްކަމަށް އެއްބަސްވެފައެވެ. މިހާރު ފެތުރެމުންދާ ކޮރޯނާވައިރަސް ނުވަތަ ކޮވިޑް-19 އަކީ މޫސުމީ ރޯގާތަކަށްވުރެ ނުރައްކާތެރި ބައްޔެއް ކަމަށް ބުނެފައި ވެއެވެ. މިބަލީގައި، ކުރިން ލަފާކުރި ވަރަށްވުރެ ގިނައިން މިހާރުވެސް މީހުން މަރުވެފައިވާ ކަމަށް އެދުވަހު ބުނެފައި ވެއެވެ.\nމިވައިރަސްގައި މިހާތަނަށް މަރުވި މީހުންގެ ނިސްބަތަކީ ދުނިޔެ މީގެކުރިން ތަޖުރިބާކޮށްފައިވާ މޫސުމީ ރޯގާތަކުގައި މަރުވެފައިވާ މީހުންގެ ނިސްބަތަށްވުރެ އެތައްގުނަ އިތުރު އަދަދެއް ކަމަށްވެސް ބުނެފައި ވެއެވެ. ދުނިޔެ މީގެކުރިން ތަޖުރިބާކުރި މޫސުމީ ރޯގާތަކުގައި މަރުވެފައިވަނީ ބަލިޖެހުނު މީހުންގެ އެންމެ އެކެއް އިންސައްތައަށް ވުރެންވެސް މަދު އަދަދެއްގެ މީހުންނެވެ.\nއެހެންވެ، ސިއްހީ ތަޖުރިބާކާރުން ވިދާޅުވަނީ، ދުނިޔެ ބޮޑު ބަލިމަޑުހާލަތެއްގެ ތެރެއަށް ވެއްޓިއްޖެކަމަށް ކަނޑައަޅަންޖެހޭ މުއްދަތު މިހާރަށްވެސް ފަހަނައަޅައި ހިނގައްޖެ ކަމަށެވެ. އެންޓާޓިކާ ފިޔަވައި ދުނިޔޭގެ ހުރިހާ ބައްރަކުންވެސް ވައިރަސްފެނި، ހަލުވިކަމާއެކު ފެތުރެމުންދާކަން ތަޖުރިބާކާރުން ފާހަގަ ކުރައްވައެވެ. އާންމު ސިއްހަތުގެ ނިޒާމުތައް ވަރުގަދައަށް ގާއިމްކޮށްފައިވާ ގައުމުތަކުގައިވެސް މި ވައިރަސް ވަރުގަދައަށް ފެތުރެމުންދާކަން ފާހަގަ ކޮށްފައި ވެއެވެ.\n"ދުނިޔެއަށް ބޮޑުވެގެންވާ ބަލިމަޑުހާލަތެއް މެދުވެރިވެއްޖެ ކަމަށް ކަނޑައަޅަން ޑަބްލިޔޫއެޗްއޯ ފަސްޖެހެނީ ކީއްވެގެންކަމެއް ނޭނގެ. އެހެންނަމަވެސް، މިއީ އެފަދަ ހާލަތެއްކަން ކަށަވަރު"\nމައިކަލް އޮސްޓަރހޮމް / ޑިރެކްޓަރ – ސެންޓަރ ފޮރ އިންފެކްޝަސް ޑިޒީޒް ރިސާޗް އެންޑް ޕޮލިސީ / ޔުނިވަރސިޓީ އޮފް މިނެސޯޓާ\nކޮރޯނާވައިރަސްއަށް ޕޮޒިޓިވްވި މީހުންގެ އަދަދު މިދިޔަ ހުކުރު ދުވަހު އެއްލައްކައަށްވުރެ މައްޗަށް ދިއުމާ ގުޅިގެން، ބަލީގެ ހާލަތުވަނީ މުޅިން ތަފާތު މަރްހަލާއަކަށް ގޮސްފައެވެ. އެއީ، ދުނިޔެ މިފަހުގެ ތާރީޚްތަކުގައި ތަޖުރިބާ ކޮށްފައިވާ ސާރސްއާއި، މާރސް ނުވަތަ އެބޯލާފަދަ ބަލިތަކުގެ ޝިކާއަރަކަށްވި މީހުންގެ އަދަށްވުރެ އެތައްގުނަ އިތުރަށް މީހުންނަށް މިބަލިޖެހުމާ ގުޅިގެންނެވެ.\n"އަޅުގަނޑުމެންނަކީ ޗައިނާއަށް ފްލައިޓް ދަތުރުތައް ކުރުން ފުރަތަމަ ހުއްޓާލި ގައުމު. އެކަމަކު، މިވައިރަސްގެ ކަންތަކާ ގުޅިގެން އަޅުގަނޑުމެން މިތިބީ ހައިރާންވެފައި. މިވައިރަސް މިގޮތަށް ފެތުރެމުންދިއުމަކީ މުޅި ދުނިޔެއަށް ވަރަށްބޮޑު ނުރައްކަލެއް"\nމާސިމޯ ގާލީ / އިންފެކްޝަސް ޑިޒީޒް ޕްރޮފެސަރ – ޔުނިވަރސިޓީ އޮފް މިލާން / އިޓަލީ\nތަޖުރިބާކާރުން ވިދާޅުވަނީ، ދުނިޔެ ބަލިމަޑުހާލަތެއްގެ ތެރެއަށް ވެއްޓިއްޖެކަން ކަނޑައެޅުމަކީ ސިޔާސީގޮތުން ކަންބޮޑުވުންތަކެއް އަންނާނެ ކަމެއް ކަމަށް އެ ބޭފުޅުންވެސް ގަލޫކުރައްވާ ކަމަށެވެ. ސަބަބަކީ، އެފަދަ ހާލަތެއް އިޢްލާންކޮށްފިނަމަ ދުނިޔޭގެ މާރުކޭޓްތައް ފުނޑުފުނޑުވެ، ދަތުރުފަތުރާއި، ވިޔަފާރިތައް ހުއްޓި، ވައިރަސް ފެނިފައިވާ ސަރަހައްދުތަކުން އަންނަމީހުން ލޭބަލްކުރެވިގެންދާނެތީ ކަމަށެވެ. ދުނިޔެއަށް ލިބޭނޭ އެހެނިހެން ގެއްލުންތައް މާބޮޑުވާނެތީއެވެ.


ޕަބްލިޝްކުރި ތާރީޚް: 12 ޖޫން 2019\nޕަބްލިޝްކުރި ގަޑި: 0658\nސުންގަޑި: 20 ޖޫން 2019 1200\nދިވެހި މުދައްރިސެއް (ކޮންޓްރެކްޓް) ބޭނުންވެއްޖެ\nކޮންޓްރެކްޓް (6 މަސް)\nCS11-2 އިން CS15-5 އާއި ދެމެދު\nހުރަވީ ސްކޫލް / ހުޅުމާލެ، ދިވެހިރާއްޖެ\nއަސާސީ ޝަރުތު ހަމަވާ އަސާސީ މުސާރަ\n-/2500 ރ ( ދެހާސް ފަސްސަތޭކަ ރުފިޔާ)\n1. ސިވިސްސަރވިސް މުވައްޒަފުންނަށް ހަމޖެހިފައިވާ އުސޫލުން ބޭސްފަރުވާގެ ޚިދުމަތް.\n2. ދިވެހިރާއްޖޭގެ ޕެންޝަންއާއި ބެހޭ ޤާނޫންގެ ދަށުން ލިބިދެވޭ ޕެންޝަން ކޮންޓްރިބިއުޝަން.\n3. ސިވިލްސަރވިސްގެ މުވައްޒަފުންނަށް ހަމަޖެހިފައިވާ އުސޫލުން އިތުރުގަޑީގެ ފައިސާ.\n4. އެޑިޔުކޭޝަން ކޮލިފިކޭޝަން އެލަވަންސް: މިއެލަވަންސް ދެވޭނީ ތިރީގައި އެވާގޮތަށް، އަސާސީ މުސާރައިގެ ކަނޑައެޅިފައިވާ އިންސައްތައަކާ އެއްވަރު ޢަދަދެކެވެ.\nމުސާރައިގެ އިންސައްތަ ސަނަދު:\n2.1 ދަރިވަރުންގެ މަސައްކަތްތައް ރެގިއުލަރކޮށް ޗެކްކުރުމާއި ބިނާކުރަނިވި ފީޑްބެކް ދިނުން\n3.2 ޙަވާލުކުރެވިފައިވާ މާއްދާ ކޯޑިނޭޓްކޮށް ބެލެހެއްޓުން\n3.3 ދަރިވަރުންގެ ފެންވަރު ރަނގަޅުކުރުމަށް ކުރަންޖެހޭ ހުރިހާ މަސައްކަތެއް ލަސްނުކޮށް ކުރުން\n3.4 ސިނކުޑީގެ ނުކުޅެދުންތެރިކަން ހުންނަކުދިންފިޔަވައި އެހެންހުރިހާ ކުދިންނަށް ލިޔަންކިޔަން ދަސްކޮށް ދިނުން\n3.5ދަރިވަރުންގެ ތަޢުލީމާއި ތަރުބިއްޔަތާއިގުޅޭގޮތުން ބެލެނިވެރިންނާއި (ރެގިއުލަރކޮށް) މަޢުލޫމާތު ޙިއްސާކުރުން\n3.6ފިލާވަޅުތަކާއިގުޅޭގޮތުން ކްލާސްރޫމުގައި ޑިސްޕްލޭކުރުން\n3.7 ސްކޫލަކީ ސާފުތާހިރު ތަނެއްގެގޮތުގައި ދެމެހެއްޓުމަށް ދަރިވަރުން ލައްވާ މަސައްކަތްކުރުވުން\n4.1 ކިޔަވައިދިނުމާއި ގުޅޭގޮތުން ސްޕަވައިޒަރާއި ޙަވާލުކުރަންޖެހޭ އެންމެހައިތަކެތި (ސްކީމްއޮފް ވަރކް، ލެސަންޕްލޭން، މާރކްސްޝީޓްފަދަ) ހަމަޖެހިފައިވާ އުސޫލާއި އެއްގޮތަށް ޙަވާލުކުރުން\n4.2 އިސްލާމް ދީނާއި ދިވެހިރާއްޖޭގެ ގާނޫނާއި ގަވާޢިދުތަކާއި ސްކޫލު ކުދިންގެ ގަވާޢިދުތަކާއި ސްކޫލުގެ ގަވާޢިދުތަކަށް ދަރިވަރުން އަހުލުވެރިކުރުމާއި ރީތި އާދަތައް ދަރިވަރުންގެ ކިބައިގައި ހަރުލެއްވުމަށް މަސައްކަތްކުރުން\n5.1 ސްކޫލުން އިންތިޒާމުކުރާ ހުރިހާ ބައްދަލުވުންތަކަށް ގަޑިއަށް ޙާޒިރުވުން\n5.2 ސްކޫލުން ކުރިއަށްގެންދާ ޚާއްސަމަސައްކަތްތަކުގައި ބައިވެރިވުމާއި ސްކޫލުގެ މަސައްކަތުގެ ދާއިރާގެތެރެއިން ޙަވާލުކުރެވޭ އެހެނިހެން ކަންތައްތައް ކުރުން.\n6.1 ސްކޫލުގެ ހުރިހާ ވަސީލަތްތައް (ލައިބްރަރީ، އިންޓަރނެޓް، ސްމާޓްބޯޑް ފަދަ) ދަރިވަރުންނަ އެންމެ ފައިއިދާހުރިގޮތަކަށް ބޭނުންކުރުން\n6.2 ސްކޫލަކީ އެކުވެރި އެއްބައިވަންތަބައެއް އުޅޭ އުފާވެރި މާޙައުލަކަށް ހެދުމަށް މަސައްކަތްކުރުން\n7.1 ދަރިވަރުންނާއި، ބެލެނިވެރިންނާއި، ސްޓާފުން އަދި ސްކޫލުގެ ސިއްރުތައް ހިފެހެއްޓުން\n7.2 ޕްރޮފެޝަނަލް ޑިވަލޮޕްމަންޓް ޕްރޮގްރާމްތަކުގައި ފުރިހަމަޔަށް ބައިވެރިވުން\n7.3 ކްލަބް ޖަމްޢިއްޔާތަކާއި، ޔުނިފޯމްޙަރަކާތް އަދި ދަރިވަރުންނަށް ހިންގޭ އެހެނިހެން ހުރިހާ ޙަރަކާތެއްގައި ފުރިހަމަޔަށް ބައިވެރިވެ އެއްބާރުލުންދީ އެހީތެރިވުން\n7.4 ސްކޫލުން ޙަވާލުކުރެވޭ ޒިންމާތަކާއިގުޅިގެން ޖަވާބުދާރީވުމާއި ޒިންމާދާރުވުން\n-ޕްރީސްކޫލް ޓީޗަރަކުކަމަށް ހަމަޖައްސާނަމަ، ޕްރީސްކޫލް ޓީޗަރުންގެ ޝަރުޠު ފުރިހަމަވުން\n-ހާސިލުކޮށްފައިވާ ތަޢުލީމާއި ތަމްރީނަށް ބަލައިގެން.\n-މަސައްކަތުގެ ދާއިރާއިން ލިބިފައިވާ ތަޖުރިބާއަށް ބަލައިގެން (ތަޖުރިބާއަށް ބަލާއިރު، ޓީޗަރެއްގެ މަޤާމުގެ ތަޖުރިބާ ލިބިފައިވާ ފަރާތްތަކަށް އިސްކަން ދެވޭނެއެވެ.)\n1. ވަޒީފާގެ މަސައްކަތުގެ ދާއިރާއާ ގުޅޭ ކުރު މުއްދަތުގެ ކޯސްތަކާއި ތަމްރީނު ސެޓުފިކެޓުތަކުގެ ކޮޕީ.\n6. ސިވިލް ސަރވިސްގެ ވަޒީފާއަށް ވަނުމަށް ދެވޭ އިމްތިޙާނު ފުރިހަމަކޮށް ސެޓްފިކެޓް ލިބިފައިވާނަމަ، އެ ސެޓުފިކެޓްގެ ކޮޕީ.\nވަޒީ ވަޒީފާއަށް އެދޭ ފޯމް ހުރަވީ ސްކޫލްގެ ކައުންޓަރުން ލިބެން ހުންނާނެއެވެ. އަދި ސިވިލް ސަރވިސް ކޮމިޝަނުގެ www.csc.gov.mv ގެ ވެބްސައިޓުން މިފޯމު ޑައުންލޯޑްވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށައަޅާނީ20 ޖޫން 2019 ވާ ބުރާސްފަތި ދުވަހުގެ 12:00 ގެ ކުރިން، ހުރަވީ ސްކޫލް، ހުޅުމާލެއަށެވެ. ވަޒީފާއަށް އެދޭ ފޯމާއި ލިޔުންތައް އީ- މެއިލް މެދުވެރިކޮށްވެސް ބަލައިގަނެވޭނެއެވެ. އީ- މެއިލް އެޑްރެހަކީ [email protected] އެވެ.\nމިމަ މަޤާމަށް މީހަކު ހޮވުމަށް އިންޓަރވިއުކުރުން އޮންނާނީ 20 ޖޫން 2019 އިން 30 ޖޫން 2019 އާއި ދެމެދުގައެވެ. އިންޓަވިއު އޮންނާނެ ތަނަކާއި ވަގުތު ކެންޑިޑޭޓުންނަށް ދުރާލާ އެންގޭނެއެވެ. ވުމާއެކު ވަޒީފާއަށް ކުރިމަތިލާ ފަރާތްތަކުން، މަތީގައިވާ ތާރީޚްތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިއްބެވުން އެދެމެވެ.\nމަޤާމަށް މީހުން ހޮވުމަށް ކަނޑައެޅިފައިވާ ކްރައިޓީރިއާގެ ހުރިހާ ބަޔަކުން އެންމެ ދަށްވެގެން ލިބެންޖެހޭ ޖުމްލަ އިންސައްތަ:\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 3350711، 3350695 އަށެވެ.


Beysfaruvaa ah furusathu dhinin. Namaves Yameen edhivadaigannavanee geah badhaluvaan: Imran\nބޭސްފަރުވާއަށް ފުރުސަތު ދިނިން، ނަމަވެސް ޔާމީން އެދިވަޑައިގަންނަވަނީ ގެއަށް ބަދަލުވާން: އިމްރާން\nކުރީގެ ރައީސް ޔާމީން އަބްދުލް ޤައްޔޫމްއަށް ރާއްޖެއިން ބޭރުން ބޭސްފަރުވާއަށް ފުރުސަތު ދެއްވިނަމަވެސް އެމަނިކުފާނު އެދިވަޑައިގަންނަވަނީ ގެއަށް ބަދަލުވެވަޑައިގަނަވަންކަމަށް ހޯމް މިނިސްޓަރ އިމްރަން ވިދާޅުވެއްޖެއެވެ.\nމިނިސްޓަރ އިމްރާން މިހެން ވިދާޅުވެފައިވަނީ މިރޭ ދިވެހިރާއްޖޭގެ އަޑުން ގެނެސްދިން "އަހާށޭ ބުނާނަން" ފްރޮގްރާމްގައި ވާހަކަފުޅުދައްކަވަމުންނެވެ.\nއެހުންތެރިއަކު ކުރި ސުވާލަކަށް ޖަވާބު ދެއްވަމުން އިމްރާން ވިދާޅުވިގޮތުގައި ރައީސް ޔާމީންގެ ބައްޔާއި ގުޅޭގޮތުން ޑޮކްޓަރު ދެއްވާފާއިވާ ލިޔުމެއްވާކަމަށާއި، އެލިޔުމުގައި ލަފާ ދެއްވާފައިވަނީ ރާއްޖެއިން ބޭރުން ޓެސްޓެެއް ހެއްދެވުމަށްކަމަށެވެ. އަދި ފިކުރުބޮޑު ނުވާނެ ފަދަ މާހައުލެއްގައި ބެހެއްޓުމަށް ވެސް ޑޮކްޓަރުގެ ސިޓީގައި ވާކަމަށް އިމްރާން ވިދާޅުވެފައިވެއެވެ.\n"އަޅުގަނޑު ދެންނެވިން އެހެންވީމަ އެޓެސްޓްތައް ހަދަން ވަޑައިގަންނަވަން ބޭނުންފުޅުވަނީ ކޮން ޤައުމަކަށްތޯ މިރީޖަންގެ ތެރެއިން. ވިދާޅުވީ ބޭރަށް ވަޑައިނުގަންނަވާނަމޭ. ދެން ރާއްޖޭގަ އެޓެސްޓް ހެދޭކަށް ނެތް. ބޭރަށް ވަޑައިނުގަންނަވާނަމޭ ގެއަށް ގެންގޮސްދޭށޭ. އަޅުގަނޑު ދެންނެވިން ޑޮކްޓަރު ވިދާޅުވެފައި މިއޮތީ އެޓެސްޓު ނުހެދޭތީ އެޓެސްޓް ހެއްދެވުމަށޭ. އޭގެފަހުންނޭ ޑޮކްޓަރަށް ވަކި ސީދާ އެއްޗެއް ދަންނަވަން އެނގޭނީ. އޭގެ ދެވަނަ ބައޭ ސްޓްރެސް ފްރީ މާހައުލެއްގައި ބެހެއްޓުން. ފުރަތަމަ ބައި ފުރިހަމަކޮށްފައިނޫންތޯއޭ ދެވަނަ ބައި ފުރިހަމަކުރަންވާނީ." ހޯމް މިނިސްޓަރ އިމްރާން ވިދާޅުވިއެވެ.\nހޯމް މިނިސްޓަރ އިމްރާން އިތުރަށް ވިދާޅުވިގޮތުގައި ރައީސް ޔާމީން ބޭރަށް ވަޑައިގަތުމަށްފަހު ޓެސްޓް ހައްދަވާ ނިންމަވައި އޭގެ މައްޗަށް ބިނާކޮށް ޖަލުގައި ބެހެއްޓުން އެއީ ކަމުނުދާ މާހައުލެއްކަމަށް ޑޮކްޓަރުން ވިދާޅުވެއްޖެނަމަ އެއާއެއްގޮތަށް އަމަލުކުރައްވާނެކަމަށެވެ.\nއިމްރާނު ގާތުގާ ކާކުތޯ ބުނީ ރޔާމީން ބޭސްފަރުވާއަށް ވަޑައިގަންނަވަން ބޭނުން ފުޅުވެގެން އުޅުއްވާ ކަމަށް، އިމްރާން ތި ކިއުއްވާ ބޭސް ފަރުވާގެ ޑުރާމާ ރޔާމީން އެބަ ކުޅުއްވާތޯ؟ ރޔާމީން އަކީ ފާޑުފާޑުގެ ފޭކު ޑުރާމާތައް ކުޅުއްވާނެ ބޭފުޅެއްނޫން.\nދެން ޔާމީނު ވެސް ގެއަށް ބަދަލުކުރަންވީނު ބަދަލުކޮށްފަ ބުނޭ އޭނަ ނިދާ ބާލީސް އިންނަނީ ގޭގައޭ އެހެނއވެއޭ ޔާމީނު ގެއަށް ބަދަލު ކުރީ\nއިމުރާނު މެންކަހަލަ ނުވިސްނޭމީހެއްނޫންއެއީ ރާއްޖެއިންބޭރައްފުރުވާލައްވާފަތިއުޅެނީ އެމަނިކުފާނުގެޕާސްޕޯޓްހިފައްޓަންތަ؟\nއެމްޕީއެލްގައި ހިންގި އަށްމިލިއަން ރުފިޔާގެ ވައްކަމެއް އެކުންފުނީގެ ޗެއާމަން ހާމަކުރައްވައިފި26 days ago\nއިމްރާނަކީ އިލްމު އުނގެނިގެން ހުންނެވި މުނާފިގެއް: ޝިޔާމް 1 1 week ago\nއިމްރާން ވަކިކުރަން އެމްޑީޕީ ޕީޖީން ފާހެއް ނުވި!01 week ago


FAM govaigen ACE Travels Civil Court ah - vNews.mv\nއެފްއޭއެމް ހައުސް -- ފޮޓޯ: ރާއްޖެ އެމްވީ\nއެފްއޭއެމް ގޮވައިގެން އޭސް ޓްރެވަލްސް ކޯޓަށް\nއިސްމާޢީލް ޝާހު (ކުޑަ ޝާހު) Male' | 29 December 2019, 13:11\nފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އިން އޭސް ޓްރެވަލްސްއަށް ދޭން ޖެހޭ 8 ލައްކައެއްހާ ރުފިޔާ ނުދީގެން އެ ކުންފުނިން ސިވިލް ކޯޓަށް މައްސަލަ ހުށަހަޅައިފި އެވެ.\nމައުލޫމާތު ލިބިފައިވާ ގޮތުގައި އެފްއޭއެމުން އޭސް ޓްރެވަލްސްއަށް 8 ލައްކައެއްހާ ރުފިޔާ ދައްކަން ޖެހެނީ ގައުމީ ފުޓްބޯޅަ ޓީމުގެ ދަތުރުތަކަކަށް އޭސް ޓްރެވަލް މެދުވެރިކޮށް އެފްއޭއެމުން ގަތް އެއާ ޓިކެޓްތަކަށެވެ.\nއެ މައްސަލައިގައި ސިވިލް ކޯޓުން މިމަހުގެ 22 ވަނަ ދުވަހު ނެރުނު ކޯޓަށް ހާޒިރުވުމުގެ އަމުރުގައި ވަނީ އެފްއޭއެމްގެ މައްޗަށް އޭސް ޓްރެވަލްސް ޕްރައިވެޓް ލިމިޓެޑުން ދައުވާކުރާ ޗެކުން ލިބެން ޖެހޭ ފައިސާ ހޯދުމަށް އެދި ހުށަހަޅާފައިވާ މައްސަލައިގައިގެ ބޭނުމަށް އަންނަ އަހަރުގެ ޖެނުއަރީ މަހުގެ އަށްވަނަ ދުވަހު ކޯޓަށް ހާޒިރުވާން އަންގާފައެވެ. މި މައްސަލަ އޮތީ ސިވިލް ކޯޓުގެ ޑިސްޕިއުޓް ރިޒޮލިއުޝަން މަރުހަލާގައެވެ.\nއެފްއޭއެމުން އޭސް ޓްރެވަލްސްއަށް ދައްކަން ޖެހޭ 8 ލައްކައެއްހާ ރުފިޔާގެ މައްސަލައެއް ފެންމަތިވިއިރު، އެފްއޭއެމުން އިންތިޒާމުކުރާ ދިރާގު ދިވެހި ޕްރިމިއާ ލީގުގެ މެޗުތައް ލައިވްކޮށް ދެއްކުމަށް ވީމީޑިއާގެ ވީސްޕޯޓްސްއާއެކު ހަދާފައިވާ އެއްބަސްވުމާ އެއްގޮތަށްވެސް ފައިސާ މިހާތަނަށް ދައްކާފައިނުވާތީ، ދިރާގު ދިވެހި ޕްރިމިއާ ލީގުގެ މެޗުތައް ލައިވް ނުކުރަން ވީސްޕޯޓްސްއިން ވަނީ ނިންމާފައެވެ.\nދިރާގު ދިވެހި ޕްރިމިއާ ލީގު މެޗުތަކަކީ އެފްއޭއެމާއެކު ހެދިފައިވާ އެއްބަސްވުމެއްގެ ދަށުން މަހުން މަހަށް ބިލު ކުރާ އުސޫލުން ވީޓީވީން ލައިވް ކުރާގޮތަށް ކާމިޔާބުކުރި ބިޑެކެވެ. ލީގުގެ ދެވަނަ ބުރުގެ ކުޅުން މިހާރު ކުރިއަށްދާއިރު، މިހާތަނަށްވެސް އެފްއޭއެމުން އެއްވެސް ފައިސާއެއް ވީމީޑިއާއަށް ދައްކާފައެއް ނުވެއެވެ.\nމީގެ ކުރިން އެފްއޭއެމްގެ ރައީސް ބައްސާމް އަދީލް ޖަލީލް ވިދާޅުވީ ވީމީޑިއާއަށް ދައްކަންވާާ ފައިސާ ނުދެއްކި ލަސްވަނީ ކުޅިވަރާ ބެހޭ ވުޒާރާއިން އެ އިދާރާއަށް ލިބެންވާ5މިލިއަން ރުފިޔާ ނުލިބި ވާތީ ކަމަށެވެ.


Dollar reserve dhahvee vikki adhadhu ithuruve, Dharumavantha hospital payment dhakkan jehumun: MMA | Mihaaru\nސިންގަޕޫރުގެ ޗަންހުއާ ކޮންސްޓްރަކްޝަނާ ހަވާލުކޮށްގެން ހަދާ ދަރުމަވަންތަ ހޮސްޕިޓަލުގެ 25 ބުރީގެ އިމާރާތް. އެ ހޮސްޕިޓަލް ހެދުމަށް 2.2 ބިލިއަން ރުފިޔާ ހަރަދުކުރޭ.\nޑޮލަރު ރިޒާވް ދަށްވީ ވިއްކި އަދަދު އިތުރުވެ، ދަރުމަވަންތަ ހޮސްޕިޓަލްގެ ޕޭމަންޓް ދައްކަން ޖެހުމުން: އެމްއެމްއޭ\n19 ޑިސެމްބަރ 2017 - 10:11 34 comments\nމަރުކަޒީ ބޭންކުން ނެރުނު ތިންވަނަ ކުއާޓަރުގެ ކުއާޓަލީ އިކޮނޮމިކް ބުލެޓިންގައި ބުނެފައި ވަނީ ގްރޮސް އިންޓަނޭޝަނަލް ރިޒާވް (ޖީއައިއާރު) އާއި ޔޫޒަބްލް ރިޒާވް މިދިޔަ އަހަރުގެ ތިންވަނަ ކުއާޓަރާ އަޅާބަލާއިރު ދަށްވެފައިވާ ކަމަށެވެ. އެގޮތުން އެ މުއްދަތުގައި ޖީއައިއާރު 14 ޕަސެންޓް ދަށްވިއިރު ޔޫޒަބްލް ރިޒާވް 23 ޕަސެންޓް ދަށްވެފައިވާ ކަމަށް ވެސް އެމްއެމްއޭ އިން ބުންޏެވެ.\nއެ އިދާރާއިން އިން ބުނިގޮތުގައި ގްރޮސް އިންޓަނޭޝަނަލް ރިޒާވް ދަށްވެފައި ވަނީ ބޭންކުތަކުން އެމްއެމްއޭގައި ބަހައްޓާ ޑޮލަރު މަދުވުމުންނެވެ. އަދި ޔޫޒަބްލް ރިޒާވް ދަށްވީ އެމްއެމްއޭ އިން ވިއްކި ޑޮލަރުގެ އަދަދު އިތުރުވުމާއި ސަރުކާރުގެ ލޯނުތަައް އަނބުރާ ދައްކަން ޖެހުމާއި ދަރުމަވަންތަ ހޮސްޕިޓަލް އިމާރާތް ކުރުމަށް ބޭނުންވާ ފައިސާ ދައްކަން ޖެހުމާ ގުޅިގެން ކަމަށް ވެސް އެ ބުލެޓިންގައި ބުނެފައިވެ އެވެ.\nދަރުމަވަންތަ ހޮސްޕިޓަލުގެ ނަމުގައި ސިންގަޕޫރުގެ ޗަންހުއާ ކޮންސްޓްރަކްޝަނަށް 25 ބުރީގެ އިމާރާތެއް އަޅަން ސަރުކާރުން ހަވާލުކުރީ 144 މިލިއަން ޑޮލަރު (2.2 ބިލިއަން ރުފިޔާ) އަށެވެ.\nއެމްއެމްއޭ އިން ބުނެފައި ވަނީ މި އަހަރުގެ ތިންވަނަ ކުއާޓަރު ނިމުނުއިރު ގްރޮސް އިންޓަނޭޝަނަލް ރިޒާވްގެ ގޮތުގައި ހުރީ 519.4 މިލިއަން ޑޮލަރު ކަމަށެވެ. އަދި ޔޫޒަބްލް ރިޒާވްގެ ގޮތުގައި ހުރި މިންވަރު 191.9 މިލިއަން ޑޮލަރަށް ދަށްވެފައިވާ ކަމަށް ވެސް މަރުކަޒީ ބޭންކުން ބުނެފައިވެ އެވެ.\nއިތުރު ލިޔުންތައް އިގްތިސާދު ރާއްޖޭގެ އިގްތިސާދު އެމްއެމްއޭ ރިޒާވް ފައިސާ ޑޮލަރު ރިޒާވް ދަރުމަވަންތަ ހޮސްޕިޓަލް


އިސްލާމީ އެއްބަނޑު އެއްބަފާކަން – ޙެޔޮބަސް\nއިސްލާމީ އެއްބަނޑު އެއްބަފާކަން\nPosted byއަޙުމަދު މުޙައްމަދު/ފަލަކު\t May 20, 2012 May 21, 2012 Leaveacomment on އިސްލާމީ އެއްބަނޑު އެއްބަފާކަން\nއިސްލާމީ އެއްބަނޑު އެއްބަފާކަމަކީ ﷲތަޢާލާގެ ރަސްކަންފުޅަށްޓަކައި އެކަލާންގެރުހިވޮޑިގެން ވާގޮތުގެމަތިން އެއްބަނޑު އެއްބަފާވުމެވެ. އެކަކުއަނެކަކަށްޓަކައި އޯގާތެރިކަމާއި އިޚުލާޞް ތެރިކަމާއެކު ރަޙްމަތްތެރިކަމުގެ ގުޅުންއެކަލާންގެ ރުހިވޮޑިގެންވާ ގޮތުގެމަތިން އުފެދި އާރޯވަމުން ދިއުމެވެ. ތިމާގެނަފުސުދެކެލޯބިވާފަދައިން އަނެކާދެކެވެސް ލޯބިވުމެވެ. އެއީ އިޚުލާޞްތެރި މުޢުމިނުންގެ ހިތްތަކަށް ފޮނުވައިދޭ ރަށްބާނީ މަތިވެރި ނޫރެކެވެ. އެއީ އިންސާނާގެހިތާ،ސިކުނޑީގައި އަބަދުމެ ދިރިދިރި އޮންނަ އަގުމާތް ޖަވާހިރަކަށްވުރެ އަގުބޮޑު ދިހުންގަދަ ނޫރެކެވެ. އެރައްބާނީ ނޫރަކީ އިންސާނާގެ ގައިގާ ޖަހާކޮންމެ ވިންދަކާއި ގުޅި ލާމެހިފައިވާ އަލިގަދަ، ބާރުގަދަނޫރެކެވެ. މުޤައްދަސް ހަދިޔާ މިއެއްބަނޑު އެއްބަފާކަމަކީ އީމާންކަމުގެ ބާރެކެވެ.\nއެކަންބިނާވެގެންވަނީ އީމާންކަމުގެ މަށްޗަށެވެ. އިސްލާމީ އަޤީދާގައި ފުރިހަމައަށް ހިފަހަށްޓައިގެން ތިބި ކޮންމެބަޔަކު އޯޤާތެރިކަމުގެ ގޮތުންނާއި، ލޮބުވެތިކަމާއި، އިޚުތިރާމާއިއެކު އެކަކު އަނެކަކަށް އިތުބާރުކުރުމުގެ ފުންޝުޢޫރު ވަރުގަދަކޮށްދޭ ނަފްސީބާރެކެވެ. އަދި އީމާންތެރިކަމާއި، ތަޤުވާވެރިކަމުގެހާރެކެވެ. އެބައިމީހުންގެ މުދަލާއި، ޢިއްޒަތާއި، ޢަބުރާއި ޤަދަރަށް ގެއްލުންވާފަދަ ކަންތައްތަކުން ހިމާޔަތް ކޮށްދޭނެ ވަރުގަދަ އަށްޑަނައެކެވެ.\nއެހީތެރިކަމާއި، މަޢާފުކުރުމާއި، ދަތިއުދަގޫ ވަގުތުތަކުގައި ލުއިކަންދިނުމާއި، ނުކުޅެދިގެންވާ ވަގުތުތަކުގައި އިތުބާރެއްކަމުގައިވެއެވެ. އެހެންކަމަށްވުމާއިއެކު ﷲތަޢާލާގެ ރަސްކަންފުޅަށްޓަކައި ނުވަތަ އެކަލާންގެރުއްސެވުންއެދި އެއްބަޑު އެއްބަފާވުމީ އީމާންކަމުގެތެރޭން ހިމެނޭކަމެކެވެ.\nއަދި ތަޤުވާވެރިކަމާއެކުގައި ވާކަމެކެވެ. އެއީ އީމާންކަން އެއްބަނޑު އެއްބަފާ ކަމާއި ނުލާނުވާތީއެވެ. އަދި އެހެންމެ އެއްބަނޑު އެއްބަފާކަން އީމާންތެރި ކަމާނުލާ ނުވާފަދައިންނެވެ. އަދި އެހެންމެ ތަޤުވާވެރިކަމާނުލާ ރަށްޓެހިކަން، އަދި ރަށްޓެހިކަމާއިނުލާ، ތަޤުވާވެރިކަން ނުވާ ފަދައިންނެވެ.\nއީމާންތެރިކަމާއިނުލާ، އެއްބަނޑުއެއްބަފާކަން ނުވާކަމުގެ ދަލީލަކީ إنماالمؤمنون إخوة :މާނައީ: “ހަމަކަށަވަރުން މުޢުމިނުންވާކަން ކަށަވަރީ އަޚުންތަކެއް ކަމުގައެވެ.” އެއްވެސް ޝައްކެއްނެއްގޮތުގައި އެއްބަނޑު އެއްބަފާކަން އީމާންކަމުގެ މަށްޗަށްނޫން އެހެންގޮތެއްގައި ބިނާވެފައިވާނަމަ ވާނީ ޒާތީ މަސްލަޙަތާއި، އަމިއްލަ އެދުން ވެރިކަމުގެތެރޭގައެވެ. އެގާތްކަން، އަދި އެމަތިވެރިކަންވާނީ ޚަރާބު ވެފައިވާހާލު ވަޅުޖަހާފައެވެ. އަދި ރަޙުމަތްތެރިކަމާއި، އެއްބަނޑުއެއްބަފާކަން ހަދާންނެތި ދުނިޔޭގެއެދުމަށްޓަކައި، އަދި ޒީނަތަށްޓަކައި، މީހާ ކަތިފިޔަވަޅުތަކެއް އަޅަންފަށާއިފިނަމަ ނުވަތަ ދުނިޔެއާއިހެދި ބަގުޑި ލުމުގެތެރޭގައި ރުޅިވެރިކަމާއި، ޢަދާވާތްތެރި ކަމުގެ އަލިފާންގަނޑު އުފެދި އޭގެތެރޭގައި މީހާ އިންދިރާސްވެ ހިގާއިދާނެއެވެ. މުސްލިމަކު އޭނާއަކީ ފުރިހަމަ އީމާންތެރި ތަޤުވާވެރިއަކަށްވެފައި އޭނާގެކިބައިގާއި ތެދުވެރި އެއްބަނޑު އެއްބަފާކަމާއި، އިޚުލާޞްތެރި ރަށްޓެހިކަމުގެ ސިފަނުވާނަމަ އޭނާގެ ކިބައިގާވާ އީމާން ކަމަކީ ފުރިހަމަ އީމާން ކަމަކަށް ނުވާނެކަން ކީރިތިރަސޫލާގެ ޙަދީޘެއްގައިވާ އަންނަނިވި މާނައިން ސާބިތުވެއެވެ. “ތިމާގެ އަމިއްލަ ނަފުސުދެކެ ލޯބިވާ ފަދައިން ތިމާގެ އަޚާދެކެ ލޯބިވެއްޖައުމަށްދާންދެން ތިޔަބައިމީހުންގެތެ ރެއިން އެކަކުވެސް އީމާނެއް ނުވެއެވެ”\nއަދި އެއްއިންސާނަކު އަނެއް އިންސާނަކަށް އިޙުސާންތެރިކަމާއި، ތަޤުވާވެރިކަމުގެ މަށްޗަށްނޫނީ އެހީތެރި ވެގެންނުވާނެއެވެ. އަދި ޢަދާވާތްތެރިވުމާއި، ފާފަވެރި ވުމުގެމަށް ޗަށް އެކަކު އަނެކަކަށް އެހީތެރި ވެގެން ނުވާނެއެވެ. އީމާންތެރި، ތަޤުވާވެރިންގެ މަތިވެރި ސިފަޔަކީ އެއީއެވެ.\nތަޤުވާވެރި ކަމާއިއެކު، އެއްމެފުރިހަމައަށް ބަދަހި ގުޅުމެއްގުޅި ލާމެހިފައިވާ އީމާންތެރިކަމުގެ މަށްޗަށް ބިނާވެފައިވާ އިންސާނީ ޡޯހިރުނަފުސެއް އެފަދަ އެހެން ނަފުސަކާއި ހަމަބައްދަލުވުމާއި އެކުހެން ކުލުނުވެރިކަމުގެ ފުންޝުޢޫރު ހިތުގެ އެއްމެ ފުންމިނުން އުފެދޭނެއެވެ. އަދި އެކަކު އަނެކަކަށް ތަޢާރަފު ވުމާއިއެކު ހިތުގައި ކިލަނބުކަން ނުވާކަމުގެ ފޮނި ފުންއިޙުސާސް ކުރެވެން ފަށާނެއެވެ. އަދި އެދެނަފުސަކީ ހަމަ އެއްނަފުސެއްފަދަ ވެގެންދާގޮތުގެމަތިން އެކުވެރިވެ ބަދަހި ގުޅުމެއް އެވަގުތު ގުޅޭނެއެވެ.\nދެހިތް އެއްހިތެއްފަދަ ވެގެންދާނެއެވެ. އެހިނދު އެދެފަރާތުގެ ނާރު ތަކުގައި ލޮބުވެތިކަމުގެ އޮއިވަރު ހިތުގެ ވިންދާއިއެކު ހިގަންފަށާނެއެވެ. އަދި މަޑުމައިތިރިކަމާއި، އޯޤާތެރިކަމާއެކު އެކަކު އަނެކަކުގެ އަތުގައި ހިފޭގޮތްވާނެއެވެ. އެއީ ނަސީމީ ފިނިފިނި ރޯޅީގެތެރެއަށް ދެމީހުން އެކުއެކީ ހަށިފުރާ ނޭވާއެއް ލަމާހިގާށޭ ދެމީހުންނަށްވެސް އެކުއެކީހެން ހިތުގެ (ވިންދުގެ) ޘާހިރު،ތެދުވެރި ދުލުންބުނެވެމުންނެވެ. އެހިދު އެދެމީހުންގެ ތެރެއިން ކޮންމެމީހެއްގެ ކަންފަތުގައި މަޢުނަވީގޮތުން”ކަލޭތީ އަހަރެންނޭ، އަހަރެންމީ ކަލެޔޭ މިމޭ ރުމުން ލުއިލުއިކޮށް”އިލްހާމް”ކޮށްދޭނެއެވެ. އެވަގުތު އެދެހިތުގައިމެ އެކުއެކީ އަހަރެމެން ދެމީހުންގެ މިދެހިތް އުމުރަށް އުފަލުން ހިނިތުންވެ ހުރެ އުޅޭނަމޭ ބުނަމުން އެދެހިތް ފުރެމުންދާނެއެވެ. މިއީ ކޮންފަދަ ފޮނި އިޙުސާސެއްހެއްޔެވެ؟ މާތްﷲގެ ގުނާޢަދަދުނުކުރެވޭފަދަ ގިނަގުނަ ނިޢުމަތްތަކުގެ މަތިވެރިކަން ކިހާމަތިވެރިހެއްޔެވެ؟ މިއީ މާއްދީ އަގުބޮޑު މުދާގަނޑެންހެން ފެންނަންހުރި އެއްޗެއްނޫނެވެ. އަދި ފެންނާނެ އެއްޗެއްވެސްނޫނެވެ.\nއެއީ ހަށިގަނޑުގައި ފޮރުވިފައިވާ (ދާދިކުޑަކުޑަ)އެހެނަސް އެހާމެ ބޮޑު ލޭކޮޅެކެވެ. ވިންދެކެވެ. ނުވަތަ ވަރުގަދަސެލްއެކެވެ. ނުބައިކަންތަކާއި،ފަސާދަވެރިކަމުން ފުރިބާރުވެފައިވާ މުޑުދާރުނަފުސެއް އެފަދަ ނޫން ނަފުސަކާއި،އެއްގޮތްވެ ގުޅުމަކީ އެކަށީގެންވާ ކަމެއްނޫނެވެ. އެއީ ފިޘުރަތާއި،އުޞޫލާއި،މަންހަޖުގެ ގޮތުންބަލާއިރު އެދެނަފުސަކީ އިންކާރުކުރާ،ނަފުރަތްތެރި އެހާމެ ތަފާތުބޮޑު ދެނަފުސަކަށް ނުވަތަ ރޫޙަކަށްވާތީއެވެ.\nހަޤީޤީ އެއްބަނޑު އެއްބަފާ ކަމަކީ ﷲއަށް އީމާންވެގެންވި މީސްތަކުންގެ ހިތްތަކުގައި ފުރިހަމަ ކުރަށްވާ އެއްޗެކެވެ. މިހަޤީޤަތާއި އެއްގޮތްވާގޮތުގެމަތިން ކީރިތިރަސޫލާއާއި އެކަލޭގެ ފާނުގެ އަޞްޙާބުބޭކަލުންނަކީ ކާފިރުންގެ މަށްޗަށް ގަދަފަދަ މުޢުމިނުންގެ މެދުގައި ރަޙުމާއި،ހަމްދަރުދީގެ ލާމަޞީލު ބައެއްކަމުގައިވެފައިވެއެވެ. ކީރިތިޤުރުއާނުގެ سورةالفتخ ގެ29 ވަނަ އާޔަތުގެ ކުރީކޮޅުގައި މާތްﷲވަޙީކުރައް ވާފައިވެއެވެ. މާތް ﷲ ގެ ރަސޫލާ މުޙައްމަދުގެފާނާ އެކަލޭގެފާނުގެ އަޞްޙާބުބޭކަލުން(އެކަލޭގެފާނާއިއެކުގައިވިމީސްތަކުން) ނަކީކާފިރުންގެ މަށްޗަށް ހަރުކަށި،އެބައިމީހުންގެ މެދުގައި(މުޢުމިނުންގެ ތެރޭގައި) އޯގާތެރިންނެވެ.\nPosted byއަޙުމަދު މުޙައްމަދު/ފަލަކު May 20, 2012 May 21, 2012 Posted inUncategorizedTags: ހެޔޮބަސް, އިޖުތިމާޢީ


ކޮވިޑު – 19 ގެ ސަބަބުން ޙައްޖަށް ދިއުމަށް ހުރަސްތަކެއް | Sandhaanu\nކޮވިޑު – 19 ގެ ސަބަބުން ޙައްޖަށް ދިއުމަށް ހުރަސްތަކެއް\nޖޫން 24, 2020\nދުނިޔޭގެ ގިނަ ގައުމުތަކުގައި ކޮވިޑް-19 އިތުރަށް ފެތުރެމުންދާއިރު، މިއަހަރުގެ ހައްޖުގެ އަޅުކަމުގައި ހަމައެކަނި ބައިވެރިވެވޭނީ ސައުދީ އަރައްބިޔާގައި ދިރިއުޅޭ މުސްލިމުންނަށް ކަމަށް ސައުދީ ސަރުކާރުންވަނީ އިއުލާންކޮށްފައެވެ.\nއޮންލައިންކޮށް ބޭއްވި ނޫސްވެރިންގެ ބައްދަލުވުމެއްގައި، ސައުދީ ޙައްޖު މިނިސްޓަރ، މުޙައްމަދު ބެންތެން ވިދާޅުވެފައިވަނީ، އާންމުގޮތެއްގައި އެވްރެޖްކޮށް 2.5 މިލިއަން މީހުން ކޮންމެ އަހަރަކު ހައްޖަށް އަންނަކަމަށެވެ. އެހެންނަމަވެސް މިއަހަރު ޙައްޖުކުރުމަށް މައްކާއާއި މަދީނާގެ ހުރުމަތްތެރިވެގެންވާ ތަންތަނަށް ދިއުމުގެ ހުއްދަ ދެވޭ މީހުންގެ އަދަދު ހާހުން ގުނާލެވޭ މިންވަރެއްގައި ހިފެހެއްޓޭނެކަމަށް ވިދާޅުވިއެވެ.\n“ފަަހަރެއްގައި އެއަދަދަކީ ހާހުން ގުނާލެވޭ އަދަދެއް” ބެންތެން ވިދާލުވިއެވެ. ” އަހަރެމެން މުޅި މިކަން މުތާލިޢާކުރަމުން މިދަނީ. އެހެންވީމަ އެ ވެދާނެ 1000 އަށްވެސް ނުވަތަ އެއަށްވުރެ މަދު ނުވަތަ ގިނަ ޢަދަދަކަށްވެސް”. 65 އަހަރުން މަތީގެ މީހުންނަށް މިފަހަރު ޙައްޖުގައި ބައިވެރި ނުވެވޭނެ ކަމަށާއި، ހައްޖުގެ ޚިދުމަތް ދޭފަރާތްތައް ހައްޖުގެ އަޅުކަން ފެށުމުގެ ކުރިންނާއި ފަހުންވެސް ކަރަންޓީން ކުރެވޭނެކަމަށްވެސް ވިދާޅުވިއެވެ.\nސައޫދީގައި ކޮރޯނާވައިރަސްފެތުރި ބަލިޖެހުނު މީހުންގެ އަދަދު 161000 އަށް އަރާ، 1300 މީހުން އެބަލީގައި ނިޔާވެފައިވުމާއެކު، ކުރިން ބެލެވިފައި އޮތީ މިއަހަރުގެ ޙައްޖުގެ އަޅުކަން އެއްގޮތަކަށްވެސް ނުބާއްވާނެ ކަމަށެވެ.3މަސްދުވަހުގެ މުއްދަތަށް، 24 ގަޑިއިރުގެ ކާފިއު ހިންގުމަށްފަހު، މިހާރުވަނީ ކާފިއު އުވާލާފައެވެ. އެހެންނަމަވެސް އަދިވެސް ބައިނަލް އަގުވާމީ ދަތުރުފަތުރުވަނީ މަނާކޮށްފައެވެ.


LIFESTYLE: Barudhan luikuran beynun nama mi5baavaih diet gai himanaalaa! | ThePress\nބަރުދަން ލުއިކުރަން ބޭނުންނަމަ މި5ބާވަތް ޑައެޓުގައި ހިމަނާލާ!\n14 September 2021, 15:00\nމީހަކު ބަރުދަން ބަލަން ކައްޓާއަކަށް އަރަނީ\nމަރިޔަމް ނަހުދާ ވަހީދު\nބަރުދަން މަތިވުމަކީ ދެ ޖިންސުގެ މީހުންގެ މެދުގައިވެސް ސިއްހީ އެތައް މައްސަލައެއް ކުރިމަތިވުމަށް މެދުވެރިވާ މައިގަނޑު އެއް ސަބަބެވެ. ނަމަވެސް މިހާރު ސިއްހަތަށް ފައިދާހުރި ކަންކަމަށް މީހުން ހޭލުންތެރިވާ ވަރަކަށް ބަރުދަން ލުައިކުރުމަށް އެކި ގޮަަތްގޮތުން މަސަތްކަތް ކުރާ މީހުން ދުވަހުން ދުވަހަށް ދަނީ އިތުރުވަމުންނެވެ.\nކޮވިޑުގެ ސަބަބުން ގޭގައި ތިބެން ޖެހުމުން ބަރުދަން އެއްވަރެއްގައި ބެހެއްޓުން ވަނީ ވަރަށް ގިނަ މީހުންނަށް ދަތި ކަމަކަށް ވެފައެވެ. އަދި ބައެއް މީހުން ބަރުދަން ލުއިކުރުމަށް އެކި ކަހަލަ ޑައެޓުވެސް ކުރެއެވެ. މިކަހަލަ ޑައެޓުތަކަކީ ސިއްހީގޮތުން ބަލާއިރު އެހާ ފައިދާހުރި ކަންކްމެއް ނޫނެވެ. ބަރުދަން ލުއިކޮށް އެއްވަރެއްގައި ބެހެއްޓުމަށް އެންމެ ރަނގަޅު ގޮތަކީ ޑައެޓުގައި ބަރުދަން ލުއިކޮށްދޭފަދަ ދެތިންބާވަތެއްގެ ހަވާދު ނުވަތަ ސްޕައިސެސް ބޭނުން ކުރުމެވެ. ތިރީގައި މިވއނީ ބަރުދަން ލުއިކުރުމަށް ބޭނުންކުރެވިދާނެ5ހަވާދުގެ ބާވަތެވެ.\nފޮނިތޮއްޓަކީ ދުނިޔޭގެ އެކި ކަންކޮޅުތަކުގައި ހާއްސަކޮށް އޭޝިއާގައި މައިގަނޑު ގޮތެއްގައި ބޭނުންކުރާ އެއް ހަވާދުގެ ބާވަތެވެ. އޭގައި ގިނަ ބާވަތެއްގެ އެންޓިއޮކްސިޑެންޓްސް ހިމެނޭތީ ވަރަށް އަވަހަށް ބަރުދަން ލުއިކޮށްދެއެވެ. ފޮނިތޮއްޓަކީ ލޭގެ ގްލޫކޯޒުލެވެލްތައް އެއްވަރެއްގައި ބެހެއްޓުމަށްވެސް އެހީތެރިވާ އެއްޗެކެވެ.\nދަވިއްގަނދަކީ އެކިކަހަލަ ވިޓަމިން އެކުލެވިގެންވާ އެއްޗެކެވެ. އެގޮތުން ވިޓަމިން އޭ، ސީ، އަދި ޑީ މީގައި އެކުލެވިގެން ވެއެވެ. މިއީވެސް އެކިއެކި ބާވަތުގެ ކެއްކުމުގައި ވަރަށްގިނައިން ބޭނުންކުރާ އެއްޗެކެވެ. ދަވިއްގަނދުގައި ގިނަ އަދަދަކަށް ފައިބަރު އެކުލެވޭތީ އެ ކެއުމުން އަވަހަށް ބަނޑުހައިވުމުން ދުރުކޮށްދެއެވެ. އަދި ދުވާލެއްގެ މައްޗަށް ހަށިގަނޑަށް އެތެރެވާ ކެލޮރީވެސް ދައްކޮށްދެއެވެ.ސަޔަށް އަޅައިގެންވެސް ވަރަށް ގިނަ މީހުން ދަވިއްގަނދު ބޭނުން ކުރެއެވެ.\nއޯބަތަކީވެސް ބަނޑުހައިހޫނުކަން ދަށްކޮށްދޭ އެއްޗެކެވެ. މީގައި ގިނަ އަދަދަކަށް ފައިބަރު އެކުލެވިގެން ވެއެވެ. އެކްސްޕާޓުން ބުނާގޮތުގައި އޯބަތުން ތައްޔާރު ކުރާ ކާނާގައި ފެޓްސް އާއި ކެލޮރީ ޑައެޓުގައި އެކުލެވޭލެއް މަދުވެއެވެ. އޯބަތަކީ މީހާ ގިނައިރު ބަނޑުފުރިފައި ބަހައްޓާ އެއްޗަކަށް ވުމުން ފަސޭހައިން ބަރުދަން ލުއިކޮށްދެއެވެ.\nކާފޫރުތޮޅި އަކީ މީހާގެ މެޓަބޮލިޒަމް ވަރުގަދަކޮށްދޭ އެއްޗެކެވެ. އޭގައި ހިމެނޭ މެލަޓޮނިންގެ ސަބަބުން ފަސޭހައިން ސަރުބީ ވިރުވައިދެއެވެ. ކާފޫރުތޮޅި އަކީ އެންޓިއޮކްސިޑެންޓެއްގެ ގޮތުގައި ހަރަކާތްތެރި ވާ އެއްޗަކަށް ވުމުން ލޭގެ ޕްރެޝަރު ދަތް ކުރުމަށް އެހީތެރިވެއެވެ. އަދި އޭގައި ކެންސަރާ ދެކޮޅަށް މަސަތްކަތް ކުރާ އެންޒައިމްވެސް ހުންނަ ކަމަށް ބައެއް ހޯދުންތަކުން އެނގެއެވެ. މީގައި މި އެކުލެވޭ ތަފާތު މާއްދާތަކުގެ ސަބަބުން ބަރުދަން ލުއިކުރުމަށް ފަސޭހަވެއެވެ.\nއަސޭމިރުހަކީވެސް ވަރަށް ބޮޑަށް މީހާގެ މެޓަބޮލިޒަމް ވަރުގަދަކޮށްދޭ އެއްޗެކެވެ. އަސޭމިރުހަކީ ވިޓަމިން އޭ، ކޭ އަދި ތަފާތު މިނަރަލްސްވެސް އެކުލެވިގެންވާ އެއްޗެކެވެ. އޭގައި ގިނަ އަދަދަކަށް ފައިޓޯނިއުޓްރިއެންޓުސް އެކުލެވޭތީ ފަސޭހައިން ސަރުބީ ވިރުވައިދެއެވެ. ކާއެއްޗެއްސާ އެކު އަސޭމިރުސް ބޭނުން ކުރުމުން ސަރުބީ ގިނަވުން ވެސް ހުއްޓުވައެވެ.\nމި ހުރިހާ ބާވަތަކީވެސް ފަސޭހައިން ލިބޭ ސިއްހަތަށް ފައިދާހުރި އެއްޗެއްސެވެ. ޑައެޓުގައި މި ބާވަތްތައް ހިމެނުމުން ފަސޭހަކަމާއެކު ބަރުދަން ލުއިވާ ކަމަށް ދިރާސާތަކުން ދައްކައެވެ.\nކާބޯތަކެތި ލައިފްސްޓައިލް ސިއްހަތު


Lanka athunves India fuhdhaalee point akun - vNews.mv\nއިންޑިއާ އާއި ލަންކާ ބައްދަލުކުރި މެޗުގެ ތެރެއިން- ފޮޓޯ:- އަދަދު\nލަންކާ އަތުންވެސް އިންޑިއާ ފުއްދާލީ ޕޮއިންޓަކުން\nއައްފާން މުހައްމަދު 07 October 2021, 18:35\nއުރީދޫ ސާފް ޗެމްޕިއަންޝިޕުގެ މެޗްޑޭ-3 ގައި ލަންކާ އާއި ދެކޮޅަށް ކުޅެ އިންޑިއާ އިން އަނެއްކާވެސް ޕޮއިންޓަކުން ފުއްދާލައިފިއެވެ.\nމުބާރާތުގައި އިންޑިއާ ކުޅުނު ފުރަތަމަ މެޗުން ބަންލްދޭޝް އާއި ދެކޮޅަށްކުޅެ 1-1 އިން އެއްވަރުވެފައިވާއިރު ލަންކާ އާއި އިންޑިއާގެ ކުރިމަތިލުން އެއްވަރުވީ ދެޓީމުންކުރެ ޓީމަކަށް ލަނޑެއް ކާމިޔާބު ނުކުރެވިއެވެ.\nމިއީ މިފަހަރުގެ މުބާރާތުގައި ލަންކާ އިން ހޯދި ފުރަތަމަ ޕޮއިންޓެވެ. މިހާތަނަށް ތިންމެޗު ލަންކާއިން ކުޅެފައިވާއިރު ފުރަތަމަ މެޗުގައި ލަންކާ ބަލިވީ ބަންގްލަދޭޝް އަތުންނެވެ. އަދި ދެވަނަ މެޗުގައި ނޭޕާލް އަތުން ލަންކާ ވަނީ 2-3 ގެ ނަތީޖާއަކުން ބަލިވެފައެވެ.\nމެޗު ފަށައިގެން އިންޑިއާ އިން އަވަސް އަދި އެޓޭކިންގ ގޭމެއް ކުޅުނު ނަމަވެސް ލަންކާގެ ޑިފެންޑަރުން ވަނީ އިންޑިއާގެ ގޭމްޕްލޭނަށް ހުރަސްއަޅާ މޮޅުކުޅުމެއް ދައްކާފައެވެ. އޭގެ ނަތީޖާއަކަށްވީ މެޗުގައި އިންޑިއާ އިން 11 ހަމަލާއެއް އުފައްދާފައިވާއިރު ގޯލާއި އަމާޒުވާގޮތަށް އެންމެ ހަމަލާއެއް އުފެއްދުމެވެ. މުޅި މެޗުގައި ލަންކާ އަށް އުފެއްދިފައިވަނީ އެންމެ ހަމަލާއެކެވެ.\nމެޗުގައި ގިނަވަގުތު ބޯޅަ ހިފަހައްޓާ މެޗުގެ ޕޮޒެޝަން އިންސައްތަ ޑޮމިނޭޓުކުރީވެސް އިންޑިއާ އިންނެވެ. އެގޮތުން މުޅި މެޗުގެ 73 އިންސައްތަ ޕޮޒެޝަން ހިފެހެއްޓީ އިންޑިއާ އިންނެވެ.\nމުބާރާތް ހަތް ފަހަރު ކާމިޔާބުކޮށް، ފޭވަރިޓުންގެ ގޮތުގައި މިފަހަރުގެ މުބާރާތާއި ކުރިމަތިލި އިންޑިއާ އަށް އެދެވޭ ނަތީޖާތަކެއް ނެރެވިފައި ނުވާއިރު އިންޑިއާ އަށް މިވަނީ މުބާރާތުގެ ފައިނަލުން ޖާގަ ހޯދުމުގެ އުންމީދު ކުޑަވެފައެވެ. ބާކީ އެޓީމަށް ދެމެޗު އޮތްއިރު އެދެމެޗުން މޮޅުވެގެންވެސް އިންޑިއާ އަށް ލިބޭނީ ޖުމްލަ 8 ޕޮއިންޓެވެ. އެއާ ހިލާފަށް އެއްވަނައިގައި އޮތް ނޭޕާލަށް ކުޅުނު ދެމެޗުން6ޕޮއިންޓު ލިބިފައިވާއިރު ދެވަނައިގައި އޮތް ބަންގްލަދޭޝް އަށް ދެމެޗުން4ޕޮއިންޓް ލިބިފައިވެއެވެ.\nމިރޭ ރާއްޖެ އާއި ދެކޮޅަށް ބަންގްލަދޭޝް ނުކުންނަ މެޗުން މޮޅުވެއްޖެނަމަ އެޓީމަށް މުބާރާތުގެ ފައިނަލްގެ އުންމީދު ބޮޑުވާނެއެވެ. ރާއްޖެ އާއި ބަންގްލަދޭޝް ބައްދަލުކުރާ މެޗު ފަށާނީ 21:00 ގައެވެ.\nއިންޑިޔާ ރާއްޖެ ސާފް ޗެމްޕިއަންޝިޕް ކުޅިވަރު ސްރީލަންކާ


Vaki Vaki Memberunnah Amaazukoh Fuluhun Raid Kuran Ulhey Kamah Nasheed Vidhaalhu Vejje - Vaguthu\nރައްޔިތުން މަޖިލީހުގެ ވަކިވަކި މެންބަރުންނަށް އަމާޒުކޮށްގެން ފުލުހުން އެ މެންބަރުން ދިރިއުޅުއްވާ ގެކޮޅުތައް ރެއިޑް ކުރަން އުޅޭ ކަމަށް ރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެއެވެ.\nރައްޔިތުން މަޖިލީހުގެ މިއަދުގެ ޖަލްސާގައި ރައީސް ނަޝީދު ވިދާޅުވީ އެމަނިކުފާނަށް އެފަދަ މައުލޫމާތެއް ލިބިވަޑައިގެންފައިވާ ކަމަށެވެ. އެކަން ކުރުމަށް ވިސްނާފައި ވަނީ ފުލުހުންގެ ތެރެއިން މަދު ކުދިން ކޮޅެއް ކަމަށްވެސް ރައީސް ނަޝީދު ވިދާޅުވިއެވެ.\nއެމަނިކުފާނު ވިދާޅުވީ އެފަދަ މައުލޫމާތެއް ލިބިވަޑައިގެންފައި މިވަނީ ރައްޔިތުންގެ މަޖިލީހުން ފުލުހުންގެ ހިދުމަތުގެ މުޅިން އާ ބިލެއްގެ މަސައްކަތް ކުރަމުން އަންނަ ދަނޑިވަޅެއްގައި ކަމަށެވެ. އަދި އެ ބިލު ފާސްވުމުން ފުލުހުންގެ މުއައްސަސާ އަށް ބޮޑެތި ބަދަލުތަކެއް އަންނާނެ ކަމަށްވެސް ރައީސް ނަޝީދު ވިދާޅުވިއެވެ. އަދި މެންބަރުންނަށް އަމާޒުކޮށްގެން ރެއިޑް ކުރުމަށް ފުލުހުން އުޅެނީ ފުލުހުންގެ ބިލު ފާސްކޮށް ފުލުހުންގެ މުއައްސަސާ އަށް ގިނަ ރަނގަޅު އިސްލާހުތަކެއް އަންނާނެތީ އެކަމާއި މެދު ހިތްހަމަ ނުޖެހިގެން ކަމަށްވާ ނަމަ އެކަން އެގޮތަށް ނުކުރުމަށް ނަޝީދު ވަނީ އެދިވަޑައިގެންފައެވެ.\n"ވަކިން ހާއްސަކޮށް ގޮސް ރައްޔިތުންގެ މަޖިލީހުގެ މެމްބަރެއް ޗެކްކޮށް ރައްޔިތުންގެ މަޖިލީހުގެ މެމްބަރެއްގެ ގެ ބަލާފާސްކޮށް ރައްޔިތުންގެ މަޖިލީހުގެ މެމްބަރަކަށް އެވެނިކަމެއް މިވެނިކަމެއް ކުރަން އެ ވިސްނުމުގަ އެއްވެސް ފުލުހެއް ނުހުރުމަށް އަޅުގަނޑު ވަރަށް ބޮޑަށް ދަންނަވަން." ރައީސް ނަޝީދު ވިދާޅުވިއެވެ.\nމަޖިލީހުގެ ސަލާމަތާއި ރައްކާތެރިކަން ދެމެހެއްޓުމުގެ ޒިންމާ އޮތީ އެމްއެންޑީއެފްގެ އަތުގައި ކަމަށާއި އެބޭފުޅުންގެ ޒިންމާ އަދާ ކުރާނެ ކަމާއި މެދު ޝައްކު ނުކުރައްވާ ކަމަށްވެސް ރައީސް ނަޝީދު ވިދާޅުވިއެވެ.\nރައްޔިތުން މަޖިލީހުގެ މެންބަރުންތަކަކަށް އަމާޒުކޮށް ފުލުހުން ރެއިޑް ކުރަން އުޅޭ ކަމަށް ރައީސް ނަޝީދު ވިދާޅުވިއިރު ފުލުހުންގެ ބިލަށް ބަހުސް ކުރައްވަމުން ސަރުކާރު ހިންގާ މައިޕާޓީ އެމްޑީޕީގެ ގިނަ މެންބަރުން ވަނީ ފުލުހުންނަށް ވަރަށް ބޮޑަށް ފާޑު ވިދާޅުވެފައެވެ. އަދި ފުލުހުންގެ މުއައްސަސާ އަކީ ވަރަށް ދެރަވަރުގެ ތަނެއްގެ ގޮތުގައިވެސް ބައެއް މެންބަރުން ވަނީ ފާހަގަކުރައްވާފައެވެ.\nޖުލައި 1, 2020 14:58\nތަޅާނެކުދިން ކޮޅެއް ހޯއްދަވާއިގެން ނުކުންނަވަން ވީނޫންތޯ\nޖުލައި 1, 2020 15:04\nމެމްބަރުން ވިޔަސް ކަލޭވިޔަސް އަހަރެންވިޔަސް ގާނޫނާއި ޚިލާފުކަންކުރާނަމަ، ފުލުހުން ފާރަވެރިވާނެ ދޯ؟\nއެއީ އެމީހުންގެ ވާޖިބަކީ.. އެކަމަށް ބައިތިއްބާފަ ތިބި ބަޔެއް.. އޮޅުނީތޯ؟\nވަގުންނަށް އަބަދުވެސް ހީވާނީ ފަޅާ އަރާފާނެ ހެން އުޅޭނީ އަބަދު އެކަމުގެ ބިރުން..\nއަނެއްކާ ގޯސްކަން ތައް ކުރާ މަޖިލީހު މެމްބަރުން ތިބިކަން އެގެނީތޯ.. ؟\nއެހެންވިއްޔާ އަވަރަށް ރިޕޯޓުކުރޭ.. ފުލުހުން ނުދާނެ އޭރުން ފަހަތުން..\nޖުލައި 1, 2020 15:06\nކީއްވެތޯ ނުކުރަންވީ.. ކާށިދޫ އެމްޕީ ކައިރީގަ ހުންނައިރު ޝަރުބަތުގެ ވަސްވެސް ދުވާ..\nޖުލައި 1, 2020 15:07\nގާނޫނާ ހިލާފް ކަންތައް ކުރަން ޔާ ރެއިޑް ޖަހަންވީ.. މަޖްލިސް މެންބަރަކަސް، ނަޝީދަކަސް ގާނޫނާ ށް ވުރެން ބޮޑު ނުވާނެ..\nޖުލައި 1, 2020 15:08\nޖުލައި 1, 2020 15:09\nމުޅި އޮޑީގަ ހަސަނު. ބޮޑު މުސީބާތެއްނުމީ އަދިވެސް ދިވެހި ރައްޔިތުން ހެވިފަ ތިބެނީތަ،، މި ސަރުކާރު އިނދަޖައްސާ ކުޑަކަކުލަށް ތިރިކުރަން ނިކުތުމަށް ގޮވާލަން..\nވެރިކަންވެއްޓުނު ދުވަހު މިކަލޭގެ ފުލުހުންނާ ދިމާލަށް ރުޅިއައިސް އަތްއުކާ މަންޒަރު ފެންނަ ވީޑިއޯ ބަލާފަ އަނެއްކާވެސް އަނެއް ބަގާވަތް ހިންގަން އުޅޭ ވައްތަރު އެބަ ޖަހައެވެ.\nޖުލައި 1, 2020 15:12\nޤާނޫނަށްވުރެ މަތީގަ ހަމަ އެކަކަށްވެސް ނުހުރެވޭނެ! މެމްބަރެއްވިޔަސް އަދި އެހެން މީހެއްވިޔަސް! އެޔައް މިކިޔަނީ ޤާނޫނުގެ ވެރިކަން ނުވަތަ ރޯލް އޮފް ލޯ! މެމްބަރުން ނުވަތަ ރޯޔަލް ވެގެން ހައްޔަރުނުކުރެވޭ ހިސާބައްދަންޔާ ދެން މިރާއްޖޭގައި ޤާނޫނު ތަންފީޒުކުރެވޭނެ ރައްޔިތެއް ނުހުންނާނެ!\nޖުލައި 1, 2020 15:29\nނުބައިމަގުން އުޅޭމީހުން ހަމަމަގަށް އެލެންޖެހޭ ނުނީ ހިފާހައްޔަރުކޮށް އޮބިއަޅައިގެންވެސް ރަނގަޅު ކުރަންޛެހޭ! މަޖްލީހުގެ މެންބަރުން ނާމޫނާއަކަށް ވާންޖެހޭއިރު އެކަން ޢަމަލުން ނުދައްކާމީހުން ހިފާ ހައްޔަރުކޮށްގެން ނަމަވެސް އެކަން ރަނގަޅު ކުރަންޖެހޭ!\nޖުލައި 1, 2020 15:49\nކަލޭ އަބަދު ފުލުހުންނާއި އަޅައިގަނެގެން އުޅެނީ ކީއްވެތަ\nޖުލައި 1, 2020 15:50\nހަސަނަން ހީވާނެ ފުޅަށް ބުޑުންދަންޏާ ކެޔޮގަނޑު ކަޑާފާނެހެން ، އަބަދުވެސް ދޮގު ހަދައިން ވާހަކަ ދައްކާނީ\nޖުލައި 1, 2020 16:15\nމުޅި ނިޒާމު ބަދަލުކޮށް ގައުމުގެ އިސްތިގުލާލް ދަމަހައްޓަން ސަލާމަތީ ބް ރު ތަކުން ނުކުންނަން ވެއްޖެ ނޫނީ މި ގައުމު ގރެއްލި ހިގައިދާނެ\nޖުލައި 1, 2020 16:58\nބަރުލަމާނީ ބިރުގެ އިންޒާރެއް، މީ ވަރަށްވާހަކަ\nޖުލައި 1, 2020 17:41\nމަޖިލީހުގެ ރައީސް ޕޮލިހުންގެ މަސަތްކަތަށް ހުރަސް އަޅައިފި.. ދެން އައްސަވާ, މިނާ ޕޮލިހުންގެ މަސަތްކަތައް ހުރަސް އަޅަނީ ދޯ..\nއެޚަބަރު ފެތުރީމަ, ސަސްޕެކްޓެޑް މީހުން ހެކިފޮރުވާނެ.. އެހެންވީމާ, ގާނޫނު ހަދާ މަޖިލީހުގެ ގޮނޑީގައި އިނދެ ގާނޫނަށް ގޮންޖަހަނީ..!\nމީނާގެ މައްސަލަ ބަލަން ވެއްޖެ ދޯ ޕޮލިސް, ޕީޖީ.. ގާނޫނު ކޮބާތޯ ކީއްވެ ގާނޫނު މުގުރާއިރުވެސް ހިމޭނުން ތިބެނީ?\nޖުލައި 2, 2020 16:39\nޙައްޔަރެއް ނުކުރެވޭ ނެ އެކަލޭގެ ހު ން ނާ ނީވެސް ގާ ނޫ ނަށްވުރެ މަތީގަ ޕޮލިހުގަޔާ ދިފާއީބާރު ގަވެސް އޭ ނަގެ މީހު ން ކޯޓު ތަކުގަވެސް ޕާޓީ ކުދި ން ހިތަށް އެރި އެއްޗެއް ކިޔާ ހިތަށްއެރި ގޮތަކަށް ކުރާ ނެ މަޖްލިސް އިދާރާގަ މަސާޖް ޕާލާއަކާ ބާރ އެއް ހުޅުވާ ތަ ންވެސް ފެ ން ނާ ނެ ތޯއްޗެ މަމެ ން ހަމަކޮމެ ންޓް ކޮށްކޮށް ތިބޭ ނީ ތޯއްޗެ\nޖުލައި 1, 2020 17:49\nމިކަލޭގެ ހިފަހައްޓަ ބަހައްޓާފައި އަނގަހައްދެއް ޖަހަންފެނޭ!!!!\nޖުލައި 1, 2020 18:02\nބާ ރު ތައް ދާން ކައި ރި ވަނީ ތި\nޖުލައި 1, 2020 18:13\nފުލުހުން ސާބަހޭ...ފުލުހުން ތެރޭގަ އެބަ ތިބި ގައުމުދެކެ ލޯބިވާ ދަރިން.\nޖުލައި 1, 2020 18:57\nމީ ދެން ވަރަށް ތާކުން ތާކު ނުޖެހޭ ވާހަކަތަކެއް! މަޖިލިސް މެންބަރުންގެ ފަރާތުން މިހާތަނަށް ފެނިފައިވަނީ ވަރަށް ގިނަ ކަންތައްތަކެއް. ލޯމަރާލައިގެން ތިބެވޭކަށް ނޯންނާނެ! ޤާނޫނީ އިމުގެތެރޭ އެންނެން ވެސް ތިބެންޖެހޭނީ! މަޖިލިސް މެންބަރުން ވިސްނަވާ! ތިބޭފުޅުންގެ ޒިންމާ ތިބޭފުޅުން ނަންގަވާ ތިބޭފުޅުންގެ ތެރޭގައި ކުށުގެ ވެށީގައި ތާއަބަދަށް ދެމި ތިއްބަވާ މެންބަރުން އެބަ ތިއްބެވި! ހަނޑޫ ބަސްތާއެއްގައި އެންމެ މީދާ ގުޔެއް އޮތަސް މުޅިބަސްތާގައި މީދާ ގުއި އޮތްކަމަށް ބުނާނީ! ކުއްކުރާމީހުންނަށް ފުރުޞަތު ނުދެއްވާ! ތިބޭފުޅުންގެ ޕާޓީއަށް ނިސްބަތް ވިޔަސް އެފުރުސަތު ނުދެއްވާ! ތިބޭފުޅުންގެ ޒިންމާ ތިބޭފުޅުން ނަންގަވާ! ހުވައި ކަށަވަރު ކުރައްވާ! ސުވާލަށް ޖަވާބުދާރީ ވާންޖެހޭ ވަގުތަށް ތައްޔާރުވެލައްވާ!\nޖުލައި 1, 2020 18:58\nދިވެހިންނަށް ލައިގަނެފައި އޮތް ބޮޑު ނުހޮރުއްޕާނެއްމީ.\nޖުލައި 2, 2020 08:33\nފުލުހުންނެއްވެސް ނޫން ދާންވީ ސިފައިން ދާންވީ ހަތިޔާރާއެކު ގޮސް ކޫތާފަ ގޮސް މާފުށީ ޖަލަށް ލާންވީ .ހުކުމުގެ ބާކީ ބައި ހުރި ކަން ހަނދާން އެބަހުރިތަ ބޮޑު ތެލުލި ބިޑި....


MTV Awardsge kuri "Black Panther" ah | Mihaaru\n"ބްލެކް ޕެންތާ" ގެ މަންޒަރެއް: މި އަހަރުގެ މިއުޒިކް އެވޯޑްސްގައި މި ފިލްމަށް7ނޮމިނޭޝަންސް ލިބިފައިވޭ.\n7 ނޮމިނޭޝަނާ އެޖު އެމްޓީވީ އެވޯޑްސްގެ ކުރި "ބްލެކް ޕެންތާ" އަށް\n05 މެއި 2018 - 06:003comments\nރަޔަން ކޫގްލާ ޑައިރެކްޓްކޮށް، ބޮކްސް އޮފީހުގައި ބިލިއަން ޑޮލަރުގެ އާމްދަނީއެއް ހޯދި ސުޕަހީރޯ ފިލްމް "ބްލެކް ޕެންތާ" އަށް ލިބުނު ނޮމިނޭޝަންތަކުގެ ތެރޭގައި ބެސްޓް ފިލްމް، ބެސްޓް ފަފޯމަންސް (ޗާޑްވިކް ބޯޒްމަން)، ބެސްޓް ހީރޯ (ޗާޑްވިކް ބޯޒްމަން)، ބެސްޓް ވިލަން (މައިކަލް ބީ ޖޯޑަން)، ބެސްޓް އޮން-ސްކްރީން ޓީމް، ސީން ސްޓީލާ (ލެޓިޓިއާ ރައިޓް) އަދި ބެސްޓް ފައިޓް ހިމެނެ އެވެ.\n"ބްލެކް ޕެންތާ" އާ އެކު ބެސްޓް ފިލްމަށް ވާދަ ކުރާ ފިލްމްތަކުގެ ތެރޭގައި ހިމެނެނީ މިހާރު ބޮކްސް އޮފީހުގެ އެއް ވަނާގައި އޮތް "އެވެންޖާޒް: އިންފިނިޓީ ވޯ" އަދި މިދިޔަ އަހަރު ރިލީޒް ކުރި "ގާލްސް ޓްރިޕް" އާއި "އިޓް" އަދި "ވޮންޑަވުމަން" އެވެ.\nބެސްޓް ފަމޯމަންސަށް ޗާޑްވިކާ ވާދަ ކުރާ ތަރިންގެ ތެރޭގައި ހިމެނެނީ "ކޯލް މީ ބައި ޔޯ ނޭމް" އިން ޓިމޮލެތީ ކެމަލޭ، އެންޒެލް އެލްގޮޓް (ބޭބީ ޑްރައިވާ)، ޑެއިޒީ ރިޑްލީ (ސްޓާ ވޯސް: ދަ ލާސްޓް ޖެޑާއީ) އަދި ސަޔޮސް ރޯނަން (ލޭޑީބާޑް) އެވެ.\nޗާޑްވިކްއާ އެކު ބެސްޓް ހީރޯއަކަށް ވާދަ ކުރާ ތަރިންގެ ތެރޭގައި ހިމެނެނީ "ގޭމް އޮފް ތުރޯންސް" އިން އެމިލިއާ ކްލާކް، ގަލް ގެޑޯ (ވޮންޑަވުމަން)، ގްރާންޑް ގަސްޓިން (ދަ ފްލޭޝް) އަދި ޑެއިޒީ (ސްޓާ ވޯސް: ދަ ލާސްޓް ޖެޑާއީ) އެވެ.\n"ބްލެކް ޕެންތާ" ގެ ޓްރެއިލާއެއް.\nމައިކަލް ބީ ޖޯޑަންއާ އެޖުޔ އެންމެ މޮޅު ވިލަން އަށް ވާދަ ކުރަނީ "އެވެންޖާޒް" އިން ޖޯޝް ބްރޮލިން، އެޑަމް ޑްރައިވާ (ސްޓާ ވޯސް: ދަ ލާސްޓް ޖެޑާއީ)، އޯބްރީ ޕްލާޒާ (ލެޖަން) އަދި ބިލް ސްކާސްގާޑް (އިޓް) އެވެ.\nބެސްޓް ޝޯއަކަށް "ސްޓްރޭންޖާ ތިންގްސް" އާ ވާދަ ކުރަނީ 13 ރީޒަންސް ވާއި، ގޭމް އޮފް ތުރޯންސް، ގްރައު-ނިޝް އަދި ރިވަޑޭލް އެވެ.\nއެމްޓީވީ މޫވީ އެންޑް ޓީވީ އެވޯޑްސް އޮންނާނީ އަންނަ މަހުގެ 18 ގައި ލޮސް އެންޖަލިސްގަ އެވެ.\nއިތުރު ލިޔުންތައް ހޮލީވުޑް ލޮސް އެންޖެލިސް


Aharenge Joadugai Huree Kon Ehcheh? Amihla Nafsaa Kohlan Ra'galhu Suvaaleh އަހަރެންގެ ޖޯޑުގައި ހުރީ ކޮން އެއްޗެއް؟ އަމިއްލަ ނަފްސާއި ކޮށްލަން ރަނގަޅު ސުވާލެއް – Huvadhoo News Aharenge Joadugai Huree Kon Ehcheh? Amihla Nafsaa Kohlan Ra'galhu Suvaaleh Huvadhoo News\nއަހަރެންގެ ޖޯޑުގައި ހުރީ ކޮން އެއްޗެއް؟ އަމިއްލަ ނަފްސާއި ކޮށްލަން ރަނގަޅު ސުވާލެއް\nތިބާ ކޮފީޖޯޑެއް އަތުން ހިފަހައްޓައިގެން ހުއްޓާ މީހަކު ތިބާގެ ގައިޖެހި ނުވަތަ ތިބާގެ އަތްތަޅުވާލުމުން، އަމިއްލަ ގަޔަށާއި މުޅިތަނަށް ކޮފީތަށި ބަންޑުންވެއެވެ.\nސުވާލަކީ ގަޔަށާއި މުޅިތަނަށް ކޮފީ ބަންޑުންވީ ކީއްވެހެއްޔެވެ؟ ޖަވާބުގައި ތިބާ ބުނާނީ މީހަކު ގައިގައި ޖެހުމުން ނުވަތަ އަތްތަޅުވާލުމުންނެވެ. ނަމަވެސް މިހާ ހިސާބުން އުފެދޭ ސުވާލަކީ، މިޖަވާބު ރަނގަޅު ހެއްޔެވެ؟ ޖަވާބު ރަނގަޅެއް ނޫނެވެ.\nމުޅި ގަޔަށާއި މުޅިތަނަށް ކޮފީ އެޅުނީ ޖޯޑުގައި ކޮފީ ހުރުމުންނެވެ. ޖޯޑުގައި ކޮފީގެ ބަދަލުގައި ސައި ހުރިނަމަ، މުޅިތަނަށް ކޮފީގެ ބަދަލުގައި އެޅޭނީ ސަޔެވެ. މިފަދަ ކަމެއް ދިމާވިނަމަ، ކޮފީގެ ބަދަލުގައި އެޅޭނީ އެޖޯޑުގައި ހުރި އެއްޗެކެވެ.\nއަހަރަމެން އިންސާނުންގެ ދިރިއުޅުމުންވެސް ފެނިގެންދަނީ މިފަދަ ސިފައެކެވެ. ދިރިއުޅުމުގައި ކުރިމަތިވާ ތަފާތު ގޮންޖެހުންތަކާއިއެކު މީހާ ކަންބޮޑުވެ ގޮތްހުސްވާ ވަގުތުތައް ކުރިމަތިވެއެވެ. މިފަދަ ވަގުތުތަކުގައި އެހެން މީހުންނަށް ފެނިގެންދާނީ އެމީހެއްގެ އެތެރޭގައި ހުރި ސިފައެކެވެ. ގިނަމީހުން ބޭރުފުށަށް ދައްކާ ސިފަތަށް ފަސޭހައިން އޮޅުވާލައެވެ. ނަމަވެސް، ދިރިއުޅުމުގައި ކުރިމަތިވާ ތަފާތު ގޮންޖެހުންތަކާއި، ކަންބޮޑުވުންތަކާއެކު އެމީހެއްގެ ހަޤީޤީ ސޫރަ ފެނިގެން ދާނެއެވެ.\nތިބާގެ ދިރިއުޅުމުގައި ތަފާތު ދަތި ގޮންޖެހުންތައް ކުރިމަތިވުމުން، ކޮފީތަށި ބަންޑުންވާ ބީދައިން، ބަންޑުންވެގެން ދަނީ ތިބާގެ އެތެރޭގައި ފޮރުވިފައިވާ ސިފަތަކާއި، ތިބާގެ ހަޤީޤީ ސޫރައެވެ.\nދަތި އުދަނގޫ ހާލަތުގައި ކޮފީތަށިގައިވާ ކޮފީ ބަންޑުންވާ ފަދައިން ތިބާގެ އެތެރޭގައި ބަންޑުންވެ މީހުންނަށް ފެނިގެންދާނެ ސިފައަކަށް، ތިބާ ހަދަން ބޭނުންވަނީ ކޮން ސިފަތަކެއް ހެއްޔެވެ؟\nތިބާގެ ޖޯޑު ފުރިފައިވަނީ ކޮންއެއްޗަކުން ހެއްޔެވެ؟ އޭގައި ވަނީ އުފާވެރިކަމާއ، ޝުކުރުވެރިވުމާއި، ހަމަޖެހުމާއި އިންސާނިއްޔަތުކަން ހެއްޔެވެ؟ ނޫނީ އެޖޯޑު ފުރިފައިވަނީ ރުޅިވެރިކަން، ނަފްރަތު، ހަރުކަށި ބަސްތަކުން ދޭ ރައްދު ހެއްޔެވެ؟\nމިއަދު އެމީހެއްގެ ޖޯޑު އެސިފަތަކަކުން ފުރާލަން ބޭނުންވާ ސިފަތަށް އެމީހަކު އިޚްތިޔާރުކޮށްލުން ބުއްދިވެރިއެވެ. އަހަރަމެންގެ ޖޯޑުތައް އީމާންތެރިކަމާއި، ޝުކުރުވެރިވުމާއި، މަޢާފްކުރުން، އުފާވެރިކަން،، ހިތްހަމަޖެހުން، އެހީތެރިކަން، އޯގާތެރި އަދި އެހެން މީހުންނަށް އިޙްތިރާމާއި ލޯބި އެކުލެވޭ ރީތި ސިފަތަކުން ފުރާލުން މުހިންމެވެ.


Ras Online - ހައިލަމްގެ ސުވާލެއް އާޒިމަށް: ކުރާ ވައްކަން އެގޭއިރު އެވާހަކަ ނުދައްކަނީ ކީއްވެ؟\nކުރާ ވައްކަން އެނގޭ ކަމަށާއި، ނޭނގި ވައްކަން ނުކުރެވޭނެ ކަމަށް ވިދާޅުވެ އެމްޑީޕީގެ ޕާލަމެންޓްރީ ގުރޫޕު ލީޑަރު އަލީ އާޒިމް ދެއްކެވި ވާހަކަ ތަކާއި ގުޅިގެން ކްރިމިނަލް ކޯޓުގެ ކުރީގެ އިސްގާޒީ އަހުމަދު ހައިލަމް ވަރުގަދަ ސުވާލެއް އާޒިމާ ކުރިމަތި ކުރައްވައިފިއެވެ.\nކުރާ ވައްކަން އެނގިވަޑައިގަންނަވާ ކަމަށާއި، އަދި ނޭނގި ވައްކަން ނުކުރެވޭނެ ކަމަށް ވިދާޅުވެ އިކޮނޮމިކް މިނިސްޓަރު ފައްޔާޒް އިސްމާއީލަށް ނިސްބަތް ކުރައްވައި އެމްޑީޕީގެ ޕާލަމެންޓްރީ ގުރޫޕު ލީޑަރު މެދުހެންވޭރު ދާއިރާގެ މެމްބަރު އަލީ އާޒިމް ވަނީ މަޖިލީހުގައި ވާހަކަ ދައްކަވާފައެވެ.\n"އަޅުގަނޑެއް ފަހަރެއްގައިވެސް ނުބުނަން ވައްކަން ކުރަން މާ މޮޅުވާނެއެކޭ. ތިމަންނައަށް މިކަންކަން ކޮށްލެވިދާނެއެކޭ. އެއްވެސް މީހަކަށް ނޭނގޭނެ. ނޫން، ނުވެސް ކުރެވޭނެ. އެފުރުސަތެއް ވެސް އަޅުގަނޑުމެން ނުވެސް ދޭނަން. ވައްކަން ނޭނގޭ ގޮތަކަށް ނުވެސް ކުރެވޭނެ. އަޅުގަނޑުމެންނަށް އެނގޭ ކުރާ ވައްކަންވެސް އަޅުގަނޑުމެންނަށް އެބަހުރި އެކަންކަން ފެންނަން،" ސަރުކާރުގެ ފަރާތުން ޓުއަރިޒަމް ގާނޫނަށް ހުށަހެޅި އިސްލާހު މަޖިލީހަށް ހުށަހަޅުއްވަމުން ފައްޔާޒަށް ނިސްބަތް ކުރައްވައި އާޒިމް ވިދާޅުވި އެވެ.\nއާޒިމް އެ މޭރުމުން ވާހަކަ ދެއްކެވީ، ވައްކަން ކުރިޔަސް "ބްރޯ" އިންނަށް މެސެޖުކޮށްގެން އެކަން ކުރާވަރަށް ވުރެ ފެންވަރު ރަނގަޅުވާނެ ކަމަށާއި އެހެން ނަމަވެސް އޭނާއަކީ ދުވަހަކުވެސް ވައްކަން ކުރާނެ މީހެއް ނޫންކަމަށް ވިދާޅުވެ އިކޮނޮމިކް މިނިސްޓަރު ފައްޔާޒު އިސްމާއިލް ދެއްކެވި ވާހަކަ ތަކާއި ގުޅިގެންނެވެ.\nއާޒިމްގެ ވާހަކަ ތަކާއި ގުޅިގެން ކްރިމިނަލް ކޯޓުގެ ކުރީގެ އިސްގާޒީ އަހުމަދު ހައިލަމް ވަނީ އޭނާ އާއި ދެ ސުވާލެއް ކުރައްވާފައެވެ. އެގޮތުން ކުރާ ވައްކަން އެނގޭއިރު އެ ވާހަކަ ނުދައްކަނީ ކީއްވެތޯ ހައިލަމް ވަނީ ސުވާލު އުފައްދަވާފައެވެ.\n"ވައްކަން ކުރައްވާ ބޭފުޅާ މާ ބާރުގަދަވީމަތޯ؟" ހައިލަމް ކުރެއްވި ޓުވީޓްގައި ސުވާލުކުރެއްވިއެވެ.\nމިއަދުގެ މަޖިލީހުގައި ވާހަކަ ދައްކަވަމުން އާޒިމް ވިދާޅުވީ ވައްކަން ކުރާކަން އެނގުނު ނަމަވެސް އެވާހަކަ ނުދައްކަނީ ރީތިކޮށް ކަންކަން ހައްލުކުރެވޭނެ ކަމަށް އުންމީދުކުރަށްވާތީ ކަމަށެވެ. އަދި އެކަންކަން ހައްލު ނުކުރެވޭ ކަމުގައި ވާނަމަ މަޖިލީހުގައި އެވާހަކަ ރީތިކޮށް ރައްޔިތުންނަށް ކިޔައިދޭނެ ކަމަށް އާޒިމް ވިދާޅުވި އެވެ.\nވަގެއް ވީމަ ވަގުންގެ ވާހަކައެއް ނުދެއްކޭނެ.\nއެވެސް ވަގެއް ވީމަ


Mi sarukaarugai fashaafaivaa boa hiyaavahikamuge evves mashrooeh...\nރާއްޖެ - ޓްރާންސިޝަން ކޮމިޓީ\nމިސަރުކާރުގައި ފަށާފައިވާ ބޯހިޔާވަހިކަމުގެ އެއްވެސް މަޝްރޫއެއް ހުއްޓާލުމުގެ ވިސްނުމެއް ނެތް: އަސްލަމް\n80 ވަރަކަށް މަޝްރޫއު އިމްޕްލިމެންޓޭޝަން ސްޓޭޖްގައި އެބައުޅޭ\nކ. މާލެ 14 ނޮވެންބަރު 2018 | ބުދަ 15:18 1,946\nކުރީގެ ހައުސިންގ މިނިސްޓަރ މުހައްމަދު އަސްލަމް -\nހަވާލުވާ ސަރުކާރުން ހަމަހަމަ ކަމާއެކު އެންމެންނަށް ބޯހިޔާވެހިކަން ފޯރުކޮށްދޭނެ ކަމަށް ކުރީގެ ހައުސިންގ މިނިސްޓަރު މުހައްމަދު އަސްލަމް ވިދާޅުވެއްޖެއެވެ.\nޓްރާންސިޝަން ކޮމެޓީގެ މަސައްކަތްތައް ކުރިއަށް ދާގޮތުގެ މައުލޫމާތު ދިނުމަށް ސޯލްޓްގައި ބުދަ ދުވަހު ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން އެކޮމެޓީގެ މަސައްކަތްތަކުގައި އިސްކޮށް ހަރަކާތްތެރިވެ ވަޑައިގަންނަވާ އަސްލަމް ވިދާޅުވީ ރައީސް އިބްރާޙިމް މުހައްމަދު ސޯލިޙްގެ ސަރުކާރުން ހަމަހަމަކަމާއި އެކު އެންމެންނަށް ބޯހިޔާވަހިކަން ފޯރުކޮށްދޭނެ ކަމަށެވެ.\nއަސްލަމް ވިދާޅުވީ އިންތީޚާބީ ރައީސް އިބްރާހިމް މުހައްމަދު ސޯލިހްގެ ސަރުކާރުން ވަކި ކުލައަކަށް ވަކި ގިންތިއަކަށް ބެލުމެއް ނެތި ރާއްޖޭގެ ހުރިހާ ރައްޔިތުންނަށް ހަމަހަމަ ކަމާއި އިންސާފުވެރި ކަމާއިއެކު ބޯހިޔާވަހިކަން ފޯރު ކޮށްދޭނެ ކަމަށާއި، ރައީސް އަބްދުﷲ ޔާމީން އަބްދުލްގައްޔޫމްގެ ސަރުކާރުގައި ފަށާފައިވާ ބޯހިޔާވަހިކަމުގެ އެއްވެސް މަޝްރޫއެއް ހުއްޓާލުމުގެ ވިސްނުމެއް ނެތްކަމަށެވެ.\nމީގެއިތުރުން އަސްލަމް ވިދާޅުވީ، އިންތިހާބީ ސަރުކާރުން ބޯހިޔާވަހިކަމުގެ އާ މަޝްރޫތައް ފައްޓަވާނެ ކަމަށާއި އަދި އަތްފޯރާ އަގުތަކެއްގައި ރައްޔިތުންނަށް ގެދޮރުގެ ތަނަވަސްކަން ހޯދައި ދިނުމަކީ ރައީސް އިބްރާހިމް މުހައްމަދު ސޯލިހްގެ ސަރުކާރުން ވަރަށް ބޮޑު ސަމާލު ކަމެއް ދީފައިވާކަމަށެވެ.\nގެދޮރުގެ ދަތިކަން ވަރަށް ނިކަމެތި މީހުންނަށާއި ވަރަށް ތަނަވަސް މީހުންނަށްވެސް އޮތްކަމަށް އަސްލަމް ވިދާޅުވިއެވެ.\nއަންނަ ސަރުކާރުން ބޯހިޔާވަހިކަމަށް ދޫކުރާ ލޯނުތަކަކީ އިންޓްރެސްޓް ރޭޓް ކުޑަ ލޯނުތަކަށް ހެދުމަށްވެސް ގިނަ މަސައްކަތްތަކެއް ކުރަމުންދާ ކަމަށާއި، ބޯހިޔަވަހިކަމުގެ ދަތިތަކަށް ހައްލު ހޯދައިދޭން ސޯލިހުގެ ސަރުކާރުން ކުރާ މަސައްކަތުގަ މާލޭގައި އުޅޭ ރައްޔިތުންނާއި އަތޮޅު ތެރޭގެ ރައްޔިތުން ތަފާތު ނުކުރާނެ ކަމަށްވެސް އަސްލަމް ވިދާޅުވިއެވެ.


Azimaa ah kuraa dhauvaa thakuge aduehun cancel kohffi - One Online\nއާޒިމާއަށް ކުރާ ދައުވާތަކުގެ އަޑުއެހުން ކެންސަލްކޮށްފި\nކުރީގެ އެޓާނީ ޖެނެރަލް އަދި ރައީސް އޮފީހުގެ މިނިސްޓަރު އައިޝަތު އާޒިމާ ޝުކޫރުގެ މައްޗަށް ކުރާ ދެ ދައުވާގެ އަޑުއެހުން ކެންސަންކޮށްފިއެވެ.\nއާޒިމާގެ ޝަރީއަތް ތާވަލުކޮށްފައި އޮތީ މިއަދު 11:00 ޖަހާއިރަށެވެ. ކުރިމިނަލް ކޯޓުން މިއަދު ބުނީ، އެ މައްސަލައިގެ އަޑުއެހުން ކެންސަލްވެފައިވާ ކަމަށެވެ. ޝަރީއަތް ކެންސަލްވި ސަބަބު ކުރިމިނަލް ކޯޓަކުން ނުބުނެއެވެ.\nއާޒިމާގެ މައްޗަށް ދައުލަތުން އުފުލާފައިވަނީ ދައުލަތުގެ މުއައްސަސާއަކަށް ދޮގު މައުލޫމާތު ދިނުމުގެ ކުށުގެ ދައުވާ އާއި މަނީ ލޯންޑަރިންއަށް މަގުފަހިކޮށްދިނުމުގެ ކުށުގެ ދައުވާއެވެ. އާޒިމާގެ މައްޗަށް ދައުލަތުން ދައުވާ އުފުލައިފައި ވަނީ 2019 ވަނަ އަހަރުގެ ފެބްރުއަރީ 17 ވަނަ ދުވަހުއެވެ. އާޒިމާގެ މައްޗަށް ދޮގު މައުލޫމާތު ދިނުމުގެ ދައުވާ ކުރަނީ މަނީލޯޑަރިންގެ ކުށް ސާބިތުވެ، ކުރީގެ ރައީސް އަބްދުﷲ ޔާމީންގެ އެކައުންޓަށް ޖަމާވި އެއް މިލިއަން ޑޮލަރު އެސްކްރޯ އެކައުންޓަށް ޖަމާކުރި މައްސަލައިގައި އެންޓި ކޮރަޕްޝަން ކޮމިޝަން (އޭސީސީ) އަށް އާޒިމާ ދޮގު މައުލޫމާތު ދެއްވި ކަމަށް ބުނެއެވެ.\nމަނީ ލޯންޑްރިންއަށް މަގުފަހިކޮށްދިނުމުގެ ދައުވާ ކުރަނީ އެ ފައިސާ އެސްކްރޯ އެކައުންޓަށް ޖަމާނުކޮށް، އިންވެސްޓްމަންޓް އެކައުންޓަކަށް ބަދަލުކުރުމުގައި ބޭންކުން ލިޔުމެއް ހޯދުމުގައި އާޒިމާ މަސައްކަތްކޮށް، އެ ފައިސާ އަސްލު އޮޅުވާލަން މަސައްކަތް ކުރި ކަމަށް ބުނެއެވެ.\nމި މައްސަލައިގެ އަޑުއެހުމެއް އެންމެ ފަހުން ބާއްވާފައިވަނީ 2020 ވަނަ އަހަރުގެ އޮކްޓޯބަރު މަހުގެ 20 ވަނަ ދުވަހުއެވެ. އެދުވަހު ވަނީ މި މައްސަލައިގެ އިބްތިދާއީ އަޑުއެހުންތައް ނިންމާލައިފައެވެ.\nމި މައްސަލަ ކުރިމިނަލް ކޯޓުގައި އެންމެ ފުރަތަމަ ބެއްލެވީ ގާޒީ އަހުމަދު ހައިލަމެވެ. ނަމަވެސް ހައިލަމް މަގާމުން ވަކިކުރުމުން އެ މައްސަލައާ ފަހުން ހަވާލުވެވަޑައިގެންނެވީ ގާޒީ ހަސަން ސައީދެވެ.\nނަމަވެސް ގާޒީ ހަސަން ސައީދު ވަނީ މައްސަލައިން ތަނާޒުލްވެވަޑައިގެންފައެވެ. ގާޒީ ތަނާޒުލްވެޑައިގަތް މައްސަލަ އާޒިމާގެ ވަކީލުންގެ ފަރާތުން ވަނީ ހައި ކޯޓަށް ހުށަހަޅައިފައެވެ. މިހާރު އެމައްސަލައާ ހަވާލުވެވަޑައިގެންފައި ވަނީ ގާޒީ އަލީ އާދަމެވެ.\nދައުވާތަކާ ގުޅިގެން މީގެ ކުރިން މީޑިއާތަކަށް މައުލޫމާތު ދެއްވަމުން އާޒިމާ ވިދާޅުވެފައިވަނީ ރައީސް އޮފީހުގެ ލީގަލް އެފެއާޒު މިނިސްޓަރުކަމުގައި އޭނާގެ ކުރިން ހުންނެވީ ކުރީގެ ޕްރޮސެކިއުޓާ ޖެނެރަލް އައިޝަތު ބިޝާމް ކަމަށާއި އެ މައްސަލާގައި ބިޝާމްގެ މަސްލަހަތު ހިމެނޭ ކަމަށެވެ. ރައީސް ޔާމީންގެ އެކައުންޓަށް އެސްއޯއެފުން ފައިސާ ޖަމާކުރިއިރު އެ މަގާމުގައި ހުންނެވީ ބިޝާމް ކަމަށާއި އެކަންކަމުން ރެކިގަތުމަށްޓަކައި އޭނާގެ މައްޗަށް ދައުވާތަކެއް ކުރަން ބިޝާމް ނިންމެވީ ކަމަށް އާޒިމާ ވިދާޅުވިއެވެ.\nއަޒީމާގެ މައްސަލަ ކުރިމިނަލް ކޯޓަށް ހުށެހެޅިއިރު ޕީޖީއަކަށް ހުންނެވީ ބިޝާމްއެވެ.\nގުޅޭ ޓެގު އާޒިމާ ޝުކޫރު ޕީޖީ އޮފީސް ކުށް މަނީލޯންޑަރިންގް